މެންބަރުންގެ ޚިޔާލު: ޑިކްޓޭޓަރޝިޕްގެ އަސަރުތައް ފިލައި ދިޔުމަށް އެތައް އަހަރެއް ނަގައިފާނެތޯއެވެ؟ – Maldivian Democratic Party\nމެންބަރުންގެ ޚިޔާލު: ޑިކްޓޭޓަރޝިޕްގެ އަސަރުތައް ފިލައި ދިޔުމަށް އެތައް އަހަރެއް ނަގައިފާނެތޯއެވެ؟\nމުހައްމަދު މަމްދޫޙް ވަހީދު، މ. ބާންސާގެ\nޑިކްޓޭޓަރޝިޕަކީ ނުވަތަ ޚުދް މުޚްތާރު ވެރިކަމަކީ މިއަދުގެ ދުނިޔެއާއި އަދި ދިވެހީންވެސް ފާޅުގައި ބަލައި ނުގަންނަ ކަމެއްކަން މިއަދު މިދަނީ ހަރުއަޑުން ފާޅު ކުރަމުންނެވެ. އަދި އެންމެ ޙައިރާން ވާން ޖެހޭ ކަމަކީ، ދިވެހިރާއްޖޭގައި މި ދެންނެވި ފަދަ ޚުދްމުޚްތާރު ވެރިކަމެއް ކޮށްފައިވާ ފަރާތެއް، އަލުން އަނބުރާ ވެރިކަމަށް އައުމަށްޓަކައި މަސައްކަތް ކުރަމުން ގެންދާކަމެވެ. މިއީ ރައްޔަތުންނާއި ދުނިޔޭގެ ކުރިމަތީގައި ކިލަނބުވެ، ވެއްޔާއި މޮޑެވިފައިވާ އަބުރުގައި ގިރިޓީ ޖެއްސުމަށްޓަކައި ކުރެވޭ ޚަރަދު ބޮޑު މަސައްކަތެއްގެ ގޮތުގައި ފެނެއެވެ.\nތެދެއް މެއެވެ. 30 އަހަރުގެ ވާހަކައާއި އެ ވެރިކަމުގެ އަނިޔާވެރިކަމުގެ ވެހާކަ އަދި އެ ވެރި ކަމުން ދިވެހި ޘަޤާފަތަށާއި ދިވެހީންގެ ދިރިއުޅުމަށް ކުރި އަސަރުގެ ވާހަކަ ތަކަކީ އަދިވެސް ގިނަ ދުވަސްތަކެއް ވަންދެން އަޑު އިވޭނެ އަދި އެވާހަކަތަކެއް ދައްކާނެ ވާހާކަތަކެއް ކަމުގައި ފެނެއެވެ. އެހެނިހެން އިންސާނީ މުޖްތަމަޢުތަކުގައިވެސް، އެހެނިހެން ޤައުމުތަކުގައިވެސް، ކަންވެފައި ހުރީ މިހެންނެވެ. ރަޝިޔާގައި ސްޓާލިންގެ ވެރިކަމުގެ އަނިޔާވެރި ކަމާއި ރައްޔިތުންގެ ސިކުނޑިތަކަށް ވެގެން ދިޔަ ގޮތުގެ ވާހަކަ ނުދައްކާތޯއެވެ؟ އިރުމަތީ ޔޫރަޕުގެ ޤައުމުތަކުގެ ކިތައް ލިޔުންތެރިންނާއި ފަންނާނުން ޤައުމު ދޫކޮށް ހުޅަނގު ޔޫރަޕުގެ އެހެނިހެން ޤައުމުތަކުގައާއި އެމެރިކާގައި ވަޒަންވެރިވި ތޯއެވެ؟ ޑިކްޓޭޓަރުންނަކީ އެއްގޮތެއް ނޫނީ އަނެއްގޮތަކުން، ރައްޔިތުންގެ ފިކުރާއި ވިސްނުމުގައި އޮބިއަޅައިގެން ނޫނީ އެމީހުންގެ ވެރިކަން ދެމި ނޯންނާނޭ ބައެކެވެ. އިރުމަތީ ޔޫރަޕުގައި 20 ވަނަ ޤަރްނުގެ ކުރީކޮޅާއި މެދު ތެރޭގައި އުފެދުނު ޚުދްމުޚްތާރު އަދި ކޮމިއުނިސްޓް ޑިކްޓޭޓަރޝިޕްތަކުގެ ތާރީޚަށް ބަލާލުމުން ވަރަށް ސާފުކޮށް މިކަން އެނގޭން އެބަ އޮތެވެ. އެތައް ހާސް އަހަރެއްގެ ތަޙްޒީބް ފަހަތަށްޖެހި ރައްޔެތުން ބިކަ ހާލުގައި ޖެހުނީއެވެ. 20 ވަނަ ޤަރްނުގެ މެދެއްހާ ތާނގައި ޑިކްޓޭޓަރޝިޕްތައް މެދުއިރުމަތީގައި އުފެދުނެވެ. އަދި ޖަމާލު އަބްދުއް ނާސިރުން ފެށިގެން އިހަކަށް ދުވަހު ރައްޔިތުން ނުކުމެ ދުރުކުރި ހުސްނީ މުބާރަކް އަކީވެސް އެއް ޕާޓީއެއްގެ، ޚުދްމުޚްތާރު ވެރިކަމެއް ކުރެއްވި ފަރާތެކެވެ. މިސްރުގެ އިތުރުން، ޑިކްޓޭޓަރޝިޕްތައް ވެއްޓެމުންދާ މަންޒަރުތައް އަޅުގަނޑުމެންނަށް މިހާރު ވަރަށް އާންމުކޮށް ފެނެއެވެ.\nދިވެހިރާއްޖެއަށް ނަޒަރު ހިންގާލާއިރުގައި، ސިޔާސީ ޕާޓީ ހެދުމުގެ ހުއްދައެއްވެސް ފުރަތަމަ މި ލިބުނީ 2005 ގައެވެ. މޯލްޑިވިއަން ޑިމޮކްރެޓިކް ޕާޓީ (އެމްޑީޕީ) އެންމެ ފުރަތަމަ ރާއްޖެއިން ބޭރުން އިޢްލާން ކުރެވި އަދި ފުރަތަމަ އިންތިޚާބު އިންޓަރނެޓުގައި ބާއްވަން ޖެހުނީ މި ސަބަބަށްޓަކާ އެކަންޏެއް ނޫން ކަމުގައި ވެދާނެއެވެ. އޭގެ އިތުރުން، 2005ގައި، އޭރުގެ ވެރި މީހާ ދިވެހިރާއްޖޭގެ ވެރިކަމުގައި ހުންނަތާ 27 އަހަރު ވެފައިވާ ކަމާއި، އެ މުއްދަތުގައި ގިނަ ދުވަހު ހުންނެވީ ދައުލަތުގެ ގިނަ ބާރުތަކެއް ހިފައިގެން ކަންވެސް މިވާހަކަ ދައްކާއިރު އަޅުގަނޑުމެން ހަނދާން ކުރަން ޖެހެއެވެ. އޭގެ ތެރޭގައި، ސިފައިންގެ ޖަލުތަކުގެ ބާރާއި، މާލީ ވުޒާރާގެ ބާރުވެސް ހިމެނެއެވެ. އަދި މި ނޫންވެސް، މިއަދު ދިވެހި ރައްޖޭގައި ހުރި އެތައް މުއައްޞަޞާ ތަކަކާއި އަދިޤާނޫނު އަސާސީން ލިބިދޭ އެތައް އެތައް ޙައްޤެއް މީގެ 10 އަހަރު ކުރީގައިވެސް ދިވެހީންނަށް ލިބިފައެއް ނުވެއެވެ. އަދި ވަކީން ޚާއްޞަކޮށް، ޚިޔާލު ފާޅު ކުރުމުގެ މިނިވަން ކަމަކީ، ކުރީގެ ސަރުކާރުގައި ހަމައެކަނި މަޖުބޫރުން ރައްޔިތުންނަށް ދިން ޙައްޤެކެވެ. އެއީވެސް، ރައްޔިތުންނާއި ބައިނަލްއަޤްވާމީ މުޖްތަމަޢު އެކަމަށް ކުރު ނުކޮށްގެން ދެވުނު ޙައްޤުތަކެއްކަން ވަރަށް ރަނގަޅަށް ފެންނާން އެބައޮތެވެ. މީގެ އިތުރުން،ޚިޔާލު ފާޅު ކުރުމުގެ މިނިވަން ކަމަކީ މިއަދު މިއޮތް ސަރުކާރުން އެހެން ހުރިހައި ޙައްޤަކަށްވުރެ،ޚިޔާލު ފާޅު ކުރުމުގެ ޙައްޤު ރައްޔެތުންނަށް ފޯރުކޮށްދީފައިވާލެއް ފުޅާވެފައި ފުރިހަމަ ޙައްޤެކެވެ.\nޚުދްމުޚްތާރު ވެރިކަންތައް ހިންގާފައިވާޤައުމުތަކަށް ބަލާއިރު، މިފަދަ ވެރިކަންތައް ބަދަލުވުމަށްފަހު، ވަކި ހަމައަކުން، ވަކި ތަރުތީބަކުން، ކަންކަން ނުކުރެވިއްޖެނަމަ، މުޖްތަމަޢުއާއިޤައުމު ސިޔާސީ ހަމަނުޖެހުމުގެ ތެރެއަށް ވެއްޓި، ދާޚިލީ ކޯޅުންތަކާއި އަދި ހަނގުރާމަތައް އުފެދި އެތައް އަހަރަކަށް ދެމިގެން ގޮސްފައިވެއެވެ. 1990ގެ އަހަރުތަކުގެ ތެރޭގައި އެފްރިކާގެ ބައެއްޤައުމުތަކުގައި ހިނގި ހަނގުރާމަތަކާއި އަދި އުތުރު ޔޫރަޕުގެޤައުމުތަކުގެ ކޮމިއުނިސްޓް ޚުދްމުޚްތާރު ވެރިކަންތައް ނިމިގެން ދިޔައިރުގައި އެސަރަޙައްދުގައި ހިނގާ ދިޔަ އަދި މިހާރުވެސް ހިނގަމުންދާ ހާދިޘާތަކަކީ ރަނގަޅު މިސާލުތަކެކެވެ.\nދިވެހިރާއްޖޭގައި ‘ދިވެހީންގެ’ ވެރިކަމެއް ކުރެވޭތާ އެތައް އަހަރެއް ވެއްޖެއެވެ. އެހެންނަމަވެސް، ސީދާ އިނގިރޭސިންގެ އަޅުވެތިކަމުގެ ދަށަށް، ނުވަތަ އިނގިރޭސީންގެ ކޮލޮނީއަކަށް ރާއްޖެ ވެފައި ނުވުމާއެކު، ވެރިކަން ހިންގުމުގެ ކަންކަން ދާދި ފަހަކާ ޖެހެންދެން ބައްޓަންވެގެން އައިސް މިވަނީ ދިވެހީންގެ ތެރޭގައި އެކަމަށް އުފެދިފައި އޮތް ތަރުތީބަކުންނެވެ. (އެހެންނަމަވެސް، މިތަރުތީބަކީވެސް ދުނިޔޭގައި ޖެހޭ ވަޔާއި އޮއިގެ ނުފޫޒުން އެއްކިބާވެފައިވާ ތަރުތީބެއް ނޫނެވެ. 20 ވަނަ އަހަރުގެ ކުރީކޮޅު، ދިވެހިރާއްޖޭގެ ރަސްކަމުގައި ހުރި ބޭފުޅަކު ހިތްޕުޅު ހަމަނުޖެހޭ ފަރާތްތަކާއި ދޭތެރޭ ކަންކަން ކުރައްވާލެއް އަނިޔާވެރިކަމުން، އިނގިރޭސީންގެ ކޮލޮނީއެއްގެ ގޮތުގައި އެއިރުގެ ސިލޯނުގައި ހުންނެވި އިނގިރޭސީންގެ ވެރިޔާ ރާއްޖެއަށް ޒިޔާރަތް ކުރައްވާ ރަސްގެފާނަށް ނަސޭހަތްތެރިވެލެއްވި ކަމަށް ތާރީޚީ ލިޔުންތަކުން ފެންނަން އެބަހުއްޓެވެ.) މިނޫން ގޮތަކަށް މިކަމާ ދޭތެރޭ ވިސްނުމަކީ އެކަމުން އެހާ ފައިދާ ކުރާނެ ކަމެއް ކަމަކަށް ނުފެނެއެވެ. ސަބަބަކީ، ކޮންމެޤައުމެއްވެސް، ކޮންމެ އިންސާނީ މުޖްތަމަޢުއެއްވެސް، ތަޙްޒީބުވެފައި ވަނީ އެބައެއްގެ ތެރޭގައި ހަމަހަމަ ކަމާއި އަދި އިންސާފުގެ އިތުރުން، ހަރުދަނާ އުޞޫލުތަކަކާއި ގޮތްތަކެއް އަށަގަންނަވައިގެން ކަމުގައި ފެންނާތީއެވެ.\nކޮލޮނައިޒް ކުރި ނުވަތަ އިސްތިޢޫމާރީ ވެރިކަންތައް ހިންގުނު ގިނަ ޤައުމުތަކުން އިނގިރޭސީންނާއި އެހެނިހެން އިސްތިޢުމާރީ ބާރުތަކުން ފައިބައިގެން ދިޔައިރުގައި، އެ ޤައުމުތަކުގެ ގިނަ ވިސްނުންތަކެއް އެމީހުން ދިޔައީ ކުރީން އަޅުވެތި ކުރުވި މުޖްތަމަޢުތަކަށް ދޫކޮށްފައެވެ. އެހެންނަމަވެސް، މި ގޮތްތައް އެޤައުމުތަކުން ބަލައިގެންފައިވާ ކަމީ، އެ މުޖްތަމަޢުތަކުން، އެކަންކަމަކީ، ނުވަތަ ކުރީން އަޅުވެތި ކުރި ފަރާތްތަކުން ދޫކޮށްފައި ދިޔަ ކަންތައްތަކަކީ ފައިދާ ހުރި އަދި ބުއްދީގެ ހަމަތަކުން ބަލައިގަނެވޭ ކަންކަން ކަމުގައި ޤަބޫލުކުރީ ކަމަށް ބެލެވިދާނެއެވެ. މިކަންކަމުގެ ތެރޭގައި ޑިމޮކްރެސީއަށް މަގުފަހިވާނެ ގިނަ ކަންތައްތައްވެސް ހިމެނެއެވެ. ދިވެހިރާއްޖެއާއި އެންމެ ކައިރީގައި މިއޮތް އިންޑިއާއަށާއި ސްރީލަންކާއަށް، އިނގިރޭސިން އެޤައުމުތަކުގައި ތިބި ޒަމާނުގައި ރައްޔެތުންގެ މަޖިލީހާއި ކޯޓުތަކާއި، ނޫސްތައް އަދި މިނޫންވެސް، ޒަމާނީ ޑިމޮކްރެޓިކް މުޖްތަމަޢުއަކަށް ބޭނުންވާނޭ ޤާނޫނުތަކާއި އަދި ބައެއް މުއައްޞަޞާތައްވެސް ވަނީ އުފައްދާފައެވެ. (ނުނިމޭ)


Kuru vaahaka: efbee loabi\nކުރު ވާހަކަ: އެފްބީ ލޯބި\nއަހަރެންގެ އެންމެ ގާތް އެކުވެރިޔަކީ ފޭސްބުކެވެ. މުޅި ދުވާލުދާ ހަތަރުދަމު ހޭދަވަނީ ލައިކް ޖެހުމާއި ކޮމެންޓުކުރުމުގަ އެވެ. ދުވާލަކު ދެތިން ސްޓޭޓަސްއެއް ނުޖަހާ އަހަރެންގެ ހިތެއް ނުފުރެ އެވެ. ކޮންމެ ހަފްތާއަކު އެއްފަހަރު ފޮޓޯ ބަދަލު ކުރުން އެއީ އަހަރެންގެ އުސޫލެވެ. އަހަރެން އަބަދު ފޭސް ބުކް ހާވަތީ އަހަރެންގެ ލޯބި ވެރިޔާ ޒޯޔާ ވަރަށް ޝަކުވާ ކުރެއެވެ. އަހަރެން ޝަކުވާ ކުރަނީ ޒޯޔާ ފޭސް ބުކް އެކައުންޓެއް ނުހަދާތީ އެވެ.\nއެއް ރެޔަކު ފުލްމޫން ރެސްޓޯރަންޓަށް އަހަރެމެން ދިޔައީމެވެ. ޒޯޔާގެ އުފަންދުވަސް ފާހަގަކުރުމަށެވެ. އެރޭ އޭނާ އިނީ ރަތް ކުލައިގެ ވަރަށް ރީތި ހެދުމެއް ލައިގެންނެވެ. އިސްތަށިގަނޑު ރޫޅާލާފައި ވުމުން އޭނަގެ ސޫރަޔަށް އިތުރު ފުރިހަމަ ކަމެއް ގެނުވަ އެވެ. އަހަރެންގެ ފޯނުން ފޮޓޯއެއް ނެގީމެވެ. ބޭނުންވީ ވަގުތުން ފޭސްބުކަށް ލާން ކަމަށްވިޔަސް އޭނާ އެކަމަކާ އެއްބަހެއް ނުވި އެވެ. އެކަމާ އަހަރެން ނުރުހުންވިޔަސް މޫނު މަތިން އެކަމެއް ފާޅެއް ނުކުރަމެވެ. އެހެންކަމުން ސްޓޭޓަސްއެއް ޖަހާލީމެވެ. ލޯބިވާ ޒޯޔާއާއެކު އުފަންދުވަސް ފާހަގަ ކުރަނީކަން ލިޔެލީމެވެ. އިސާހިތަކު ލައިކްތައް އަންނަން ފެށިއެވެ.\nއަހަރެން ޖެހިގެން އިން ފޮޓޯއަށް ބަލާލީމެވެ. އެއީ އަމްޖަދުއާއި މަރީ ނަގާފައިވާ ސެލްފީ އެކެވެ. އެއީ ހާދަ ގުޅޭ ޖޯޑެއްކަން މީހުން ކޮމެންޓްތަކުގައި ލިޔެފައި ވެއެވެ. އަމްޖަދުގެ ލޯބިވެރިޔާ މަރީ ޖަހާފައިވަނީ “އައި ލަވް ޔޫ ބޭބް” އެވެ. އަހަރެން ހުންނަނީ މިކަހަލަ ކޮމެންޓްތަކަށް ފެން ބޮވައިގެންފަ އެވެ. އަހަރެންވެސް ބޭނުންވަނީ އަހަރެންދެކެ ލޯބިވާކަން އެންމެންނަށް ފެންނާނެހެން ޒޯޔާ ފޭސްބުކުގައި ލިޔާށެވެ. އޭރުން އަހަރެންމީ ކިހާ ކާމިޔާބު އުފާވެރި ދިރިއުޅުމެއް އުޅޭ މީހެއްކަން އެންމެންނަށްވެސް އެނގޭނެއެވެ.\nޖެހިގެން އައި ދުވަހު އަހަރެން ޒޯޔާގެޔަށް ދިޔައީމެވެ. ސަޕްރައިޒެއް އެބައޮތްކަމަށް މެސެޖަކުން ބުނުމަށްފަހު އެވެ. އެގޭ ދޮރު ހުޅުވާލުމާއެކު އޭނާ ދުވެފައި އައެވެ. އަހަރެން ހުސްއަތާ އައުމުން ޒޯޔާ ހައިރާންވިއެވެ.\n“އެއޮތީ ސަޕްރައިޒް” ސިޓިންރޫމާ ދިމާއަށް ހިނގައިގަންނަމުން އަހަރެން ބުނީމެވެ.\nދިޔަގޮތަށްގޮސް ކޮންޕިއުޓަރ ހުޅުވާލާފައި ފޭސްބުކު ހޯމް ޕޭޖް ދައްކާލީމެވެ.\n“ސަޕްރައިޒް” އަހަރެން ހެވިފައި ބުނީމެވެ.\n“މީނީ އެކައުންޓެއް ހަދައިދީފަ. ވަރަށް ރީތި ފޮޓޯއެއްވެސް އިންނާނެ ޕީޕީގަ. ބަލާލަބަލަ.” އޭނާ ހީލީ ގަދަކަމުންނެވެ.\n“އަހަރެން ކުރިންވެސް ބުނީމެއްނު މިޔަށް ވަންނަ ހިތެއް ނުވެޔޭ. ވަގުތެއް ވެސް ނުވާނެ.”\n“އަޅެ އެއްފަހަރު ޓްރައި ކޮށްބަލަ. އޯކޭ ވާނޭ.” އަހަރެން އޭނާ ހިތްހަމަ ޖައްސައިދެވޭތޯބެލީމެވެ.\nއަހަރެމެން އެރޭ ޗެޓްކުރަން ތިބީމެވެ. އަހަރެން އިނީ ވަރަށް އުފަލުންނެވެ. ޒޯޔާއަށް ފޭސްބުކް ކަމުދާން ފަށައިފިހެން ހީވަތީ އެވެ. އެހެންވެ އަހަރެން ސްޓޭޓަސްއެއް ޖަހާލީމެވެ.\n“ފީލިންހެޕީ ވިތު ޒޯޔާ” އޭނާގެ ކޮމެންޓަކަށް އިރުކޮޅަކު އިންތިޒާރު ކޮށްލީމެވެ.\nއޭނާ އެޔަށް ލައިކެއް ދިނެވެ. އަދި އަހަރެންނަށް މެސެޖްކޮށްފައި އޭނަވެސް ވަރަށް އުފާވެފައިވާކަން ބުންޏެވެ. އަހަރެން ވަރަށް ހިތްހަމަނުޖެހުނެވެ. އެއޮއް ލޯބިންޖެހި ސްޓޭޓަސްއަށް އޭނާ ކޮމެންޓް ނުކުރީމައެވެ. ކޮންމެހެން މެސެޖްކޮށްފައި އެބުނީ ކީއްވެ ހެއްޔެވެ؟ އަހަރެން ވަރަށް ރުޅިއައެވެ.\nއެރެޔެއް އެކަންޏެއްނޫނެވެ. އަހަރެން ފޭސްބުކަށް ލާ އެއްވެސް އެއްޗަކަށް އޭނާ ކޮމެންޓެއް ނުކުރެއެވެ. ލޯބީގެ ފޮނި ބަސްތަކުން އޭނާގެ “ވޯލް” ފުރާލާއިރުވެސް ލައިކް ޖަހަނީ ހާލަކުން ފަހަރަކު އެވެ. އެހެން ލޯބިވެރިންގެ ފޮޓޯތަކާއި އުފާވެރި ވަގުތު ހޭދަކުރާކަން ފޭސްބުކުން ފެންނާތީ އަހަރެން ވަރަށް ހަސަދަވެރިވަމެވެ. އަހަރެންދެކެ ލޯބިވާކަން ޒޯޔާ ހާމަނުކުރަނީ ކީއްވެ އެއްޔެވެ؟ އަހަރެން މިކަމާ ޝަކުވާކުރީމެވެ.\n“ސޮރީ ޝާހިދު. އަހަރެނަށް އެއަށް ވަންނަން ވަގުތު ނުވަނީ. އެކަމަކު ޝާހިދަށް އެނގޭނުން އަހަރެން ޝާހިދު ދެކެ ކިހާ ލޯބިވާކަން. އަބަދުވެސް ބުނަމޭނުން ދޯ؟” ޒޯޔާ ހިނިތުންވެލި އެވެ. “އެންމެނަށް ފެންނާނެހެން އޭގައި ނުލިޔުނަސް އޯކޭ އޭނުން؟”\n“ހުހް! ހާދަ ފޫއްސޭދޯ. މަނުހީކުރަން ތި އެހާ ފިނޑި މީހެއްކަމަށް” ޒޯޔާ އެ އުޅޭގޮތުން އަހަރެން އޭނާދެކެ ފޫހިވާން ފަށައިފި އެވެ. “ހާދަ މުސްކުޅި ހިޔާލެކޭދޯ ތިގެންނުޅެނީ. އަހަރެން ބޭނުމެއްނޫން ތިހާ ކަޓު ހިޔާލެއްގެ މީހަކާއެކު އެޅޭކަށް” އޭނާއަށް އެއްވެސް އެއްޗެއް ނުބުނެވެނީސް އަހަރެން އެތަނުންދިޔައީމެވެ.\nއެކަންތައް އެނީމުނީ އެވެ. އޭގެފަހުން ޒޯޔާއަކާ ވާހަކައެއް ނުދައްކަމެވެ. ބައްދަލެއްވެސް ނުވެއެވެ. އޭނާ މަތިން ހަނދާން ނައްތާލާފައި އަހަރެން އަހަރެން އަނެއްކާވެސް ކުއްޖަކާ ރައްޓެހިވީމެވެ. ފޭސްބުކުން ޗެޓްކުރާ ކުއްޖެކެވެ. ކޮންމެ ރެއަކު ވަރަށް ލަސްވާދެން ދެމީހުން ޗެޓްކުރަން ތިބުމުން ލޯބިން ދެހިތް ގުޅިއްޖެވެ.\nޒޯޔާއަށްވުރެ މައިޝާ ހާސްބައި ތަފާތެވެ. އަހަރެންނާ އަބަދު ޗެޓްކުރެއެވެ. އޭނާ ލިޔާ ގިނަ ސްޓޭޓަސްތަކުގައި އަހަރެން ޓެގް ކޮށްފައި ހުރެއެވެ. ލާ ކޮންމެ ފޮޓޯއެއްގައި ލޯބީގެ ކޮންމެވެސް މެސެޖެއް އަހަންނަށްޓަކައި ހިމަނާލައެވެ. އަހަރެންމަތިން ހަނދާންވާކަން ފޭސްބުކްގައި ވަރަށް ގިނައިން ލިޔެއެވެ. އަހަރެން ވަރަށް އުފާވިއެވެ. އަހަރެންދެކެ އެހާ ލޯބިވާ ކުއްޖަކު ލިބުމުންނެވެ.\nއަހަރެން ބޭނުންވީ ގިނަ ދުވަސްނުކޮށް ކައިވެނި ކުރާށެވެ. މައިޝާ ވެސް އެގޮތައް އެއްބަސް ވިއެވެ. އަހަރެންގެ ދިރިއުޅުން ބާއްޖަވެރިކަން މިހާރު މީހުންނަށް އެނގޭނެއެވެ. ކައިވެނި ކުރިފަހުން އެކުގައި މާގިނަ ފޮޓޯ ނަގަމެވެ. އަހަރެން ހުންނަނީ ވަރަށް ފޮނިވެފައެވެ. އެހެންނަމަވެސް މިހާރަކަށް އައިސް މައިޝާ ފޭސްބުކަށް ވަންނަލެއް މަދުވެއްޖެއެވެ. ގޭތެރޭގެ މަސައްކަތުގައި ބުރަކޮށް އުޅޭތީ އެވެ. އަހަރެންގެ އުޅުމަކަށް ބަދަލެއް ނާދެއެވެ. ދެވިހިފާފައި ހުރިކަމެއް ހުއްޓާލަން އުދަނގުވާނެ ނޫންހެއްޔެވެ؟\nޒަވާޖީ ހަޔާތުގެ ދުވަސްތައް ވޭތުވަމުން ދެއެވެ. އެއްދުވަހެއްގެ ހަވީރެއްގެ ވަގުތެވެ. އަހަރެން އިނީ ސިޓިން ރޫމްގައި ޓީވީ ބަލާށެވެ. ނޫކުލައިގެ ވަރަށް ރީތި ހެދުމެއް ލައިގެން އައިސް މައިޝާ އަހަރެން ކުރިމަތީ އެނބުރިލިއެވެ.\n“ރީތި ދޯ” އޭނަ ހެވި ދިއްލިފައި ބުންޏެވެ.\n“އޭ މަޑުކޮށްބަލަ. ވާއޮ. ތިހާ ސަޅި ހެދުމެއް ޖެހޭނެ ފޮޓޯ ނަގަން.” އެހެންބުނެފައި އަހަރެން ފޮޓޯއެއް ނަގާ ފޭސްބުކަށް އަޕްލޯޑު ކޮށްލީމެވެ. ހަމަ ލުމާއެކު މައިޝާގެ ރައްޓެއްސެއް ކޮމެންޓް ކުރިއެވެ. މައިޝާއަށް ކޮމެންޓް ދައްކާލީމެވެ.\n“ހެހެހެ. ބަލާބަލަ. ސަމާ ބުނީ ވައްތަރީ ދިޕިކާ އެއްކަލަ ފިލްމުގައި…..” އަހަރެން ޖުމްލަ ފުރިހަމަ ނުކުރެވިގެން އުޅެނިކޮށް މައިޝާ ފޯނުން އަތުލާފައި ހޫރާލިއެވެ.\n“ކިހާ ދެރަކަމެއްމީ! ބޮޑުވަރުދޯމި! ތި ފޯނުން އަތްދޫކޮށެއް ނުލެވޭތަ އެންމެ ހިނދުކޮޅަކުންވެސް. އެހެންމީހެއްގެ ކޮމެންޓެއްގެ ކުރިން އަހަރެންބޭނުމީ ޝާހިދު ދެކޭގޮތޭ! އެއްފަހަރުވެސް އަހަރެންނާ ދިމާއަށް ބަލާލަބަލަ. ގައިމު ފޯނަކަށްވުރެ ސިފަ ހުތުރެއްނުވާނެ!” އޭނާ ރުޅިއައިސްފައި ފަތިވަރު އަމުނާލީމެވެ.\nއަހަރެން ވަރަށް ހައިރާންވި އެވެ. “އޭ ހަމަޖެހިބަލަ، ހެދުން ރީތި ކަމުންގޮސްދޯ ފޮޓޯ ނަގާ ހިތްމިވީ. ރުޅިއަންނަވަރުގެ ކަމެއް ނުވެޔޭނުން”\n“އާރރހް! މިހިރަ ހިލަގަނޑަކަށް ހަމަ އެކައްޗެއްވެސް ނުވިސްނޭނީތަ؟” އޭނާގެ ރުޅިގަނޑު ދިޔައީ ހައްތަހާ ގަދަ ވަމުންނެވެ. ކާން އިނަސް، އެކީގައި ފިލްބަލަން އިނަސް، އެނޫންކަމެއް ކުރަން އިނަސް، ޝާހިދަކަށް ފޯނާ ނުލައި ނޭވަލެވޭކަމަކަށް ނުވޭ! އަބަދު އިންނަނީ ފޭސްބުކަކާގެން މޮޔަވެފަ. ވަރަށް ފޫހިވޭ!” މައިޝާ ގޮސް ކޮޓަރީގެ ދޮރުޖެހިއެވެ.\nއެ ދުވަހަށް ފަހު އޭނަ ހުންނަނީ ތުން ދަމައިންގެންނެވެ. މައިޝާ ހިތްހަމަ ޖައްސައިދިނުމަށް ދެމީހުން އެކީ ރިސޯޓަކަށް ދާން ރޭވީމެވެ. އެހެންނަމަވެސް، ކަންތައް ދިމާކުރިގޮތުން ކުއްލިޔަކަށް އޮފީސް ދަތުރެއްގައި ލަންކާއަށް ދާންޖެހުނެވެ. އެދަތުރުން ރެކެވެން ނެތުމުން އަހަރެންނަށް މަޖްބޫރުވީ ދާށެވެ.\n“ދެހަފްތާ ކޮށްފަ އަންނާނަން އިނގޭ ކޮންމެހެން ދާންނުޖެހޭނަމަ ނުވެސް ދިޔައީމުސް. ހަމަ އަންނަގޮތަށް އައިސް ރިސޯޓަށް ދާން ފުރާނީ އިނގޭ” އޭނާގެ މޫނުމަތިން ހިނިތުންވުމެއް ގެނުވަން ވަރަށް މަސައްކަތް ކުރީމެވެ. އެހެންނަމަވެސް އަދިވެސް ހުންނަނީ ރުޅި އައިސްފައެވެ. އަހަރެން އަނަންވާއިރަށް ހަމަޔަކަށް ހަމަޔަކަށް އެޅޭނެކަން އެނގެއެވެ.\nނަސީބު ދިމާކުރިގޮތުން ކުރަންދިޔަ މަސައްކަތް އެއްހަފްތާ ތެރޭ ނިމުނެވެ. އިންތިޒާރުގެ ދުވަސްތައް ކުރުވުމުން މައިޝާ ވަރަށް އުފާވާނެކަން ޔަގީނެވެ. އޭނާގާތު ނުބުނެ ދާން އަހަރެން ބޭނުންވިއެވެ. ވިއްސާރަ މޫސުމުގެ ސަބަބުން މާލެއާ ހަމަޔަށް ފޯރީ ރޭގަނޑު ވަރަށް ލަސްވިފަހުނެވެ. ގެޔަށް ގޮސް ގެޔަށް ވަންނަން ބަލާލިއިރު އެޕާޓްމެންޓް ބޭރުގައި އެހެންމީހެއްގެ ފައިވާނެއްވެސް ހުއްޓެވެ. މައިޝާ ހޭލާ އުޅޭތީ އަހަރެން ހިތްހަމަޖެހުނެވެ.\nދޮރުގައި ހިފާލިއިރު ދޮރު ތަޅުލާފައި ހުރުމުން އަހަރެން ހައިރާންވިއެވެ. އަހަރެން އަތުގައި އޮތް ތަޅުދަނޑިން ދޮރު ހުޅުވީމެވެ. އެއްވެސް މީހެއްގެ ހިލަމެއް ނުވެއެވެ. އަހަރެން ހައިރާންކަން ދިޔައީ ބޮޑުވަމުންނެވެ. އަހަރެން ހީކުރީ ރައްޓެއްސަކާއެކު މައިޝާ ސިޓިންރޫމްގައި ތިބޭނެކަމަށެވެ. ކޮސްވެފައިހުރެ ގޮސް ކޮޓަރީ ދޮރު ހުޅުވާލީމެވެ.\nފެނުނު ހުތުރު މަންޒަރުގެ ސަބަބުން އަހަރެންގެ މޭގަނޑު ހީވީ އަނގަޔަށް އައި އެހެންނެވެ. އަހަރެންގެ އަނބިމީހާއާއެކު އެއޮތީ އަހަރެން މީގެކުރިން ދެކެފައިވެސް ނުވާ ފިރިހެނެކެވެ. އަހަރެން ދަތް ކުނޑި ވިކާލީމެވެ. އައި ރުޅީގައި އެފިރިހެނާ ދަމާ ގެއިން ނެރެލީމެވެ.\nމައިޝާދެކެ ރުޅިއެއް ނާދެވުނެވެ. މިކަން މިހާ ހަމަޔަށް މިދިޔައީ ހަމަ އަހަރެންގެ ސަބަބުންނެވެ.އަހަރެންގެ ކައިވެނި ރޫޅުމަކަށް މިއައީ ހަމަ އަހަރެންގެ އިހުމާލުންނެވެ. މައިޝާއަށް ދޭންވީ ވަރަށް ލޯތްބާއި، އަޅާލުން ނުދެވުނީމައެވެ. އޭނާއަށް ސަމާލުކަން ދިނުމުގެ ބަދަލުގައި އަހަރެންނަށް ސަމާލުކަންދެވުނީ ފޭސްބުކަށެވެ. އަހަރެންނަށް ފޭސްބުކް މާ މުހިއްމު ވީއެވެ. އަހަރެންގެ ހެޔޮ އެދޭ އަނބިމީހާއަށްވުރެ ބޮޑަށް ފޭސްބުކަށް ކުރާ ލޯބި ބޮޑުވީ އެވެ.\nނޯޓް: މިއީ “ކުޅުދުއްފުށި އޮންލައިން” ގެ4ވަނަ ކުރުވާހަކަ މުބާރާތުގައި ހޮވާލެވުނު އެންމެ މޮޅު 15 ވާހަކައިގެ ތެރޭގައި ހިމެނޭ ވާހަކަ އެކެވެ. ވާހަކަ މުބާރާތުގެ ނަތީޖާ ފާޅުކުރާނީ ހުރިހާ ވާހަކައެއް ޝާއިއުކޮށް ނިމުމުންނެވެ. މި ވާހަކަ ލިޔެފައިވަނީ ޖަލާލުއްދީން ސްކޫލުގެ ގްރޭޑް 12 ބީ ގެ ސީމާ ޙަސަން އެވެ.


ޖާބިރު، ނަޝީދަށް: ހަވާދު ފުނޑުމުގެ ކަންކަން އެހެން މީހުންނާއި ހަވާލުކުރައްވާފައި، މަސައްކަތާއިގެން އުޅުއްވާ! - DhiDaily\nޖާބިރު، ނަޝީދަށް: ހަވާދު ފުނޑުމުގެ ކަންކަން އެހެން މީހުންނާއި ހަވާލުކުރައްވާފައި، މަސައްކަތާއިގެން އުޅުއްވާ!\nހަވާދު ފުނޑުމުގެ ކަންކަން އެހެން މީހުންނާއި ހަވާލުކުރައްވާފައި، ރައްޔިތުންގެ މަޖިލީހުގެ ރައީސް މުޙައްމަދު ނަޝީދު ދެން ހުރި ކަންކަމައިގެން އުޅުއްވުމަކީ އެންމެ ރަނގަޅު ގޮތްކަމަށް ޑީއާރްޕީގެ ލީޑަރު އަދި ކާށިދޫ ދާއިރާގެ މެންބަރު ޖާބިރު ވިދާޅުވެއްޖެއެވެ.\nދާދިފަހުން ރައީސް ނަޝީދު ހޮޓަލަކަށް ވަދެވަޑައިގަތުމުން އެ ހޮޓަލުން ބޭރުކޮށްލިކަމުގެ ޚަބަރުތައް ފެތުރުނެވެ.\nރާއްޖެ ޓީވީގެ ”ފަށާއިރު“ ޕްރޮގްރާމްގައި މިއަދު ވާހަކަދައްކަވަމުން ޖާބިރު ވަނީ ހޮޓާތަކުން ރައީސް ނަޝީދު ބޭރުނުކުރުމަށް އެދިވަޑައިގަންނަވާފައެވެ. އަދި އެ މަނިކުފާނަށް ގިނަގިނައިން ކާންދިނުމަށް ވެސް އެދިވަޑައިގަންނަވާފައެވެ.\nމީގެ އިތުރުން ރައީސް ނަޝީދު ހަވާދު ފުނޑަން އިންނެވި ފޮޓޯއަށް ޢިޝާރަތްކުރައްވަމުން ޖާބިރު ވިދާޅުވީ ހަވާދު ފުނޑުމަކީ ނުހަނު ރަނގަޅުކަމެއް ކަމަށެވެ. ނަމަވެސް ހަވާދު ފުނޑުމުގެ ކަންކަން އެހެން މީހުންނާއި ހަވާލުކުރައްވާފައި، ރައީސް ނަޝީދު ދެން ހުރި ކަންކަމައިގެން އުޅުއްވުމަކީ އެންމެ ރަނގަޅު ގޮތްކަމަށް ޖާބިރު ވަނީ ވިދާޅުވެފައެވެ.


Ekuveri China ge ehee ah othee ihumaalu vefai: Shahid | Mihaaru\nޗައިނާ ސަފީރާ އެކު ފޮރިން މިނިސްޓަރު އަބްދުﷲ ޝާހިދު: ދެ ގައުމުގެ ގުޅުން ބަދަހިކޮށް ދެމިއޮންނާނެ ކަމަށް ޝާހިދު ވިދާޅުވި.\nޗައިނާގެ އެހީ އަށް އޮތީ އިހުމާލުވެފައި؛ ގުޅުން ދަމަހައްޓާނަން: ޝާހިދު\n10 ޖެނުއަރީ 2019 - 20:51 24 comments\nޗައިނާ އަކީ ރާއްޖެ އަށް ވަރަށް ގިނަ ދީލަތި އެހީތަކެއް ދިން ގައުމެއް ކަމަށާއި ދެ ގައުމުގެ ދެމެދުގައި އޮތް ރަހުމަތްތެރިކަމުގެ ގުޅުން ދުރުވިޔަ ނުދެއްވާނެ ކަމަށް ފޮރިން މިނިސްޓަރު އަބްދުﷲ ޝާހިދު އަންގާރަދުވަހު ވިދާޅުވެއްޖެ އެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގައި، ރާއްޖޭގެ ޚާރިޖީ ސިޔާސަތު ބައްޓަންކުރި ގޮތުން، ރާއްޖެ އާއި ޒަމާންވީ ގާތް ގުޅުން އޮންނަ ގައުމުތަކާ ދުރުވެ ގުޅުން ވަރަށް ބޮޑަށް ހީނަރުވި އެވެ. އެއާއެކު ޗައިނާ އާއި ސައުދި އަރަބިއްޔާއާ ދެމެދު އާދަޔާޚިލާފު ގާތް ގުޅުމެއް އުފެދުނެވެ. މި ގުޅުމުގެ ތެރެއިން ރާއްޖޭގެ ތަރައްގީގެ ގިނަ މަޝްރޫއުތަކަށް ޗައިނާ އިން ލޯނުދީ، ދަރަނި އިތުރުވެފައިވާ މައްސަލައިގައި ވަނީ ފާޑުކިއުން ވެސް އަމާޒުވެފަ އެވެ.\nޔާމީންގެ ސަރުކާރުން ބޮޑެތި ގިނަ މަޝްރޫއުތައް ހިންގީ ޗައިނާގެ ހިލޭ އެހީ އާއި ލޯނު އެހީގެ ދަށުންނެވެ. އެ ލޯނުގެ އަދަދު 1.4 ބިލިއަން ޑޮލަރަށް އަރަ އެވެ. އޭގެ ތެރޭގައި ކޮންސެޝަނަލް ލޯނު ވެސް ހިމެނެ އެވެ. އެ ލޯނުތަކާއި ސޮވެރިން ގެރެންޓީތަކުގެ އިންޓަރެސްޓް ރޭޓް އުޅެނީ ވަރަށް މަތީގައި ކަމަށް ރައިީސް އޮފީހުން ވަނީ ބުނެފަ އެވެ.\nމިނިސްޓަރު ޝާހިދު "މިހާރު" އަށް ވިދާޅުވީ ޗައިނާ އަކީ ރާއްޖެއާ ވަރަށް ރަހުމަތްތެރި ގައުމެއް ކަމަށެވެ. ޗައިނާ ސަރުކާރާ، ރާއްޖެއާ ދެމެދު އެއްވެސް މައްސަލައެއް ނެތް ކަމަށް ވިދާޅުވި އެވެ.\n"އަޅުގަނޑުމެން ބުނަމުން މިދާ ވާހަކައަކީ ޗައިނާގެ ސަރުކާރުން ދީލަތިކަމާ އެކު ވެދީފައިވާ އެހީ ބޭނުންކުރުމުގައި ކުރީގެ ސަރުކާރުން ހުރީ އިހުމާލުވެފައި. ރައްޔިތުންނަށް ދިން އެހީތައް ބޭނުންކޮށްފައި ވަނީ އެކަށީގެންވާ ގޮތަކަށް ނޫނޭ،" ޝާހިދު ވިދާޅުވި އެވެ.\nމިނިސްޓަރު ވިދާޅުވި ގޮތުގައި ކުރު މުއްދަތެއްގެ ތެރޭގައި ދައްކާ ގޮތަށް ޗައިނާގެ ބޭންކުތަކުން ބޮޑެތި އިންޓްރެސްޓްތަކުގައި ސަރުކާރުން ލޯނު ނަގާފައި އެބަހުއްޓެވެ. އެ އިންޓްރެސްޓް ރޭޓުގައި ލޯނު ނެގުމަކީ ބައިނަލްއަގުވާމީ މުޖުތަމައަށް ނުކުމެ ރާއްޖެ އިން ކުރަން ޖެހޭވަރުގެ ކަމެއް ނޫން ކަމަށް ޝާހިދު ވިދާޅުވި އެވެ.\n"އެއަށްވުރެ އަގު ހެޔޮކޮށް، އެއަށް ވުރެ ރަނގަޅަށް ލޯނު ލިބޭނެ ގޮތް ޗައިނާގެ ނިޒާމްގެ ތެރޭގައި ވެސް އަދި ބައިނަލްއަގުވާމީ އެހެން ދިމަދިމާލުން ވެސް ހޯދޭނެ. އެ މަސައްކަތް އަޅުގަނޑުމެން މިކުރަނީ،" ޝާހިދު ވިދާޅުވި އެވެ.\nކުރިއަށް އޮތް ތަނުގައި ވެސް މަސައްކަތް ކުރާނީ، ޝާހިދު ވިދާޅުވި ގޮތުގައި ރާއްޖެ އާއި ޗައިނާގެ ގުޅުން ބަދަހިކޮށް ދެމެހެއްޓޭނެ ގޮތްތަކަކަށް ވިސްނައިގެންނެވެ.\n"އަޅުގަނޑުމެންގެ ޚާރިޖީ ސިޔާސަތު ރައީސް އިބްރާހިމް މުހައްމަދު ސޯލިހް ވިދާޅުވެ ދެއްވި ގޮތަށް ރާއްޖެއާ އެކު ގުޅުން ބާއްވަން ބޭނުންވާ ހުރިހާ ގައުމަކާ އެކު ގުޅުން ބާއްވާނަން،" ޝާހިދު ވިދާޅުވި އެވެ.\nފޮރިން މިނިސްޓަރު ޝާހިދު "މިހާރު"އާ ވާހަކަ ދައްކަވަނީ. --ފޮޓޯ: ހުސެއިން ވަހީދު/މިހާރު\nއެ ގައުމުތައް ވާންޖެހޭނީ، ޝާހިދު ވިދާޅުވި ގޮތުގައި، ގާނޫނުތަކަށް ބޯލަނބާ ގައުމުތަކަކަށެވެ. އެ މިންގަނޑުގެ ތެރޭގައި ދެމިތިބޭ ހުރިހާ ގައުމަކާ އެކު ރާއްޖެ އޮންނާނެ ކަމަށް ވެސް ވިދާޅުވި އެވެ.\nރާއްޖެއާ ގުޅުން ނޯންނާނީ، ބައިނަލްއަގުވާމީ ގާނޫނުތަކާއި ނިންމުންތަކަށް ބޯނުލަނބައި އުޅޭ ގައުމުތަކާ އެކަނި ކަމަށް ވެސް ވިދާޅުވި އެވެ. އެ ގައުމުތަކުން ވެސް ސުލްހައިގެ މަގަށް ބޯލަނބަން ހަނދާންކޮށްދިނުމަކީ ކުޑަ ގައުމެއްގެ ގޮތުގައި އޮވެމެ ރާއްޖެ އިން ކުރާނެ ކަމެއް ކަމަށް ވިދާޅުވި އެވެ.\nރާއްޖެ އާއި ޗައިނާގެ ގުޅުން ހީނަރުވިޔަ ނުދެއްވާނެ ކަމަށް ޝާހިދު ވިދާޅުވިއިރު، ޗައިނާގެ ސަފީރާ، ރައީސް އިބްރާހިމް މުހައްމަދު ސޯލިހް މިއަދު ވަނީ ބައްދަލު ކުރައްވައިފަ އެވެ. ޗައިނާ އިން ރާއްޖެ އަށް ވެފައިވާ އެހީތަކަށް ރައީސް ޝުކުރު އަދާކުރައްވައި، ދެ ގައުމުގެ ގުޅުން ބަދަހިކުރުމާ ބެހޭގޮތުން އެ ބައްދަލުވުމުގައި މަޝްވަރާ ކުރެއްވި ކަމަށް ރައީސް އޮފީހުން ބުންޏެވެ.\nޗައިނާ އިން ނަގާފައިވާ ލޯނުތައް އަނބުރާ ދެއްކުމުގެ މުއްދަތު އިތުރުކުރުމާއި އިންޓަރެސްޓް ރޭޓް ކުޑަ ކުރަން އެ ގައުމާ އެކު މަޝްވަރާކުރަން ވެސް ދިވެހި ސަރުކާރުން ވަނީ ނިންމައިފަ އެވެ.\nއިތުރު ލިޔުންތައް ސަރުކާރު ޗައިނާ އަބްދުﷲ ޝާހިދު، ފޮރިން މިނިސްޓަރު ރާއްޖެ-ޗައިނާ ޑިޕްލޮމެސީ ޑިޕްލޮމެޓިކް ގުޅުން\nޗައިނާ ސިލްކް ރޯޑު މަޝްރޫއުތައް ކުރިއަށްގެންދާނެ


Money Laundering Mahsala Akaai Gulhey Yachteh Raajjey Gai - Vaguthu\nއިންޑިޔާއިން ބަލަމުންދާ މަނީ ލޯންޑަރިން މައްސަލައަކާ ގުޅޭ ޔޮޓެއް ރާއްޖެގައި އެބައޮތް ކަމަށް އިންޑިއާގެ މީޑިއާތަކުން ބުނެފިއެވެ.\nއެ ޔޮޓަކީ ރިއަލް އެސްޓޭޓް ކުންފުނި އެޗްޑީއައިއެލްގެ ވެރިޔާ ސަރަންގް ވާދަވަންގެ ޔޮޓެކެވެ.\nމަނީ ލޯންޑަރިންގެ ބޮޑު މައްސަލައެއްގައި ހައްޔަރުކޮށްފައިވާ އިންޑިއާގެ މަޝްހޫރު މި ވިޔަފާރިވެރިޔާގެ ޔޮޓު މި ވަގުތު ރާއްޖޭގައި އެބަ އޮތް ކަމަށާއި، އެ ޔޮޓު އިންޑިއާއަށް ގެންދިޔުމަށް މަސައްކަތް ކުރަމުންދާ ކަމަށް އިންޑިއާގެ ނޫސްތަކުން ބުނެއެވެ.\nމަނީ ލޯންޑްރީގެ މި މައްސަލަ ބަލަމުން ދާއިރު އޭނާގެ މުދާތައްވެސް މިހާރު ވަނީ ޕުލުހުންގެ ބެލުމުގެ ދަށުގައެވެ. ފުލުހުން މައުލޫމާތު ދީފައިވާ ގޮތުން މިހާރު އޭނާގެ ހުރިހާ އެކައުންޓްތަކެއް ވަނީ ފްރީޒް ކޮށްފައެވެ. އަދި ގަހަނާތަކަކާއި މަތިންދާ ބޯޓެއްވެސް ފުލުހުންގެ ބެލުމުގެ ދަށުގައި އޮތްކަމަށް އެބޭފުޅުން މައުލޫމާތު ދީފައިވެއެވެ.\nއިންޑިޔާގެ މަޝްހޫރު އެއް ނޫސް ކަމަށްވާ ޓައިމްސް އޮފް އިންޑިއާގައި ބުނެފައިވަނީ އެ މަތިންދާބޯޓަކީ ނުވަ މީހުންގެ ޖާގައިގެ ބޮމްބާޑިއާ ޗެލެންޖާ-300 އެއް ކަމަށާއި، ގަހަނާގެ އަގު 8.4 މިލިއަން ޑޮލަރަށް އަރާ ކަމުގައެވެ.\nމި މައްސަލަ ބަލަމުންދަނީ މުމްބާއި ފުލުހުންގެ އިގްތިސޯދީ ކުށްތަކާ ބެހޭ ވިންގުންނެވެ. އެބޭފުޅުން ބުނެފައި ވަނީ އޭނާ ޔޮޓެއް މިވަގުތު ރާއްޖޭގައި އެބަ އޮތް ކަމަށާއި އެ ޔޮޓު ހޯދުމުގެ މަސައްކަތް މިހާރު އިންޑިޔާ ސަރުކާރުން ކުރަމުން ދާކަމަށެވެ. އަދި މި މައްސަލާގެ ތަހުޤީގު ކުރިޔަށް ގެންދިޔުމަށްޓަކައި މި ޔޮޓު ފުލުުހުންގެ ބެލުމުގެ ދަށަށް ވީހާވެސް އަވަހަކަށް ގެންދިއުން މުހިންމު ކަމުގައި އެބޭފުޅުން ފާހަގަކޮށްލައިފައި ވެއެވެ.\nއޮކްޓޯބަރ 6, 2019 23:48\nފޮޓޯއިން އެ ފެންނަނީ ތި ޔޮޓްތަ؟\nމި ރާއްޖޭގައިވެސް އުޅޭނެ ސަރަންގް އާދަން މަނިކެއް!


"Yeh Rishta Kya Kehlata Hai" ge Neitik ah geveshianiyaa ge thuhumathu\n"ޔޭ ރިޝްތާ"ގެ ނެއިތިކަށް ގެވެށިއަނިޔާގެ ތުހުމަތު\n"ޔޭ ރިޝްތާ ކިޔާ ކެހެލާތާ ހޭ"ގައި ނެއިތިކްގެ ރޯލު އަދާކުރި ކަރަން މެހެރާ އާއި އަންހެން ނިޝާ އަދި ދަރިފުޅު\nސްޓާ ޕްލަސްގެ މަޝްހޫރު ސިލްސިލާ "ޔޭ ރިޝްތާ ކިޔާ ކެހެލާތާ ހޭ" ފެށިއިރު ހީނާ ޚާން އާއެކު ލީޑް ރޯލުކުޅުނު އެކްޓަރު ކަރަން މެހެރާ ހައްޔަރުކޮށް ބެއިލް ބަހައްޓައިގެން އިއްޔެ ވަނީ މިނިވަން ވެފަ އެވެ. ކަރަން ހައްޔަރުކުރީ އޭނާގެ އަންހެނުން އަދި ޓީވީ ބަތަލާ ނިޝާ ރާވަލް ފުލުހުންނަށް ހުށަހެޅި މައްސަލައަކާ ގުޅިގެންނެވެ. ނިޝާ ބުނެފައިވަނީ ކަރަން އޭނާއަށް އަނިޔާކުރާ ކަމަށާއި އޭނާ ވަނީ ގެވެށިއަނިޔާގެ ޝިކާރައަކަށް ވެފައި ކަމަށެވެ.\nކަރަން ހައްޔަރުކުރުމަށްފަހު ނޫސްވެރިންނާ ވާހަކަ ދައްކަމުން ނިޝާ ބުނީ ކަރަން ކޮއްޕާލީމަ ގޮސް ތަނެއްގައި ބޯޖެހި ބޯ ވެސް ފަޅައިގެން ގޮސްފައިވާ ކަމަށެވެ. މި އިންޓަވިއު ދިންއިން ނިޝާގެ ނިތްކުރީގެ ޒަޚަމްވެފައި ހުރި ތަނެއްގައި ހުރީ ބޭސް އަޅާފައި ހުއްޓާ ވަނީ ފެނިފަ އެވެ.\nކަރަންގެ އަނިޔާތައް އޭނާ ތަހައްމަލުކުރާތާ ވަރަށް ގިނަ ދުވަސް ވެއްޖެ ކަމަށް ވެސް ނިޝާ ނޫސްވެރިން ކައިރީ ބުންޏެވެ. އޭނާ މީގެ ކުރިން ކަރަންގެ ވާޙަކަ މީހުން ކައިރީ ޚާއްސަކޮށް ނޫސްވެރިން ކައިރީ ނުދައްކަނީ ކަރަންގެ ނަން ޚަރާބު ނުކުރަން ވެގެން ކަމަށް ނިޝާ ބުންޏެވެ.\nގިނަ ބަޔަކު ކަރަން ދަންނަނީ "ޔޭ ރިޝްތާ"ގައި އޭނާ ކުޅުނު ނެއިތިކްގެ ރޯލުން ކަމަށް ވެފައި ނެއިތިކް އަކީ ވަރަށް ރަނގަޅު ކެރެކްޓާއަކަށް ވާތީ މީހުންނަށް ކަރަން އަކީ އެފަދަ މީހެއްގެ ގޮތުގައި ބެލެވިފައިވާ ކަމަށް ނިޝާ ބުންޏެވެ. އެހެންވެ އޭނާގެ ނަން ޚަރާބުކޮށް ކެރިއަރު ފުނޑުފުނޑު ކޮށް ނުލާންވެގެން އެ ވާހަކަތައް ސިއްރުކޮށްގެން ހުރީ ކަމަށް ނިޝާ ބުންޏެވެ.\nކަރަން އޭނާއަށް ބޭވަފާތެރިވާ ކަމަށާއި ސިއްރު ގުޅުމެއް ވެސް ހިންގާކަމަށް ނިޝާ ބުންޏެވެ. އަދި ޚުދް ކަރަން ވެސް އެކަމަށް އޭނާ ކައިރީ އެއްބަސްވެފައިވާ ކަމަށް ނިޝާ ބުނެ އެވެ.\nނިޝާ ފުލުހުންނަށް ހުށަހެޅި މައްސަލައާ ގުޅިގެން ކަރަން ހައްޔަރުކުރުމަށްފަހު ބެއިލްގެ ދަށުން މިނިވަން ވުމަށްފަހު ކަރަން ވެސް ވަނީ މިކަމާ ގުޅޭ ގޮތުން ނޫސްވެރިންނާ ވާޙަކަ ދައްކާފަ އެވެ. ކަރަން ބުނި ގޮތުގައި ނިޝާ އަކީ ބައޮޕޯލާ ޑިސްއޯޑާ ހުންނަ މީހެކެވެ. އެހެންވެ އޭނާގެ ރުޅިގަދަވާ ފަހަރު ފަހަރު ރުޅި ކޮންޓްރޯލް ކުރަން އުނދަގޫ ކަމަށެވެ.\nކަރަން އިތުރަށް ބުނީ އެންމެފަހުން ވީ އަރާރުމުގައި ވެސް ނިޝާ އޭނާގެ މޫނަށް ކުޅުޖެހި ކަމަށާއި ބޮލުގައި ހުރި ޒަޚަމަކީ ވެސް އޭނާ ހައްޔަރު ކުރުވަން ވެގެން އަމިއްލައަށް ދޮރުގައި ވަރަށް ބާރަށް ބޯ ޖަހައިގެން އަމިއްލައަށް ލެއްވި ޒަޚަމެއް ކަމަށެވެ.\nދެ މީހުންގެ މެދުގައި ފާއިތުވީ އަހަރެއްހާ ދުވަހު މައްސަލަ ބޮޑުވެ ވަރިފަށަށް އަރާފައިވާ ކަމަށާއި ވަރީގެ ކަންތައް ކުރިޔަށް ނުގެންދެވިގެން އުޅެނީ ވަރިކުރާއިރު މާ ގިނަ އަދަދެއްގެ ފައިސާ ދޭން ނިޝާ ކުރަމުންދާ ޑިމާންޑްގެ ސަބަބުން ކަމަށް ކަރަން ބުންޏެވެ.\nނިޝާ އާއި ކަރަންގެ ހަތަރު އަހަރުގެ ފިރިހެންކުއްޖެއް އެބަހުއްޓެވެ. ނިޝާ ބުނަނީ ވަރިކުރާއިރު ގިނަ ފައިސާ އަށް ޑިމާންޑްކުރަނީ ދަރިފުޅަށް ރަނގަޅު މުސްތަގްބަލެއް ހޯދައިދޭން ކަމަށެވެ.\nކަރަން އާއި ނިޝާ ކައިވެނިކުރީ މިގެ ނުވަ ވަރަކަށް އަހަރު ކުރިންނެވެ. އެމީހުންގެ ލޯތްބަކީ ފެއަރީޓޭލް ރޮމޭންސެއް ގޮތަށް ކުރިން ގިނަ ބަޔަކު ސިފަ ކުރި އެވެ.\nކަރަން އާއި ނިޝާ ފުރަތަމަ ބައްދަލުވީ ނިޝާ ބަތަލާގެ ބައި ކުޅުނު "ހަސްތޭ ހަސްތޭ" ކިޔާ ފިލްމެއްގެ ސެޓުންނެވެ. ކަރަން އެ ފިލްމުގައި މަސައްކަތްކުރީ އެކްޓަރުންގެ ސްޓައިލިސްޓެއްގެ ގޮތުގަ އެވެ. ފުރަތަމަ ބައްދަލުވުމުން ވެސް ކަރަންގެ ލޮލުގައި ނިޝާ އަޅައިގަނެ އޭނާއަށް ހިތް ދެވުނެވެ. ނަމަވެސް ނިޝާ އަށް ކަރަން އާ ގަޔާ ވެވުނީ އޭގެ ގިނަ ދުވަސް ތަކެއް ފަހުންނެވެ.\nރައްޓެހިވުމުގެ ކުރިން ދެ މީހުން އެކުވެރިންގެ ގޮތުގައި ވެސް އެތައް ދުވަހަކު އުޅުނެވެ. ކަރަން އާއި ނިޝާ 2012 ގައި ކައިވެނިކުރީ ރައްޓެހިވެގެން އުޅޭތާ ހައެއްކަ އަހަރު ފަހުންނެވެ.\nކަރަންގެ ވަރަށް ކުރީގެ އިންޓަވިއު އެއްގައި ބުނެފައިވަނީ ނިޝާ އަކީ އޭނާގެ ފުރަތަމަ ލޯބި ކަމަށެވެ. ނިޝާގެ ކުރިން އެހެން އެއްވެސް އަންހެންކުއްޖަކާ ރައްޓެހިނުވާ ކަމަށް ވެސް ކަރަން ބުންޏެވެ.\nނަމަވެސް މިހާ ގިނަ ދުވަހު ލޯބިވެގެން އުޅެފައި މިހާ ލޯބިން ކައިވެނިކުރި މި ދެ އެކްޓަރުންގެ ކައިވެންޏަށް މިހާރު ވަނީ ހިތި ނިމުމެއް އައިސްފަ އެވެ. އެކަކު އަނެކަކަށް އިނގިލި ދިއްކޮށް މީޑިއާގައި ދެ މީހުންގެ ގޯސް ވާހަކަ ދައްކަމުންދާއިރު ދެ މީހުން ކުރެ ރަނގަޅީ ކާކުކަމެއް އެމީހުންގެ އާއިލާގެ މީހުންނަށް ވެސް އަދި އެކުވެރިންނަށް ވެސް ބުނާކަށް ނޭނގެ އެވެ.\nނިޝާގެ އެކުވެރިން ބުނަނީ ރަނގަޅީ އޭނާ ކަމަށެވެ. ކަރަންގެ އެކުވެރިން ޖެހެނީ ކަރަން ކޮޅަށެވެ.\nއިންޑިއާ ގެވެށި އަނިޔާ ޓީވީ ސީރީޒް\n"ކަޕިލް ޝަރުމާ ޝޯ" އެނބުރި އަންނަނީ\nއިންޑިއަން އައިޑަލް: ޝަންމުކާ ވަކިކުރަން ގޮވާތީ ޖަވާބުދީފި


Addu cityafootball raeesebeynun? – adduLIVE\nއައްޑޫ ސިޓީއަށް، ފުޓުބޯޅަ ރައީސް ބޭނުން؟\nMar 12, 2022, 14:20 ހާމިދު އަބްދުލް ޣަފޫރު\nއައްޑޫ ސިޓީ އިން ޒޯން ކޮލިފައިންގައި ބައިވެރިވި ކްލަބު ތަކުގެ ލޯގޯ\nމާލެ ސިޓީގައި ފުޓުބޯޅަ ރައީސަކު އެބަހުއްޓެވެ. އެއީ މާލޭގެ ޕްރެމިއަރލީގް9ކްލަބްގެ އެގްޒެކެޓިވް ކޮމިޓީއަކާއިއެކު އެފް.އޭ.އެމް. ގެ ރައީސް އެވެ. އައްޑޫ ސިޓީއަށް ރައީސެއް ނެތެވެ. އައްޑޫ ސިޓީގައި6ކްލަބް އޮތްނަމަވެސް، އެ ހަ ކްލަބްގެ މަސްލަހަތު ބަލަހައްޓާދެވޭނެ ވެރިއަކު ނެތެވެ. މިޒަމާނުގައި މިފަދަ ހާލަތްތަކަށް ކިޔާއުޅެނީ "ގާނޫނީ ހުސްކަމެއް" އައުން ކަމެވެ.\nކްލަބް ތައް ތިބީ ވަކިވަކި ކްލަބްތައް ގޮތުގައެވެ. އައްޑޫ ސިޓީގެ ހުރިހާ ފުޓުބޯޅަ ކްލަބްތައް ހިމެނޭގޮތަށް އެންމެން ގުޅުވައިދޭނެ ފަރާތެއް ނެތެވެ. ކްލަބްތައް އެތިބީ، ވަކިވަކިން އެކަނި ކޮށެވެ. މިސާލަކަށް، އައްޑޫ ސިޓީން ޕްރެމިއަރލީގް ކޮލިފިކޭޝަންގައި ބައިވެރިވި ހަ ކްލަބް ގެތެރެއިން ދެކްލަބް "އޯޕަން ރައުންޑް" އެއް މެދުވެރިކޮށް މުބާރާތުން ބޭރުކޮށްލާއިރު، މި ދެކްލަބްގެ ހައްގުގައި ވަކާލުކޮށްދޭނެ ފަރާތެއް ނެތެވެ. އައްޑޫ ސިޓީގެ ފުޓުބޯޅައިގެ މަސްލަހަތު އޮތް މިފަދަ ކަންކަން ހައްލުކޮށްދޭނެ އިސް ފަރާތެއް ނެތުމަކީ އުނިކަމެކެވެ. މިފަދަ ކަންކަމުގައި، ކްލަބްތަކުގެ ފަރާތުން، މައި އެސޯސިއޭޝަނާއި މުއާމަލާތުކޮށްދޭނެ ފަރާތެއް އޮތުމަކީ ބޭނުންތެރިކަމަކަމަކަށް ޥާނެއެވެ.\n"އައްޑޫ ސިޓީ ފުޓްބޯލް ލީގް"\nއައްޑޫ ސިޓީ ފުޓްބޯލް ލީގް މެނެޖްކޮށްދޭ، ފުޓްބޯލް އެޑްމިނިސްޓްރޭޝަނެއް، ބޭނުންވާ ސަބަބުތައްވެސް މިއަދު އުފެދިއްޖެއެވެ. އައްޑޫ ސިޓީއަކީ ރާއްޖޭގެ ދެވަނަ ސިޓީ ކަމުގައިވީނަމަވެސް، ފުޓުބޯޅަނިޒާމްގެތެރެއިން ދޭންޖެހޭ ދަރަޖަ، އައްޑޫ ސިޓީއަށް ނުދެއެވެ. މިސާލަކަށް، ގްރޭޓަރ މާލޭގެ އަވަށަކުން އެއްކްލަބަށްވުރެ ގިނަ ކްލަބް ބައިވެރިވެވޭއިރު، އައްޑޫ ސިޓީގެ ރަށަކުން އެއް ކަލަބަށްވުރެ ގިނަ ކްލަބަށް ބައިވެރިއެއް ނުވެވެއެވެ. އޯޕަން ރައުންއްގެ ނަމުގައި، މިމަހު ފަހުކޮޅު، ދެރަށުން ދެ ޓީމް ބާކީކޮށްލަން ތާވަލްކޮށްފައި ވެއެވެ. ހިތަދޫގައި 26-30 މާޗް އަށް، އަދި ފޭދޫގައި 27-31 މާޗް އަށެވެ. ބަހެއް ބުނާނެ ހައިސިއްޔަތެއް އޮތް ވެރިއެއް ފެންނާކަށްނެތެވެ.\nމިހާތަނަށް، އައްޑޫ ސިޓީގެ ކްލަބްތަކުގެ ފަރާތުން އެފް.އޭ.އެމް. އާއި ވާހަކަދައްކާ އުޅެނީ އައްޑޫ ސިޓީ ކައުންސިލުންނެވެ. ކައުންސިލް އާއި ވަކިން، ކްލަބްތަކުން ހޮވާފައިވާ އައްޑޫ ފުޓުބޯޅަ ރައީސެއް ހުރިނަމަ، އެފް.އޭ.އެމް. އާއި ވާހަކަދައްކާނެ ސައްހަ ފަރާތެއް އައްޑޫ ސިޓީގައި އުފަންކުރެވުނީއެވެ.\nއެފް.އޭ.އެމް. އިން ސިޓީއާއި އަތޮޅު ބަލައެއްނުގަނެ! ބަލައިގަންނަނީ ޒޯން.\nއެފް.އޭ.އެމް. އިން ތަމްފީޒްކުރާ އައުފޯމެޓުގެދަށުން، މާލެފިޔަވާ އެހެން ސިޓީ އެއްވެސް، އަދި އަތޮޅެއްވެސް، ފުޓުބޯޅަ ސަހްސެއްގޮތުގައ ބަލައެއް ނުގަނެއެވެ. ބަލައިގަންނަނީ ހަމައެކަނި ޒޯނެވެ. ސިޓީ އެއް، ނުވަތަ އަތޮޅެއްގެ ނަމުގައި، ފުޓުބޯޅައިގެ ރޫހެއް އުފެދިފައި އޮތް ކަން، އެސޯސިއޭޝަން ނުދަނެއެވެ. މިކަން ދޭހަވަނީ، ހަތަރު ޒޯނަށްބަހާލިއިރު، ޒޯނެއްގެ ގޮތުގައި މާލެ ސިޓީ ބަލައިގެން ނަމަވެސް، އައްޑޫ ސިޓީ ވެސް، އަދި އެހެން ސިޓީއެއްވެސް ބަލައި ނުގަންނަކަމެވެ. އައްޑޫ ސިޓީ ހިމަނާފައި އޮތީ ތ.އަތޮޅުން ދެކުނުގެ އަތޮޅުތައް އެކުލެވޭ ބޮޑު ޒޯނެއްގެ ތެރޭގައެވެ.\nއެފް.އޭ.އެމް. ގެ ވިސްނުމަކީ، އެއްފަސްކޮށް އޮތް މާލޭސިޓީގައި ތިން ޑިވިޒަނަށް ކުޅޭ މޮޑެލް، ޒޯނެއްގެމައްޗަށް ބާރު ތޮތްޕެއްހެން ފެއްތުމެވެ. އެއީ ކިތަންމެ ދުރުދުރުގައި އޮތް ރަށްތަކަކަށް ވީނަމަވެސް މެއެވެ. އަދި އެތައް ގަޑިއިރެއްގެ ދަތުރުކުރަން ޖެހުނުކަމުގައި ވީނަމަވެސް މެއެވެ. އެތައް ހަރަދެއް ކުރަން ޖެހުނުކަމުގައި ވީނަމަވެސްމެއެވެ. މާލެ ފިޔަވާ އެހެން ޒޯންތައް ހުރީ އެއްފަސްކޮށް ނޫންކަން އެނގޭއިރުވެސް، އެބުނަނީ، މާލެއެކޭ އެއްގޮތަށް ކޮންމެ ޒޯނެއްގައި، އަތޮޅާއި ސިޓީއަށް ނުބަލާ ތިން ޑިވިޒަނަށް ފުޓުބޯޅަ ތަރުތީބު ކުރާށެވެ.\nއައްޑޫ ފުޓުބޯޅަ ރައީސް\nއައްޑު ފުޓުބޯޅަ ރައީސެއް ބޭނުންވާ އެތައް ސަބަބެއް އުފެދިއްޖެއެވެ. މިސާލަކަށް، އެއްކްލަބަށްވުރެ ގިނަ ކްލަބަށް، އެއްރަށުން ބައިވެރި ނުވެވުމާއި، ސިޓީ ތަކުގެ މެދުގައި ތަފާތުކުރުން ހުރުމާއި، ބޮޑެތި ޒޯންތަކަށް އަތޮޅުތަކާއި ސިޓީތައް ފެއްތުމާއި، ދުރުދުރުގައި އެތުރިފައިވާ އަތޮޅުތަކެއްގެތެރޭ ދަތުރުފަތުރު ހަރަދުބޮޑުވުމާއި، ސެންޓްރަލައިޒްޑް ސިސްޓަމަށް ކުޅެން މަޖުބޫރުކުރުމާއި، ލާމަރުކަޒު އުސޫލުން ސިޓީއާއި އަތޮޅު ލީގުތައް އުފަންކުރުމަށް ނުކުޅެދުމާއި، މާލޭގައިހުރި މަރުކަޒީ އޮފީހަކުން ރަށާއި އަތޮޅާއި، ސިޓީ ފެންވަރުގައި، މައިކްރޯ މެނެޖްކުރުމުގެ ނުކުޅަދާނައިން އަރައިގަނެވޭނެ ގޮތެއް އައްޑޫ ސިޓީގެ ކްލަބްތައްވެސް ހޯދަންޖެހެއެވެ.\nމިހާރު އޮތް އުސޫލުން ކޮންމެ ކްލަބަކީ، އެކަނި މާއެކަނި އޮތް ކްލަބެކެވެ، ކްލަބްގެ ބެލެނިވެރި ފަރާތެއްކަމުކުގައި މިވަނީ މާދުރުގައި އޮތް، މާލޭގެ ހައެއްކަ ކްލަބުން ހިންގާ ޖަމިއްޔާއެކެވެ.\nއައްޑޫ ސިޓީއެކޭ އެއްހަމައިން، އެހެން ސިޓީތައްވެސް، އަދި އަތޮޅުތައްވެސް، އެތަނެއްގައި އުފެދިފައިވާ ފުޓުބޯޅައިގެ ރޫހާއި ޝަގާފަތް ގާތުން ރަމްޒުކޮށްދޭ ސިޓީ އަދި އަތޮޅު ލީގްތަކަކަށް ފުޓުބޯޅަ ލާމަރުކަޒުކުރަންޖެހެއެވެ. ޖަޒީރާ ލީގްގެ މަފްހޫމަކީ މިއީއެވެ.\nއައްޑޫ ސިޓީ ފުޓްބޯލް މޮޑަލް\nސިޓީއެއްގެ ދަރަޖަ ލިބިފައިވާ އައްޑޫސިޓީން، މި ތާރީހީ ޕްރެމިއަރލީގް ކޮލިފިކޭޝަންގައި ބައިވެރިވި6ކްލަބް ބައިވެރިކޮށްގެން ހޯމް އެންޑް އަވޭ ލީގެއް މިއަހަރުވެސް ފެށުމަކީ އައްޑޫގެ ފުޓުބޯޅަ މުސްތަގްބަލް އުޖާލާކޮށްދޭނެ ލާމަރުކަޒީ މޮޑެލްއަށް ވާނެއެވެ. މިއީ ދުނިޔޭގެ ފުޓުބޯޅަ ޝަގާފަތް އުފެދިފައިވާގޮތެވެ.\nއައްޑޫ ސިޓީގެ ފުޓްބޯލް ލީގް މެނެޖްމަންޓުން ވަކާލާރުކުރަންވީ، އައްޑޫ ސިޓީ ލީގް ޗެމްޕިޔަންޝިޕަކީ އައްޑޫ ސިޓީ ލީގުން ހިންގާ ޗެމްޕިޔަންސިޕަކަށް ހެދުމަށެވެ. އަދި، އެފް.އޭ،އެމް ގެ މައި އިދާރާއާއި ވަކިން އޮޕަރޭޓްކުރާ، ލޯކަލް ފުޓްބޯލް އެޑްމިނިސްޓްރޭޝަނެއް ގާއިމްކުރުމަށެވެ.\nއައްޑޫ ސިޓީގެ ފުޓުބޯޅަ ކްލަބްތައް، އިސްނަގާ، އައްޑޫ ސިޓީ ފުޓްބޯލް ލީގްގެ ރައީސެއްއްް އިންތިހާބުކުރުމުގެ ވަގުތަކީ މިއީއެވެ. ކްލަބްތަކުގެ ތާއީދާއިއެކު، މައި އެސޯސިއޭޝަނާއި ވަކާލާތުކުރުމަށް މީގެކުރިން ނެތް ގާނޫނީ ސަހްސެއް އުފަންކުރެވުނީއެވެ. އައްޑޫ ސިޓީ ގެ ފުުޓުބޯޅަ ރިޔާސަތަކީ، ދުރުރާސްތާގައި، އައްޑޫ ސިޓީގައި ފުޓުބޯޅައަށް ދިރުން ހޯދައިދޭނެ ބިންގަލަކަށްވާނެއެވެ.


Dharifulhah Nimal dhey naseyhaiy: Goas magakun nudhaathi | Mihaaru\nނިމާލް، ދަރިފުޅު ޖުމަލްއާ އެކު.\n04 ސެޕްޓެމްބަރ 2017 - 06:212comments\n"ޖުމަލް އަށް ބުނަން އޮތް ވާހަކައަކީ ރަނގަޅު އަހުލާގެއްގެ މަތީގައި ހުރެ ފިލްމީ ދާއިރާ އިން ކުރިއަށް ދާށޭ. ވަރަށް އުފާވޭ އެހާ ކުޑަ ދުވަސްކޮޅެއްގެ ތެރޭގައި ރަނގަޅު މަސައްކަތްތަކެއްކޮށް، ބެލުންތެރިން ބަލައިގަތް އެކްޓަރަކަށް ޖުމަލްވީތީ،" ރާއްޖޭގައި މިހާރު ހުރި އެންމެ އުންމީދީ ބަތަލު ޖުމައްޔިލް ނިމާލް (ޖުމަލް) އާ ބެހޭ ގޮތުން އޭނާގެ ބައްޕަ އަދި މަޝްހޫރު އެކްޓަރު/ޑައިރެކްޓަރު އަހުމަދު ނިމާލް ބުނަން އޮތް ވާހަކައަކީ މިއެވެ.\nފިލްމީ ދާއިރާ އަށް ޖުމަލް ނިކުތްތާ މިއީ ހަތަރު ވަނަ އަހަރެވެ. އޭނާ ފިލްމީ ދާއިރާ އަށް ފިލްމް "އަނިޔާ (2014)" އިން ނެރުނީ ވެސް ނިމާލެވެ. އެންމެ ކުޑައިރުއްސުރެ ފެށިގެން ވެސް އެކްޓަރަކަށްވުމުގެ ހުވަފެން ދެކެމުން އައި ޖުމަލް ކުރިއަށް ދާން ނިމާލް ހުރީ ހިތްވަރުދޭށެވެ. އޭނާ ބޭނުން ވަނީ ދަރިފުޅު ރާއްޖޭގައި ހުރި އެންމެ ކާމިޔާބު އަދި އެންމެ މަގުބޫލު އެކްޓަރަށް ވާށެވެ.\nނިމާލް އެންމެ އުފާވާ އަނެއް ކަމަކީ ޖުމަލްގެ އެކްޓިން އާއި ޑައިލޮގް ޑެލިވަރީގައި ބައްޕަގެ ފާޑުވެރިކަން ހުންނަ ކަމަށް ބައެއް މީހުން ބުނާތީ އެވެ. އަދި ކަމަށް ކަމޭހިތުމާއި ގަޑިއަށް ފަރުވާތެރިވުން ކަހަލަ ކަންކަމަށް ސަމާލުކަން ދިނުމަކީ އޭނާގެ ފަރާތުން ފެންނަ ރަނގަޅު ސިފަތައް ކަމަށް ބުންޏެވެ.\nޖުމަލްގެ ފުރަތަމަ ފިލްމް "އަނިޔާ" ގެ ޓްރެއިލާއެއް.\n"އޭނަ މިހާތަނަށް ކޮށްފައި ހުރި މަސައްކަތްތަކަށް ބަލާއިރު، ފަޚުރުވެރިވާ ކަހަލަ މަސައްކަތްތަކެއް ކޮށްފައި ހުރީ. އަހަރެން ބުނާނީ ޖުމަލްގެ ކެރިއާ ހަމަ ވަރަށް ރަނގަޅު މިސްރާބަކަށޭ ދަނީ،" ނިމާލް ބުންޏެވެ.\nއޭނާގެ ނަޒަރުގައި ޖުމަލްއަކީ ކުރިމަގު އޮތް އެކްޓަރެކެވެ. ޖުމަލްއަކީ އެކްޓިން ދާއިރާ އިން ކުރިއަށް ދިއުމުގެ ޖޯޝާއި ފޯރި ގަދަ ޒުވާނެކެވެ. އެހެންވެ ރާއްޖެ ކަހަލަ ތަނެއްގައި އަމިއްލަ އަށް ދަސްކުރުމުގެ ބައި މުހިއްމުވެފައި އޮތްލެއް ބޮޑުކަމުން ޖުމަލްއަކީ އޭނާގެ ހުނަރު ތަރައްގީކޮށް، ކުރިއަރުވަން މަސައްކަތް ކުރާ އެކްޓަރެއް ވެސް މެ އެވެ. އެކަން އެންމެ ގާތުން ފެންނަ އެކަކީ ވެސް ނިމާލެވެ.\n"އޭނަ އަބަދު ވެސް އިމްޕްރޫވް ކުރަން ވަރަށް މަސައްކަތް ކުރޭ. އެގޮތުން އެހެން މީސްމީހުންގެ މަސައްކަތްތައް ބެލުމާއި އިންޓަނެޓުން ވެސް ދަސްކުރުމުގެ ބައި ވަރަށް އޮވޭ،" ނިމާލް ބުންޏެވެ.\nކުޑަ ދުވަސްކޮޅެއްގެ ތެރޭގައި ގިނަ ބަޔަކު ބަލައިގަތް އަދި ރާއްޖޭގައި މި ވަގުތު ހުރި އެންމެ ކާމިޔާބު އެކްޓަރުގެ މަގާމާ ހިސާބަށް ޖުމަލް އަށް އާދެވުނީ ނިމާލް ބުނި ގޮތުގައި އޭނާ މިކަމަށް ދޭ ޝައުގާ ހެދި އެވެ. އަދި އޭނާގެ ހޮވުންތައް ވެސް ރަނގަޅީ އެވެ.\n"މިހާތަނަށް އޭނާ ކުޅެފައި ހުރި އެއްޗިއްސަށް ބަލާއިރު އަނިޔާ އާއި ފޯފޯޓޫސިކްސް ފިޔަވައި ދެން ކުޅެފައި ހުރީ ވަރަށް އެއްކަހަލަ ކެރެކްޓާތަކެއް ކަންނޭނގޭ. އަހަރެން ވަރަށް ބޭނުން އޭނަ ވަރަށް ތަފާތު އެކި ކަހަލަ ރޯލްތަކުން ޖުމަލް ފެންނަން،" ޖުމަލްގެ ފިލްމުތަކުގެ ތެރެއިން އެންމެ ކަމުދިޔައީ "އެންމެ ފަހު ވިންދާ ޖެހެންދެން" ކަން ފާހަގަކޮށް ނިމާލް ބުންޏެވެ.\nއޭނާ ބުނީ ޖުމަލްއަކީ އަބަދުވެސް ޕްރޮޖެކްޓްތަކާ ބެހޭ ގޮތުން އޭނާއާ ހިޔާލު ވެސް ބަދަލުކުރާ މީހެއް ކަމަށެވެ. އަދި ބައްޕައެއްގެ ހައިސިއްޔަތުން ދެވެން އޮތް ހުރިހާ އެހީތެރިކަމަކާއި ސަޕޯޓެއް ދޭ ކަމަށް ނިމާލް ބުންޏެވެ.\n"އޭނާގެ ޑިސްކަސް ކުރާނެ ޕްރޮޖެކްޓްތަކާ ބެހޭ ގޮތުން އަބަދު ވެސް އަހަންނާ. އެހެންވީމަ އަހަންނަށް ވަރަށް ރަނގަޅަށް އެނގޭނެ އޭނަގެ މަސައްކަތްތައް ހުރި ގޮތާ އެއްޗެހި،" ސިޓީ ފަދަ ފިލްމްތައް ޑައިރެކްޓަރު ބުންޏެވެ.\nނިމާލް ބުނީ ޖުމަލް މިހާރު ހުރި ހިސާބުން ދެން އިތުރު ހަރުފަތަކަށް ދާން، އަދި ވަރަށް މަސައްކަތް ކުރަން ޖެހޭ ކަމަށް ގަބޫލު ވެސް ކުރާ ކަމަށެވެ. އެގޮތުން ތަފާތު ގިނަ މީހުންނާ އެކު މަސައްކަތް ކުރުން މުހިއްމު ކަމަށް ބުންޏެވެ.\n"ބޮޑަށް އޭނަ އަށް މިހާތަނަށް މަސައްކަތް ކުރެވިފައި ހުރީ އެއް ބަޔަކާ އެކީ [ޖުމަލްގެ އެންމެ ކާމިޔާބު ފިލްމްތަކަކީ ޑާކް ރެއިން އެންޓަޓައިމަންޓަށް އޭނާ ކުޅުނު ފިލްމްތައް އަދި އޭނާއަކީ އެ ސްޓޫޑިއޯގެ ޑާލިން] ކަންނޭނގޭ. އެއީކީ މައްސަލައެއް ވެސް ނޫން. އެކަމަކު މި ދާއިރާގެ ގިނަ މީހުންނާ އެކު މަސައްކަތް ކުރެވުމަކީ ލިބޭނެ ކުރިއެރުމެއް. އެހެންވެ އެ ވިސްނުން ބަހައްޓަން ވެސް އަހަރެން ނަސޭހަތް ދެން،" ނިމާލް ބުންޏެވެ.\nޖުމަލް މިހާރު ކުޅެމުން އަންނަ ފިލްމް "ވަކިން ލޯބިން" ގެ މަންޒަރެއް.\nނިމާލް ބުނީ ދަރިފުޅުގެ ކުރިއަށް ހުރި ފިލްމްތަކަށް ބަލާ އިރު ޑާކް ރެއިނުން މިހާރު ހަދަމުން އަންނަ "ވަކިން ލޯބިން" އަކީ ތަފާތު ކެރެކްޓާއެއް ފެންނާނެ ފިލްމެއް ކަމަށް ގަބޫލު ކުރެވޭ ކަމަށެވެ. އަދި ނިމާލް ޖުމަލް ލީޑް ރޯލަށް ލައިގެން ހަދަން ނިންމާފައިވާ ފިލްމަކީ ވެސް ތަފާތު ފިލްމަކަށް ވާނެ ކަމަށް ބުންޏެވެ. އެ ފިލްމުގެ މަސައްކަތް އަންނަ ނޮވެމްބަރު ހިސާބުގައި ފަށަން ތާވަލްކޮށްފައިވާ އިރު، ފިލްމް އަންނަ އަހަރު ސިނަމާ އަށް ގެންނާނެ ކަމަށް ނިމާލް ބުންޏެވެ.\nމީގެ އިތުރުން ޑާކް ރެއިނަށް އަހުމަދު ޝިނާން ޑައިރެކްޓް ކުރާ "ގޮށްރާޅު" އަކީ، ޖުމަލް މިހާތަނަށް ނުކުޅޭ ކަހަލަ ރޯލަކުން ފެންނާނެ ފިލްމެކެވެ.\nޖުމަލް ކުޅެފައި ހުރި ފިލްމްތަކުގެ ތެރެއިން ދެ ފިލްމެއް އަދި ރިލީޒް ވެސް ނުވެ އެބަ އޮތެވެ. އެއީ މަހުދީ އަހުމަދުގެ "މާޔޫސް" އާއި މާސްކޭ ސްޓޫޑިއޯގެ "ޕްލޭން ބީ" އެވެ. މީގެ ތެރެއިން "ޕްލޭން ބީ" އަކީ ޖުމަލް ވަރަށް ތަފާތު ކެރެކްޓާއެއް ކުޅެފައިވާ ފިލްމެކެވެ.\nނިމާލް ބުނަނީ ފިލްމީ ދާއިރާއަކީ މިހާރު ރާއްޖޭގައި ޕްރޮފެޝަންއެއްގެ ގޮތުގައި ޒުވާނުންނަށް ކުރިއަށް ދެވިދާނެ ދާއިރާއެއް ކަމަށެވެ. އަދި އަމިއްލަ ދިރިއުޅުން ވެސް ބިނާވެފައި އޮތީ ފިލްމީ މަސައްކަތުން ލިބޭ އެއްޗަކަށް ކަމަށް ބުންޏެވެ.\nއެންމެ ފަހުން ރިލީޒްވި ޖުމަލްގެ ފިލްމް "މީ ލޯތްބަކީ" ގެ ޓްރެއިލާއެއް.\nއެހެންވެ ޖުމަލް އަށް ވެސް ނިމާލް ބުނަން އޮތް ވާހަކައަކީ ބުރަކޮށް މަސައްކަތްކޮށްގެން، ރަނގަޅު ގޮތުގައި ކުރިއަށް ދާށޭ އެވެ. މިއީ އާމްދަނީ ނުލިބޭ، ހަޑި މަސައްކަތެއް ނޫނެވެ. މިއީ އާންމުންގެ ލޯތްބާއި ތަރުހީބު ވަރަށް ބޮޑަށް ލިބޭ މަސައްކަތެކެވެ.\n"އަބަދު ވެސް ރަނގަޅު މީހުންނާ އެކު އުޅޭށޭ ބުނެލަން ބޭނުން ވަނީ. އެކުގައި އުޅޭ މީހުން ހިޔާރު ކުރާ އިރު ބަލަން ވާނެ އެއީ ކޮން ކަހަލަ ބައެއްތޯ. ކޮންމެ ދާއިރާއެއްގައި ވެސް ހުންނާނެ މައްސަލަތައް. އެކަމަކު ތިމާ އިހުތިޔާރު ކުރަން ވާނީ އަބަދު ވެސް ރަނގަޅު މިސްރާބަކަށް ދާން،" ނިމާލް ބުންޏެވެ. "ޖުމަލް އަށް ދޭން އޮތް އެންމެ ބޮޑު ނަސޭހަތަކަށް ވާތީ ގޯސްމަގަކުން ނުގޮސް ރަނގަޅު ގޮތުގައި ކުރިއަށް ދާށޭ."


SunOnline: Fenaai narudhamaa ge bill raees thasdheegu kuravvaifi\n05 Aug 2020, 15:18\nރައީސް ސޯލިހު -- ފޮޓޯ/ ރައީސް އޮފީސް\nމިދިޔަ މަހުގެ 20 ވަނަ ދުވަހު ރައްޔިތުންގެ މަޖިލީހުން ފާސްކުރި، ފެނާއި ނަރުދަމާގެ ބިލު ރައީސް އިބްރާހިމް މުހައްމަދު ސޯލިހު މިއަދު ތަސްދީގުކޮށްދެއްވައިފި އެވެ.\nސަރުކާރުގެ ފަރާތުން ފެނާ ނަރުދަމާގެ ބިލެއް ހުށަހެޅީ، ފެނާއި ނަރުދަމާގެ ހިދުމަތް ރާއްޖޭގައި ދިރިއުޅޭ އެންމެހާ ފަރާތްތަކަށް ކަށަވަރުކޮށްދިނުމަށްޓަކައި، ކަމާބެހޭ ވުޒާރާގެ ޒިންމާތަކާއި މަސްއޫލިއްޔަތުތައް ބަޔާންކުރުމާއެކު، ކަމާބެހޭ ވުޒާރާއިން ކަނޑައަޅާ ސިޔާސަތުތައް ތަންފީޒުކުރާނެ އޮތޯރިޓީގެ މަސްއޫލިއްޔަތާއި ބާރުތައް ބަޔާންކުރުމާއި، ސާފު ފެން ލިބުމާއި، އެކަށީގެންވާ މިންވަރުގެ ނަރުދަމާގެ ނިޒާމެއް ފޯރުކޮށްދިނުމަށް، ފެނާއި ނަރުދަމާގެ ހިދުމަތް ލިބިދިނުމުގެ އުސޫލުތަކާއި މިންގަނޑުތައް ކަނޑައެޅުމަށެވެ.\nފެން އުފައްދައި، ފެނުގެ ވަސީލަތްތައް ރައްކާތެރިކޮށް ދެމެހެއްޓުމުގެ އުސޫލުތަކާއި، ފެނާއި ނަރުދަމާގެ ހިދުމަތްދޭ ފަރާތްތަކުގެ ޒިންމާތަކުގެ އިތުރުން، ބިލުގައި ބަޔާންކޮށްފައިވާ ޒިންމާތަކާ ހިލާފުވާ ފަރާތްތަކާމެދު ފިޔަވަޅު އެޅުމާބެހޭ އުސޫލުތައް ބަޔާންކުރުމަށެވެ.\nސަރުކާރުގެ ފަރާތުން އެ ބިލު ރައްޔިތުންގެ މަޖިލީހަށް ހުށަހެޅުއްވީ ގެމަނަފުށި ދާއިރާގެ މެންބަރު އަހްމަދު ސައީދެވެ.\nއެ ބިލު މަޖިލީހުން ފާސްކޮށްފައި ވަނީ، ކޮމެޓީ މަރުހަލާގައި ބޮޑެތި އިސްލާހުތަކެއް ގެނައުމަށް ފަހު އެވެ. އެގޮތުން ފެނާއި ނަރުދަމާގެ ހިދުމަތް ފޯރުކޮށްދިނުމުގައި ހަމަހަމަ ކަމާއި، މެދުކެނޑުމެއްނެތި ފެންވަރު ރަނގަޅު ހިދުމަތެއް ފޯރުކޮށްދިނުމަކީ ހިދުމަތްދޭފަރާތުގެ ޒިންމާއެއްކަމަށް ވަނީ ބަޔާންކޮށްފަ އެވެ.\nއެ ޒިންމާތަކުގެ ތެރޭގައި ދިރިއުޅުމަށްޓަކައި ގެދޮރު އެޅުމަށް ދޫކުރާ ތަންތަނުގައި ފުރަތަމަ ފަހަރު ފެނާއި ނަރުދަމާގެ ހޮޅި ގުޅައިދޭންވާނީ އަގު ނެގުމަކާ ނުލައި ކަމަށް ބުނެފައިވެއެވެ.\nމީގެއިތުރުން، ހިދުމަތްދޭ ފަރާތްތަކަށް ލިބިފައިވާ ބާރުތައް ތަންފީޒު ކުރުމުގައި ހިދުމަތްދޭ ސަރަހައްދުގައި ދިރިއުޅޭ ނިކަމެތިންނަށް ފެނާއި ނަރުދަމާގެ ހިދުމަތް ގުޅައިދިނުމާއި، ފެނާއި ނަރުދަމާގެ ހިދުމަތް ސަސްޕެންޑްކުރުން ނުވަތަ ކަނޑާލުންފަދަ ފިޔަވަޅުތައް އެޅުމުގައި ލުއިގޮތްތަކެއް އިންތިޒާމްކުރަންވާނެކަމަށް ބުނެފައިވެ އެވެ.\nފެނާއި ނަރުދަމާގެ ބިލު ރައީސް ތަސްދީގުކުރެއްވުމާ ގުޅިގެން އެ ގާނޫނު މިއަދު ވަނީ ދިވެހި ސަރުކާރުގެ ގެޒެޓުގައި ޝާއިއު ކޮށްފަ އެވެ. އަދި، ގާނޫނު ގެޒެޓުގައި ޝާއިއު ކުރުމާއިއެކު، އެ ގާނޫނަށް އަމަލުކުރަން ވަނީ ފަށާފަ އެވެ.\nމި ގާނޫނަށް އަމަލުކުރަން ފެށުމުން، މީހުން ދިރިއުޅޭ ރަށްރަށުގައި ފެނާއި ނަރުދަމާގެ ހިދުމަތުގެ އަގު ކަނޑައަޅާނީ އެ ރަށެއްގެ ކައުންސިލުގެ މަޝްވަރާގެ މަތިންނެވެ.\nމި ގާނޫނުގެ ދަށުން ހަދަންޖެހޭ ގަވާއިދުތައް، ގާނޫނަށް އަމަލުކުރަން ފަށާ ތާރީހުން ފެށިގެން ގިނަވެގެން ހަ މަސްދުވަހުގެ ތެރޭގައި ހަދައި، އާންމުކޮށް ޝާއިއުކުރަން ޖެހޭނެ އެވެ.


Maldivian Flight Eh Delay Vumun Balimeehaku4Gadi Iru Vandhen Airport Gai Onnan Jehijje - Vaguthu\nމޯލްޑިވިއަން ފްލައިޓެއް ޑިލޭވުމުން ބަލިމީހަކު ހަތަރު ގަޑިއިރު ވަންދެން އެއާޕޯޓްގައި އޮންނަ ޖެހިއްޖެ\n3 މަސް ކުރިން ( މެއި 5, 2019 )\nމޯލްޑިވިއަން ފްލައިޓެއް ޑިލޭ ވުމުގެ ސަބަބުން ހަތަރު ގަޑިއިރު ވަންދެން ބަލިމީހަކަށް ނުފުރި، އެއާޕޯޓުގައި އޮންނަން ޖެހިއްޖެއެވެ.\nބަލިމީހާއަކީ ލ. ކުނަހަންދޫގ 75 އަހަރު ފިރިހެނެވެ. އޭނާ ފުރަން ގެންގޮސްފައި ވަނީ ލ. ގަމު ރީޖަނަލް ހޮސްޕިޓަލުގައި އެޑްމިޓް ކޮށްފައި ބޭއްވުމަށްފަހު ކައްދޫ އެއާޕޯޓަށެވެ. އެއާޕޯޓަށް ގެންދިޔަ ކަމަށް އާއިލާއިން ބުނެފައި ވަނީ މެންދުރު 1:30ގައި ޗެކިން އޮތް ފްލައިޓަކަށް ކަމަށެވެ. އަދި ފްލައިޓުން ގެންދިޔުމަށް ހުރިހާ ތައްޔާރީތަކެއް ކޮށް، އަތަށް ބޯޑިން ފާސްވެސް ދިން ކަމަށް އާއިލާއިން "ވަގުތު"އަށް މައުލޫމާތު ދީފައިވެއެވެ.\nއެހެން ނަމަވެސް، ފުރަން ދިޔުމުން ފްލައިޓުން ފުރެން ނެތް ކަމަށް ބުނި ކަމަށާއި، އެވަގުތު އޮތް ފްލައިޓްގައި ބަލިމީހާއަށް ފުރެން ނެތް ކަމަށް ބުނި ކަމަށްވެސް އާއިލާއިން ބުނެފައިވެއެވެ. އަދި އާސަންދައިގެ ދަށުން ބަލިމީހާ ގެންދަން މަސައްކަތް ކުރި އިރު، މެޑިކަލް ފޯމްގެ ހުރިހާ ކަމެއްވެސް ނިންމާފައިވާ ކަމަށް އާއިލާއިން ބުނެފައިވެއެވެ.\nއާއިލާއިން ބުނެފައި ވަނީ ފްލައިޓް ލަސްވެގެން ދިޔަ އިރުވެސް މޯލްޑިވިއަންއިން ވަކި އެއްޗެއް އަންގާފައި ނުވާތީ، ހަވީރު 6:00 ހާއިރު ވަންދެން މަޑުކުރަން ޖެހުނީ އެއާޕޯޓްގައި ކަމަށެވެ. އަދި އެންމެފަހުން ސްޓްރެޗާއާ ގެންދަން ޖާގަ ނެތުމުން، ފްލައިޓާ ގެންގޮސްފައި ވަނީފުރޮޅުލީ ގޮނޑީގައި ކަމަށް އާއިލާއިން ބުނެފައިވެއެވެ.\nމޯލްޑިވިއަންގެ ފަރާތުން ޕީއާރް މެނޭޖަރު މޫސާ ވަސީމް ވިދާޅުވީ އެފަދަ ކޭސްއެއްގައި ބަލިމީހަކު ނުގެންދިޔުމަށް މޯލްޑިވިއަންއިން އެއްވެސް ހާލަތެއްގައި އިންކާރު ނުކުރާނެ ކަމަށެވެ. އަދި އަބަދުވެސް މޯލްޑިވިއަންއިން ބަލި މީހެއް ގެންދިޔުމަށް އާސަންދައިން އެދިއްޖެ ނަމަ، އެ ފްލައިޓަށް ދެން އަރަނީ ކާކުތޯ ނުބަލާ ބަލި މީހާއަށް ފުރުސަތު ދޭނެ ކަމަށެވެ.\nމިއަދު ލ. ކައްދޫ އެއާޕޯޓްގައި ޕޭޝަންޓަކު ގެންދިޔުމަށް ޑިލޭއެއް އައި އިރު، އެކަން އެހެންވީ ޓެކްނިކަލީ އިތުރު ފްލައިޓަކަށް ބަލިމީހާ ލެވެން ނެތުމުން ކަމަށް ވެދާނެ ކަމަށްވެސް މޫސަ ވިދާޅުވިއެވެ. އެގޮތުން މެޑި ފޯމްގައި އިންނަ ހުރިހާ ކަމެއް ޓެކްނިކަލީ ފުރިހަމަ ކޮށްފައި އޮންނަ ފްލައިޓަކަށް ނޫނީ ބަލިމީހާ ނާރުވާނެ ކަމަށާއި، އެކަން އެގޮތަށް ނުކުރަނީ މޯލްޑިވިއަންއިން އެންމެ އިސްކަމެއް ދެނީ ކްރޫއިންނާއި، ފަސެންޖަރުންގެ ސަލާމަތީ ކަންކަމަށް އަހަންމިއްޔަތު ކަން ދޭތީ ކަމަށްވެސް މޫސަ ވިދާޅުވިއެވެ.\nމޯލްޑިވިއަންއަށް ޕައިލެޓުންނާއި ކެބިން ކުރޫން ހޯދަނީ\nމޯލްޑިވިއަންގެ ޓިކެޓް އޮފީސް މިހާރު ހުންނާނީ ސިޓީ ސްކެއާގައި\nމެއި 5, 2019 22:40\nކީއްވެ އަނބުރާ ހޮސްޕިޓަލަށް ނުގެންދިޔައީ؟4ގަޑި އިރު ކީއްކުރަން އެއަރޕޯރޓްގަ މަޑުކުރީ؟؟\nމެއި 5, 2019 22:55\nތީވެސް ބަޔަކު ފުލައިޓު ދުއްވާތީ ދުއްވާބައެއް ތާކުންތާކު ޖެހޭބައެއްނޫން\nމެއި 5, 2019 23:29\nތިޔަވަރު ކަމެއް ހިގާފާނެ..\nމެއި 6, 2019 04:39\nކޮބައި ސޯލިހު ސެލްފީނަގަން ދުވަން އޮން ނަނީ ހަވާލުވެފަ


Mujurimun dhakkaa Dhogu thakuge Vaahaka Noosthakugai Carry Kurumakee Alhugadu Hithaama kuraa kameh - Raees Yaameen\nމުޖުރިމުން ދައްކާ ބޮޑެތި ބުހުތާނު ދޮގުތަކުގެ ވާހަކަ ނޫސްތަކުގައި ކެރީކުރީމަ ހިތާމަފުޅު ކުރައްވާކަމަށް ރައީސުލްޖުމްހޫރިއްޔާ ޢަބްދުލް ޤައްޔޫމް ވިދާޅުވެއްޖެއެވެ.\nރިލްވާން ގެއްލުނުތާ މާދަމާ ހަތަރު އަހަރު ފުރޭއިރު، ކުރީގެ ނައިބު ރައީސް އަހުމަދު އަދީބު، ވަކީލުން މެދުވެރިކޮށް މިއަދު ނެރުއްވި ބަޔާނަށް ރައްދު ދެއްވަމުން ރައީސް ވިދާޅުވީ، ރިލްވާން ހޯދަން ކެބިނެޓު ފެންވަރުގައި މަސައްކަތެއް އެއްވެސް އިރަކު ނުކުރާ ކަމަށެވެ.\nރާއްޖޭގެ ނޫހަކުން ކުރީގެ ނައިބު ރައީސްގެ ބަޔާނެއް އެމަނިކުފާނު ދެކެވަޑައިގަތްކަމަށާ މިނިވަން ނޫހުގެ ނޫސްވެރިޔާ އަހުމަދު ރިޟްވާންގެ މަރުގެ މައްސަލަ ކެބިނެޓް ފެންވަރުގައި ހޯދުމަށް މަސައްކަތް ކުރަމުން ދަނިކޮށް ރައީސް ޔާމީން ހުއްޓުވާލީއޭ ބުނެފައިވާކަން ފާހަގަކުރައްވަމުން ރައީސް ވިދާޅުވީ، ކެބިނެޓްގައި ތިއްބެވި ވަޒީރުން އޭރުވެސް ކެބިނެޓްގައި ތިއްބެވި ކަމަށާ އެކަމަށް އެބޭފުޅުން ހެކިވެ ވަޑައިގަންނަވާނެ ކަމަށެވެ.\nނަމަވެސް ބޮޑެތި ޙުކުމްތަކުގައި ޖަލުގައި ދުވަށް ގުނަމުންދާ ބޮޑެތި މުޖުރިމުން ދައްކަމުން އަންނަ ބުހުތާނު ދޮގުތަކުގެ ވާހަކަ ނޫސްތަކުގައި ދައުރުވީމާ އެކަމާ ހިތާމަ ކުރައްވާ ކަމަށް ރައީސް ވިދާޅުވިއެވެ.\nއަދި ރިޟްވާން ފެއްލުނު ހާދިސާ އަކީ ހިތާމަވެރި ޙާދިސާއެއް ކަމަށްވެސް ރައީސް ވަނީ ފާހަގަކުރައްވާފއެވެ.\nރައީސް ޔާމީން މި މޭރުމުން ވާހަކަފުޅު ދެއްކެވީ، ހުވަދުއަތޮޅަށް މިހާރު އެމަނިކުﷲާނު ކުރައްވަމުން އަންނަ ދަތުރުފުޅުގައި އެ އަތޮޅު ދެކުނުބުރީ މަޑަވެލި ބަނދަރު ހުޅުއްވައިދެއްވައި، އެރަށު ގޮނޑުދޮށް ޙިމާޔަތްކުރުމުގެ މަޝްރޫޢުގެ ނިމުން ފާހަގަކުރުމުގެ ރަސްމިއްޔާތުގައެވެ.\nރައީސުލްޖުމްހޫރިއްޔާ ހުވަދު އަތޮޅަށް މިއަދު ފެއްޓެވި ތިން ދުވަހުގެ ދަތުރުފުޅުގައި ގދ. ފަރެސްމާތޮޑާއާއި، ގދ. ގައްދޫއަށް ވަޑައިގެން އެދެރަށުގެ ގޮނޑުދޮށް ހިމާޔަތްކުރުމުގެ މަޝްރޫޢުގެ ނިމުން ފާހަގަކުރެއްވުމާއި، އެދެރަށުގައި ތަރައްޤީކުރައްވާފައިވާ ބަނދަރު ހުޅުއްވައިދެއްވުމަށް ވަނީ ހަމަޖެހިފައެވެ.\nމީގެއިތުރުން ގދ. ގައްދޫއަށް ވަޑައިގެން އެރަށުގައި ޤާއިމްކޮށްފައިވާ ނަރުދަމާ ނިޒާމުގެ ޚިދުމަތް ރަސްމީކޮށް ފައްޓަވައިދެއްވުމަށާއި، އެރަށުގައި އިމާރާތްކޮށްފައިވާ ހައުސިންގ ޔުނިޓްތައް ހުޅުއްވައިދެއްވުމަށް ވެސް ވަނީ ހަމަޖެހިފައެވެ.


ނަޞްރުގެ ދުވަހުގެ ރަސްމީ ޖަލްސާ ފުލިދޫގައި ބާއްވައިފި\nނަޞްރުގެ ދުވަހުގެ ރަސްމީ ޖަލްސާ ފެލިދެ އަތޮޅު ފުލިދޫގައި މިއަދު ބާއްވައިފިއެވެ. މިޖަލްސާ އޮތީ ވ. އަތޮޅު މަދުރަސާގައެވެ. މިޖަލްސާ ޝަރަފުވެރިކޮށްދެއްވީ މިނިސްޓަރ އޮފް ހޯމްއެފެއާޒް އަޒްލީން އަޙްމަދެވެ.\nމިޖަލްސާގައި މިނިސްޓަރ އޮފް ހޯމްއެފެއާޒު އަޒްލީން އަޙްމަދު ދެއްކެވި ވާހަކަފުޅުގައި، ޤައުމުދެކެލޯބިވާ ޒިންމާދާރު ރައްޔިތެއް އުފެއްދުމަށްޓަކައި އެދަރިންގެ ހިތްތަކުގައި ޤައުމިއްޔަތުގެ އޮތް އިންދަންޖެހޭ ކަމަށާއި އަޅުގަނޑުމެންގެ މުޅިވެށްޓަކީ އިސްލާމްދީނަށް ލޯބިކުރާ ދިވެހިބަހާއި އާދަކާދަތަކާއި ސަގާފަތަށް އަހުލުވެރި ވެއްޓަކަށް ހަދަންޖެހޭ ކަމަށް ވިދާޅުވެ މިކަންކަން ހާސިލުކުރުމަށްޓަކައި ތާރީޚުގެ ފަތްފުށްތައް ކިޔާ ބަލައި އެއިން ޢިބުރަތް ލިބިގަންނަންޖެހޭ ކަމަށް ވިދާޅުވިއެވެ. ދިވެހިރާއްޖޭގައި ލިޔެވިފައިވާ 1000 އަހަރަށްވުރެ ގިނަދުވަސްވީ ތާރީޚެއް ފެންނާން އެބައޮތްކަމާއި މިދުވަސްތަކުގެ ތެރޭގައި ދިވެހިންގެ މިނިވަންކަން ނަގާލުމަށް ރޭވުނު ހުރިހާ ހާދިސާތަކެއްގައި ވެސް ވެރިކަމުގެ ދަހިވެތިކަމުގައި ދިވެހިންގެ މަދުބަޔަކު ބޭރުގެ ބާރުތަކުގެ ފައިބުޑުގައި އާދޭސް ދެންނެވިކަން ފާހަގަކުރައްވާ ދިވެހިރާއްޖެއާއި ތޮޅެން އައި ޕޯޗްގީޒުގެ ގުރާބުތައް ވިޔަސް، މަލާބާރުގެ ލަޝްކަރުތައް ވިޔަސް އަދި ތަމަޅަ ބާޣީ ކުލީ ސިފައިންކަމަށްވިޔަސް އެމީހުން މިރާއްޖެއައީ މިރާއްޖޭގެ ވެރިކަމަށް ދަހިވެތި މަދުޚާއިނުންގެ ސަބަބުންކަން މިއީ އެންމެންދަންނަން ޖެހޭ ހަގީގަތެއްކަން ފާހަގަކުރެއްވިއެވެ.\nމިރަސްމިއްޔާތުގައި ކެޔޮދޫ ދާއިރާގެ މެމްބަރު މޫސާ ނިޒާރު އިބްރާހީމް ދެއްކެވި ވާހަކައިގައި، ޤައުމަށް ދިމާވާ ކޮންމެ ޢުދުވާނީ ހަމަލާއަކުން ދިވެހިންނަށް ނަޞްރު ލިބިފައިވަނީ ދީނީ ވަޙުދަތާއި އީމާންތެރިކަމުގެ ސަބަބުން ކަމަށް ވިދާޅުވިއެވެ.\nނަޞްރުގެ ދުވަސް ފާހަގަކުރުމުގެ ގޮތުން ވަނީ 1988 ގެ ނޮވެމްބަރު3ގެ ޢުދުވާނީ ހަމަލާތައް ދައްކުވައިދޭ ފޮޓޯ މައުރަޒެއްވެސް ފުލިދޫގައި ވަނީ މިއަދު ހުޅުވާފައެވެ. ފޮޓޯ މައުރަޒު ހުޅުއްވާދެއްވީ ހޯމްމިނިސްޓަރ އަޒްލީން އަޙްމަދުއެވެ.


Lanka aai India ge Cochin gai thibi Dhivehinnah khaassa flight eh Maldivian in baavvanee - AO News Lanka aai India ge Cochin gai thibi Dhivehinnah khaassa flight eh Maldivian in baavvanee\nމޯލްޑިވިއަންގެ މަތިންދާ ބޯޓެއް - ފޮޓޯ: މޯލްޑިވިއަން\nކޮވިޑް-19 އާއި ގުޅިގެން އަވަށްޓެރި ސްރީ ލަންކާ އާއި އިންޑިއާގައި ތާށިވެފައި ތިބި ދިވެހިންނަށް ޚާއްސަ ފްލައިޓެއް ބާއްވަން ރާއްޖޭގެ ޤައުމީ އެއާލައިން، މޯލްޑިވިއަން އިން ނިންމައިފި އެވެ.\nމޯލްޑިވިއަން އިން ބުނީ ކޮލޮމްބޯ އާއި ކޮޗިނުން އެ އެއާލައިންގެ ޚާއްސަ ތިން ފްލައިޓެއް އަންނަ ހަފްތާގައި ބާއްވަން ނިންމާފައިވާ ކަމަށެވެ. އެގޮތުން އޭޕްރީލް 05 ވާ އާދިއްތަ ދުވަހުގެ މާލެ އާއި ކޮލޮމްބޯ އާއި ދެމެދު މޯލްޑިވިއަންގެ ދެ ފްލައިޓެއް ބާއްވަން ނިންމާފައިވާއިރު، އޭޕްރީލް 06 ވަނަ ދުވަހު އިންޑިއާގެ ކޮޗިނުންވެސް މޯލްޑިވިއަންގެ ފްލައިޓެއް ބާއްވާ ގޮތަށް ވަނީ ހަމަޖެހިފައެވެ.\nމޯލްޑިވިއަން އިން ބުނީ އެ ފްލައިޓްތަކުން ދަތުރުކުރަން ބޭނުންވާ ފަރާތްތަކުން އެފަރާތްތަކުގެ ޕާސްޕޯޓް ކޮޕީތަކާއި، ނަމާއި ގުޅޭނެ ތަފްސީލްތަކާއެކު އެ އެއާލައިންގެ ވައިބަރ އަށް މެސެޖު ކުރުމަށް އެދޭ ކަމަށެވެ. އަދި އެކަމަށް އެދި ގިނަ އަދަދެއްގެ މީހުން މެސެޖުކުރާނެ ކަމަށް ލަފާކުރެވޭތީ، ހުރިހާ ފަރާތްތަކަށް ޖަވާބު ދިނުމުގައި ލަސްތަކެއް ވުމަކީ އެކަށީގެންވާ ކަމެއް ކަމަށްވެސް އެ އެއާލައިނުން ވަނީ ބުނެފަ އެވެ.\nމޯލްޑިވިއަން އިން ވަނީ އެ އާލައިންގެ ވައިބަރ އެކައުންޓްގެ ކިޔުއާރު ކޯޑްވެސް ޙިއްސާކޮށްފަ އެވެ.\nQR code. pic.twitter.com/zuG5wrZYRN\nލަންކާގައި ތިބި ދިވެހި އާއިލާތަކަށް އެހީވުމަށްޓަކައި މޯލްޑިވިއަންގެ ޗާޓަރު ފްލައިޓުން ތަކެތި ފޮނުވޭނެ އިންތިޒާމް ސަރުކާރުން ވަނީ ފަހިކޮށްދީފަ އެވެ. އާދިއްތަ ދުވަހު ފުރާ ފްލައިޓަށް ކޮންމެ ހޮނިހިރު ދުވަހެއްގައި އާއިލާއަށް ތަކެތި ފޮނުވަން ބަލައިގަންނާނެއެވެ.\nސްރީ ލަންކާގައި ދިރިއުޅޭ ދިވެހި ޢާއިލާތަކަށް އެހީވުމުގެ ގޮތުން މޯލްޑިވިއަންގެ ޗާޓަރު ފްލައިޓްގައި ތަކެތި ފޮނުވޭނެ އިންތިޒާމްވެސް ސަރުކާރުން ވަނީ ފަހިކޮށްދީފައެވެ. އެގޮތުން އާދިއްތަ ދުވަހު ފުރާ ފްލައިޓަށް ކޮންމެ ހޮނިހިރު ދުވަހަކު ޢާއިލާއަށް ތަކެތި ފޮނުވުމަށް ހަވާލުކުރެވޭނެ އެވެ.\nދުނިޔޭގެ އެކި ހިސާބުތަކުގައި އަދިވެސް ކޮންޓްރޯލް ނުކުރެވި ފެތުރެމުންދާ ކޮވިޑް-19 އަށް ރާއްޖެއިންވެސް މިހާތަނަށް 19 މީހުން ޕޮޒިޓިވްވެފައިވާއިރު، އޭގެ ތެރެއިން 13 މީހުން ވަނީ ބަލިން ރަނގަޅުވެފަ އެވެ. އަދި ކޮވިޑް-19 އާއި ގުޅިގެން ޖުމްލަ 833 މީހުން ކަރަންޓީނުކޮށްފައިވާއިރު، އައިސޮލޭޝަން ފެސިލިޓީތަކުގައި 12 މީހުން އެބަތިއްބެވެ.


SunOnline: Masthuvaa thakehchaa eku miskitheh kairin meehaku hayyaru koffi\nމަސްތުވާތަކެއްޗާ އެކު މިސްކިތެއް ކައިރިން މީހަކު ހައްޔަރުކޮށްފި\nމެއި 24، 2020: -- ސަން ފޮޓޯ/ ފަޔާޒު މޫސާ\nމަސްތުވާތަކެތި ކަމަށް ޝައްކު ކުރެއްވޭ އެއްޗެއް ހުރި ކޮތަޅުތަކަކާ އެކު، މާލޭގެ މިސްކިތެއް ކައިރިން މީހަކު ހައްޔަރުކޮށްފި އެވެ.\nފުލުހުންގެ މީޑިއާ އޮފިޝަލް ވިދާޅުވީ، ހައްޔަރުކޮށްފައި ވަނީ 24 އަހަރުގެ ދިވެއްސެއް ކަމަށެވެ. އަދި އޭނާ ހައްޔަރުކުރީ ވިޔަފާރިވެރިންގެ މިސްކިތް ކައިރިން ކަމަށެވެ. ފުލުހުން ބުނީ މަސްތުވާތަކެތި ކަމަށް ބެލެވޭ އެއްޗެއް ހުރި ސެލޯފިން ކޮތަޅުތަކެއް އެމީހާގެ އަތުން ފެނިފައިވާ ކަމަށެވެ.\nމާލޭގެ މިސްކިތްތަކުގައި މަސްތުވާތަކެތި ބޭނުންކުރުން ވަނީ ވަރަށް ބޮޑަށް އިތުރުވެފަ އެވެ. އެކަމުގެ ޝަކުވާ މިސްކިތްތަކުގެ އިމާމުން އަންނަނީ ކުރަމުންނެވެ.\nއެގޮތުން މިސްކިތު ތެރޭގައި ސިނގިރޭޓު ބޮއެ، މަސްތުވާތަކެތި ބޭނުންކޮށް ނާޗަރަންގީ ކުޅުމަކީ ކޮންމެ ދުވަހަކު ހިނގާ ކަންކަން ކަމަށް އިމާމުން އަންނަނީ ބުނަމުންނެވެ.\nއެކަމާ ގުޅިގެން "ސަން" އިން ސުވާލުކުރުމުން ފުލުހުންގެ މީޑިއާ އޮފިޝަލަކު ވިދާޅުވީ މިސްކިތްތަކުގައި މަސްތުވާތަކެތި ބޭނުންކުރުމާއި ނިދާ، އެއްޗެހި ދޮވެ މިސްކިތްތައް ބޭނުން ކުރުން އެކަށީގެން ނޫން އެހެނިހެން ބޭނުންތަކަށް މިސްކިތްތައް ބޭނުންކުރާ ކަމުގެ ޝަކުވާ ތަކުރާރުކޮށް ލިބެމުން އަންނަ ކަމަށެވެ.\nއޮފިޝަލް ވިދާޅުވީ ފުލުހުން ކޮންމެ ރެޔަކު ވެސް މިސްކިތްތައް ބަލައި މިސްކިތް އެގޮތަށް ބޭނުން ކުރާ ފަރާތްތައް ފޮނުވާލުމުގެ އިތުރުން ފުލުހުންގެ ބެލުމުގެ ދަށަށް ގެންދެވޭނެ ހާލަތްތަކުގައި ފުލުހުންގެ ބެލުމުގެ ދަށަށް ގެންގޮސް މައްސަލަ ތަހުގީގު ކުރާ ކަމަށެވެ.\nހަމައެއާ އެކު އެ މައުލޫމާތު ކަމާ ގުޅުންހުރި އެހެނިހެން އިދާރާތަކާ ވެސް ހިއްސާކޮށް ހައްލެއް ހޯދުމަށް އެޅެން ހުރި ފިޔަވަޅުތައް އަޅަމުން އަންނަ ކަމަށެވެ.


SunOnline: Arthur vikaalaa, Barcelona in Pjanic genesfi\nއާތުރް ވިއްކާލައި ބާސެލޯނާއިން ޕިޔަނިކް ގެނެސްފި\nޢަބްދުﷲ އައިމަން 30 Jun 2020, 01:06\nޔުވެންޓަސްގެ ޕިޔަނިޗް އަދި ބާސެލޯނާގް އާތުރު ----\nބާސެލޯނާގެ ޒުވާން މިޑްފީލްޑަރު އާތޫރް މެލޯ އިޓަލީގެ ޔުވެންޓަސްއަށް ވިއްކާލައި، ބަދަލުގައި އެކުލަބުގެ މިޑްފީލްޑަރު މިރަލެމް ޕިޔަނިޗް ބާސާއިން ގެނެސްފި އެވެ.\nބާސެލޯނާއިން ބްރެޒިލްގެ ގްރެމިއޯ އިން 2018 ވަނަ އަހަރު 31 މިލިއަން ޔޫރޯ އަށް ވުރެ ބޮޑު އަގަކަށް ގެނައި އާތުރް ޔުވެންޓަސްއަށް ބަދަލުވާން އުޅޭ ކަމުގެ ރިޕޯޓްތައް މިދިޔަ ދެ ހަފުތާއެއްގެ ތެރޭގައި ވަރަށް ގަދަޔަށް އަޑުއިވުނު ނަމަވެސް އެކަން އޮތީ ބޮޑު ޝައްކެއްގެ ތެރޭގަ އެވެ. އެއީ އާތުރުގެ އެއްވެސް ޓްރާންސްފާގެ މައުލޫމާތެއް ނުލިބޭ ކަމަށް ބާސެލޯނާގެ ކޯޗު ކީކޭ ސެޓިއެން ބުނުމާއި، ހުރިހާ މެޗެއްގައި ވެސް ގަވާއިދުން ސްކޮޑުގައި ހިމެނެމުން ދިއުމާ އެކު އެވެ.\nނަމަވެސް މިރޭގެ ވަގުތެއްގައި އާތުރު ޔުވެންޓަސްއަށް ދާން އެއްބަސްވެފައިވާ ކަމަށް ދެ ކުލަބުންވެސް ބުނެފައިވާ އިރު، އޭނާ އެކުލަބަށް އެއްކޮށް ބަދަލުވާނީ މިހާރު ކުރިއަށް މިދާ ސީޒަން އެއްކޮށް ނިމުނީމަ އެވެ. ރިޕޯޓްތައް ބުނާގޮތުން އުމުރުން 23 އަހަރުގެ އާތުރު ޔުވެންޓަސްއަށް ދާން އެއްބަސްވެފައިވަނީ 72 މިލިއަން ޔޫރޯގެ އަގަކަށެވެ.\nއެއާ އެކު ބާސެލޯނާއަށް ޔުވެންޓަސްގެ ބޮސްނިއަން މިޑްފީލްޑަރު ޕިޔަނިޗް އައުމަށް އެއްބަސްވެފައިވާ އިރު އޭނާ ބާސެލޯނާއަށް ގެންނާނީ 60 މިލިއަން ޔޫރޯގެ އަގަކަށެވެ. އަދި އާތުރްގެ ޓްރާންސްފާގެ ކަންކަން ނިމުމާ އެކު އިތުރު 10 މިލިއަން ޔޫރޯ ބާސެލޯނާއަށް ޔުވެންޓަސްއިން ދިނުމަށް ވަނީ ނިންމާފަ އެވެ.\nއާތުރްގެ ޓްރާންސްފާއާ އެކު ބާސެލޯނާގެ ގިނަ ސަޕޯޓަރުންތަކެއް ދަނީ ސޯޝަލް މީޑިއާގައި ނުރުހުން ފާޅު ކުރަމުންނެވެ. ބައެއް ސަޕޯޓަރުން ބުނާ ގޮތުގައި ބާސެލޯނާގެ ބޯޑުން މި ނިންމި ނިންމުމަކީ އެކުލަބުގެ މުސްތަގުބަލަށް އެޅުނު ގޯސް ފިޔަވަޅެކެވެ. ސަބަބަކީ އާތުރު އަކީ ޒުވާން ކުޅުންތެރިއަކަށް ވެފައި އޭނާގެ ހުނަރުވެރިކަމަށް ބަލައި، ބާސެލޯނާގެ ސިސްޓަމަށް އޭނާ ފިޓްވާނެ ކަމަށް ގަބޫލުކުރެވޭތީ ކަމަށް ވެސް ގިނަ ބަޔަކު ވަނީ ބުނެފަ އެވެ.\nއަނެއް ކޮޅުން ޕިޔަނިޗް އަކީ އުމުރުން 30 އަހަރުވެފައިވާ ކުޅުންތެރިއެއް ކަމަށްވެފައި ބާސެލޯނާގެ ސިސްޓަމަށް އޭނާ ހޭނެން ދުވަސް ނަގާފާނެ ކަމުގެ ބިރު އެބައޮތް ކަމަށް ބައެއް ސަޕޯޓަރުން ދަނީ ބުނަމުންނެވެ.


Raanee Elizabeth Ge Haalu Adhives Rangalheh Noon - Vaguthu\nއިނގިރޭސިވިލާތުގެ ރާނީ އެލިޒަބަތުގެ ސިއްހީ ހާލަތު އަދިވެސް ރަނގަޅު ނުވާ ކަމަށާއި އިތުރު ދެހަފްތާ ދުވަހު އަދިވެސް އަރާމު ކުރަން ޑޮކްޓަރު ލަފާދެއްވާފައިވާ ކަމަށް އޮފިޝަލުން ވިދާޅުވެއްޖެއެވެ.\nރާނީގެ ރަސްމީ ގަނޑުވަރު ކަމަށްވާ ބަކިންހަމް ޕެލަސް އިން ހުކުރު ދުވަހު ބުނީ ޑޮކްޓަރުންގެ އެދިވަޑައިގަތުމާއި އެއްގޮތައް ރާނީ ކުރިއަށް އޮތް ދެހަފްތާގައި ވެސް ރަސްމީ އެއްވެސް މަސައްކަތެއް ނުކުރައްވާނެ ކަމަށެވެ.\nއުމުރުފުޅުން 95 އަހަރުގެ ރާނީގެ ގިނަ ބައްދަލުވުންތައް ކޮވިޑާއި ގުޅގެން ބާއްވަމުން އަންނަނީ ވެސް އޮންލައިންކޮށެވެ. ނަމަވެސް ޑޮކްޓަރުންގެ ލަފައާއި އެއްގޮތައް އަރާމު ކުރައްވަން ވަގުތު ހުސްކުރެއްވުމަށްޓަކައި އޮންލައިން ބައްދަލުވުންތަކުގައި ވެސް އެކަމަނާ ބައިވެރިއެއް ނުވާނެއެވެ.\nފުރަތަމަ ބޮޑު ހަނގުރާމައިގެ ހަނދާންތައް އާކުރަން ނޮވެމްބަރ މަހުގެ 13 ވަނަ ދުވަހު ބާއްވާ ހަފްލާއެއްގައި ރާނީ އެލިޒަބަތު ބައިވެރިވާ ގޮތައް ކުރިން ތާވަލް ކުރެވުނެވެ. ނަމަވެސް މިހާރު ނިންމާފައި ވަނީ ރާނީ އެބައްދަލުވުމުގައި ބައިވެރިނުވާ ގޮތަށެވެ.\nމާދަމާ ގްލަސްގޯގައި ފަށާ އދ.ގެ ތިމާވެށީގެ ބައްދަލުވުމުގެ ބައެއް ހަރަކާތްތަކުގައި ރާނީ އެލިޒަބަތު ބައިވެރިވާ ގޮތައް ވެސް ކުރިން ހަމަޖެއްސިއެވެ. ނަމަވެސް މިހާރު ނިންމާފައި ވަނީ އެއިން އެއްވެސް ހަރަކާތެއްގައި ވެސް ބައިވެރި ނުވާށެވެ.\nރާނީ އެލިޒަބަތުގެ ސިއްހީ ހާލަތު ހުރި ގޮތުން ރަސްމީ ބައްދަލުވުންތަކުގައި ބައިވެރިނުވާތާ މިހާރު ވެސް ހަފްތާއަކަށް ވުރެ ގިނަ ދުވަސް ވެއްޖެއެވެ.\nރާނީ އަށް ކުރިމަތިވެފައިވާ ސިއްހީ މައްސަލައިގެ ތަފްސީލެއް ޝާހީ އާއިލާ އިން ހާމައެއް ނުކުރެއެވެ. ހަމައެކަނި ބުނެފައި ވަނީ އެކަމަނާގެ އާލާސްކަންފުޅާއި ކޮވިޑާއި ގުޅުމެއް ނެތް ކަމަށެވެ.\nއޮކްޓޯބަރ 29, 2021 23:21\nހާސްކަނޑާލަ! ތަޚްތާ ހަވާލުވާން ބޭނުން މީހާ މިކޮޅުން ނައްޓާލާފި!\nއޮކްޓޯބަރ 30, 2021 00:00\nތިޔަމީހާގެ ދުވަސްވެސް ގާތްވަނީ ކަންނޭގެ !


ސްޓެޓިސްޓިކްސް ޑިވެލޮޕްމަންޓް އެންޑް ސްޓޭންޑަރޑްސް ސެކްޝަން\nއައްޑޫ ސިޓީ ކައުންސިލް އިދާރާ\n4. އިންޓަރނޭޝަނަލް ކޮމްޕެރިޒަން ޕްރޮގްރާމް(އައި.ސީ.ޕީ) ޕްރޮޖެކްޓުގެ ދަށުން އަގުތައް ނެގުމާއި އެންޓަރކުރުން އަދި އަގުތައް ޗެކްކުރުން.\n5. މާލެއާއި އަތޮޅުތަކުގައި ކޮންސިއުމަރ ޕްރައިޒް އިންޑެކްސް (ސީ.ޕީ.އައި) ތައްޔާރުކުރުމަށްޓަކައި ކޮންމެ މަހަކު ކުރުމަށް ހަމަޖެހިފައިވާ ބާޒާރުގެ ތަކެއްޗާއި ޚިދުމަތުގެ އަގުނެގުމުގެ ސަރވޭގެ އަގުތައް ފިހާރަތަކަށް ޒިޔާރަތްކޮށްގެން ކަނޑައެޅިފައިވާ ވަގުތަށް ހޯދައި ސީ.ޕީ.އައި އެކުލަވާލުމުގެ ހުރިހައި މަސައްކަތް ކުރުން.\n6. މުޅިރާއްޖޭގެ ސީ.ޕީ.އައި އާއި އިންފްލޭޝަން ރޭޓްއާއި ބެހޭ ދިވެހި ލިޔުމާއި އިގިރޭސި ލިޔުން ތައްޔާރުކުރުން.\n7. މުޅިރާއްޖޭގެ ސީ.ޕީ.އައި އާއި އިންފްލޭޝަން ރޭޓްއާއި ބެހޭ ދިވެހި ލިޔުމާއި އިގިރޭސި ލިޔުން އާންމުކޮށް ކަނޑައެޅިފައިވާ ފަރާތްތަކަށް ފޯރުކޮށްދިނުން.\n8. އަތޮޅުތަކުގައި އަގުނެގުމުގެ މަސައްކަތްކުރާ ފަރާތްތަކާއި ބެހޭ ކަންތައްތައް ބެލެހެއްޓުމުގައި އެހީތެރިވުން.\n9. ސީ.ޕީ.އައި އަގުނެގުމަށް ބެނުންކުރެވޭ ފިހާރައެއް ނުވަތަ ތަނެއް ބަދަލުކުރަން ޖެހިއްޖެ ހިނދެއްގައި ބަދަލުކުރުމުގެ މަސައްކަތްކުރުން.\nސީ.ޕީ.އައި އަގުނެގުމަށް އާފިހާރައެއް ނުވަތަ ތަނެއް ނަގަން ޖެހިއްޖެ ހިނދެއްގައި މިކަން ކުރުމުގައި އެހީތެރިވުން.\nސީ.ޕީ.އައިގައި އަގުނަގަމުން ގެންދާ ބްރޭންޑްއެއް ނުވަތަ އައިޓަމެއް ބަދަލުކުރަން ޖެހިއްޖެ ހިނދެއްގައި ބަދަލުކުރުމުގައި އެހީތެރިވުން.\nއަތޮޅުތަކުގެ އަގުނެގުމުގެ މަސައްކަތް މޮނީޓަރ ކުރުމުގެ ދަތުރުތައް ހަމަޖެއްސުމާއި މިފަދަ ދަތުރު ތަކުގައި ބައިވެރިވުން.\nޕްރޮޑިއުސަރ ޕްރައިސް އިންޑެކްސް (ޕީ.ޕީ.އައި) ރިބޭސް ކުރުމުގެ މަސައްކަތް ކުރުން.\nއިޖްތިމާއީ އަދި އިޤްތިޞާދީ ސަރވޭތައް ކުރުމުގައި ފީލްޑް މަސައްކަތުގައި އަމަލީގޮތުން ޙަރަކާތްތެރިވުން.\nކޮންމެ5އަހަރުން އެއްއަހަރު އޮންނަ ބޯހިމެނުމުގެ މަސައްކަތުގައި ބައިވެރިވުން.ވަޒީފާއާ ގުޅިގެން އޮފީހުން ކުރަންޖެހިއްޖެ ކޮންމެ ކަމެއްގައި ސިވިލް ސަރވިސްގެ ޤާނޫނާއި، ޤަވާއިދާއި، ކޯޑު އޮފް ކޮންޑަކްޓާއި އެއްގޮތްވާ ގޮތުގެ މަތިން ވަޒިފާ އަދާކުރުން.\nފުރިހަމަ ކޮށްފައިވާ ވަޒީފާއަށް އެދޭ ފޯމު (މި ފޯމް މި އިދާރާގެ ވެބްސައިޓުންނާއި އައްޑޫ ސިޓީ ކައުންސިލް އިދާރާ ކައުންޓަރުން ލިބެންހުންނާނެއެވެ.)\nވަޒީފާއަށް އެދޭ ފޯމު މި ބިއުރޯގެ ( ނޭޝަނަލް ބިއުރޯ އޮފް ސްޓެޓިސްޓިކްސް) ކައުންޓަރުއިންނެވެ. އަދި މި އިދާރާގެ http://www.statisticsmaldives.gov.mv ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 22 ޖުލައި 2019 ވާ ހޯމަ ދުވަހުގެ 12:00 ގެ ކުރިން،ނެޝަނަލް ބިއުރޯ އޮފް ސްޓެޓިސްޓިކްސް ނުވަތަ އައްޑޫ ސިޓީ ކައުންސިލްގެ އިދާރާގެ ކައުންޓަރުންނެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\n08 ޛުލްގައިދާ 1440 ހ\n11 ޖުލައި 2019 މ


Report: 26 kunfuneege hisaabu niulhaalumun fenana manazaru!\nސަރުކާރު 26 ކުންފުނި: ހިސާބު ނިއުޅާލާއިރު ފެންނަ މަންޒަރު!\nއެސްޓީއޯ އިން މިދިޔަ އަހަރު ބޭއްވި އަހަރީ އާންމު ޖަލްސާގެ ތެރެއިން: އެންމެ ފައިދާވާ އެއް ކުންފުންޏަކީ އެސްޓީއޯ\nއިގްތިސާދެއް ކުރިއަރައިގެން ދާނީ ޕްރައިވެޓް ސެކްޓާ ނުވަތަ އަމިއްލަ ވިޔަފާރިތައް ބާރުވެރި ކުރުވައިގެންނެވެ. ސަރުކާރުން ވިޔަފާރި ކުރަން ނުޖެހެނީ އެހެންވެ އެވެ. ނަމަވެސް ރާއްޖެއަކީ އިގްތިސޯދުގެ ނިސްބަތުން ސަރުކާރު ކުންފުނިތައް އެންމެ ގިނަ އެއް ގައުމަށް ވާނެ އެވެ. ރާއްޖޭގެ ބަޖެޓު ފާސްކޮށް މުއައްސަސާތަކަށް ބަހާއިރު އެއިން ބައެއް ކުންފުނި ތަކަށް އަޅަން ޖެހެ އެވެ.\nޕްރައިވެޓައިޒޭޝަން ބޯޑުގެ ތަފާސްހިސާބުތައް ދައްކާ ގޮތުގައި ދިވެހި ސަރުކާރު ހިއްސާވާ 26 ކުންފުނި ރާއްޖޭގައި ހިންގަ އެވެ. މި ކުންފުނިތަކުގެ މާލީ ހިސާބުތައް ނިއުޅާލައި، ރަނގަޅަށް ބަލާލާއިރު ފެންނަނީ ހަރަދު އިންތިހާއަށް ބޮޑުވެފައިވާ ތަނެވެ. އަދި އިސްރާފު ގިނަވެ، ގިނަ ކުންފުނިތައް މާލީ ގޮތުން ވަޅުގަނޑެއްގެ ތެރޭގައި ތިބި ތަނެވެ.\nއާމްދަނީ އިތުރުވީ ފަސް ކުންފުނި\nޕީސީބީގެ ކުންފުނިތަކުގެ މާލީ ރިޕޯޓުގައިވާ ގޮތުގައި ސަރުކާރު ކުންފުނިތަކުގެ ތެރެއިން މިދިޔަ އަހަރުގެ ފުރަތަމަ ހަ މަސް ދުވަހުގެ ނިޔަލަށް އާމްދަނީގެ ކުރިއެރުން ލިބިފައި ވަނީ އެންމެ ފަސް ކުންފުންޏަށެވެ. އާމްދަނީ އިތުރުވެފައި ވަނީ ދިރާގާއި ގްރޭޓާ މާލެ އިންޑަސްޓްރިއަލް ޒޯން ލިމިޓެޑް އަދި ބޭންކް އޮފް މޯލްޑިވްސްގެ އިތުރުން އައްޑޫ އިންޓަނޭޝަނަލް އެއާޕޯޓް ކުންފުންޏެވެ. ސަރުކާރުގެ ހުރިހާ ކުންފުންޏެއްގެ ޖުމްލަ ސާފު ފައިސާ އެއްކޮށްލައިގެން ނުވަ ޕަސެންޓުގެ އިތުރުވީ ނަމަވެސް، ގިނަ ކުންފުނިތަކަށް ސާފު ފައިދާއެއް ލިބިފައެއް ނެތެވެ. ހުރިހާ ކުންފުންޏަކުން ސާފު ފައިދާގެ ގޮތުގައި ދައްކާފައިވަނީ އެއް ބިލިއަން ރުފިޔާ އެވެ. މިއީ 2018 ވަނަ އަހަރުގެ ތިން ވަނަ ކްއާޓަރުގައި ލިބިފައިވާ 961 މިލިއަން ރުފިޔާއާ އަޅާ ބަލާއިރު ނުވަ ޕަސެންޓުގެ އިތުރު ވުމެކެވެ.\nބޮޑު ފައިދާ އެސްޓީއޯއަށް\nމިއަހަރުގެ މިހާ ހިސާބަށް ދައްކާ ގޮތުން ސަރުކާރުގެ ކުންފުނިތަކުގެ ތެރެއިން އެންމެ ބޮޑު ސާފު ފައިދާއެއް ލިބިފައި ވަނީ އެސްޓީއޯ އަށެވެ. ޕީސީބީ އިން ވެސް ވަނީ އެކަން ފާހަގަ ކޮށްފަ އެވެ. އެސްޓީއޯ އިން ހަރަދުތައް ކުޑަކޮށް މިދިޔަ އަހަރުގެ ތިންވަނަ ކްއާޓަރުގައި ސާފު ފައިދާގެ ގޮތުގައި ލިބުނު 47 މިލިއަން ރުފިޔާ 94 މިލިއަން ރުފިޔާއަށް ވަނީ އިތުރުކޮށްފަ އެވެ. މާނައަކީ އެ ކުންފުންޏަށް މިހާތަނަށް ލިބުނު ސާފު ފައިދާ 100 ޕަސެންޓަށްވުރެ މަތިވުމެވެ.\nއެލައިޑުގެ 34 ވަނަ އަހަރީ ދުވަހުގެ މުނާސަބަތުގައި ބޭއްވި "އެލައިޑް ސްޕެޝަލް އިވެންޓު" ގައި އެސްޓީއޯގެ އެމްޑީ އަމްރު -- އަވަސް ފޮޓޯ\n"މެނޭޖުމަންޓުން ގެނައި ބަދަލާއެކު، ފާހަގަ ކުރަން ޖެހޭ ވަރުގެ ކުރި އެރުމެއް އެސްޓީއޯ އިން ވަނީ ހޯދާފަ. އެސްޓީއޯ އިން ވަނީ 2018 ވަނަ އަހަރުގެ ތިންވަނަ ކްއާޓަރާ އަޅާ ބަލާއިރު ސާފު ފައިދާ 102 ޕަސެންޓް މަތިކޮށްފައި،" ޕީސީބީ އިން ބުނެފައިވެ އެވެ.\nވެމްކޯ އާއި އެޗްޑީސީއަށް ބޮޑު ގެއްލުން\nކުޅުދުއްފުށީ ކުނިކޮށި ސާފުކުރުމުގެ މަސައްކަތް ވެމްކޯއިން ކުރަނީ: ވެމްކޯއަށް ދަނީ ގެއްލުން ވަމުން\nސަރުކާރުގެ ކުންފުނިތަކުގެ ތެރެ އިން އައްޑޫ އިންޓަނޭޝަނަލް އެއާޕޯޓް (އޭއައިއޭ) އާއި ހައުސިން ޑިވްލޮޕްމަންޓް ކޯޕަރޭޝަން (އެޗްޑީސީ) އަދި މޯލްޑިވްސް ސެންޓަ ފޯ ޕަބްލިކް ފައިނޭންސް (އެމްސީއައިއެފް) އަދި މޯލްޑިވްސް ހައްޖު ކޯޕަރޭޝަން (އެމްއެޗްސީއެލް) ގެ އިތުރުން މި ސަރުކާރުން ބޯހިޔާވަހި ކަމަށް އުފެއްދި ކުންފުނި ފަހި ދިރިއުޅުން ކޯޕަރޭޝަން (އެފްޑީސީ) އަދި ނިމިދިޔަ ސަރުކާރުން މެދު ފަންތީގެ ޓޫރިޒަމް ތައާރަފު ކުރަން އުފެއްދި އެމްއައިޓީޑީސީ އާއި މޯލްޑިވްސް ސްޕޯޓްސް ކޯޕަރޭޝަން (އެމްއެސްސީއެލް) އަދި ކުނި މެނޭޖު ކުރަން އުފެއްދި ކުންފުނި ވެމްކޯއަކީ ގެއްލުންވި ކުންފުނިތަކެވެ. ސާފު ފައިދާ އެންމެ ދަށްވީ ވެސް މި ކުންފުނި ތަކުގެ އެވެ.\nހުޅުމާލެ ތަރައްގީ ކުރުމުގެ މަޝްރޫއު ހިންގާ އެޗްޑީސީ އަށް ތިންވަނަ ކްއާޓަރާ ހަމަ އަށް 79 މިލިއަން ރުފިޔާގެ ގެއްލުމަކާ ކުރިމަތި ލާން ޖެހިފައިވެ އެވެ. އަދި ކުނީގެ މައްސަލަ ހައްލު ކުރުމުގެ މަސައްކަތް ކުރާ ވެމްކޯ އަށް 2.1 މިލިއަން ރުފިޔާގެ ގެއްލުން ވެފައިވެ އެވެ. ވެމްކޯގެ ގެއްލުން ބޮޑުވުމުގެ މައިގަނޑު ސަބަބަކީ އެ ކުންފުނީގެ މެއިންޓަނަންސް ހަރަދުތައް މަތިވެގެން ދިއުން ކަމަށް ޕީސީބީއިން ފާހަގަ ކޮށްފައިވެ އެވެ.\nއެންމެ ދަރަނި ބޮޑީ އޭއައިއޭގައި\nގަން އިންޓަނޭޝަނަލް އެއާޕޯޓުގައި ސްރީލަންކަން އެއާލައިންސްގެ ބޯޑެއް: އޭއައިއޭ ކުންފުންޏަށް ދަނީ ގެއްލުން ވަމުން\nސަރުކާރު ކުންފުނިތަކުގެ ތެރެ އިން ދަރަނި އެންމެ ބޮޑު އެއް ކުންފުންޏަކީ އައްޑޫ އިންޓަނޭޝަނަލް އެއާޕޯޓް (އޭއައިއޭ) އާއި ފެނަކަ ކޯޕަރޭޝަން އަދި އެޗްޑީސީގެ އިތުރުން އައިލެންޑް އޭވިއޭޝަން އާއި އެމްއޭސީއެލް އަދި ފެން ކުންފުނީގެ އިތުރުން އެމްޕީއެލް އަދި ޕީއެސްއެމްއާއި ސްޓެލްކޯ އެވެ. ޕީސީބީ އިން ބުނެފައިވާ ގޮތުގައި ދަރަނީގެ ސަބަބުން އޭއައިއޭ އަށް ވަނީ މައްސަލަތަކާ ކުރިމަތިވެފަ އެވެ. މިކަން ހައްލުވާނެ ގޮތަކީ އާއްޑޫގައި އަވަހަށް ގިނަ އެނދުތަކެއް އިތުރުކޮށް އެއާޕޯޓުގެ ހަރަކާތްތެރިކަން އިތުރު ކުރުމެވެ.\nއެސްޓީއޯ އެމްޑަބްލިއުއެސްސީ ސްޓެލްކޯ + ޕީއެސްއެމް ގަން އިންޓަނޭޝަނަލް އެއާޕޯޓް އެމްއޭސީއެލް


މި އޮތޯރިޓީގެ ޕީ.އެސް.އައި.ޕީ ބަޖެޓްގައި ހިމެނިގެން ކުރިޔަށް ގެންދިޔުމަށް ހަމަޖެހިފައިވާ މަޝްރޫއުތަކުގެ ތެރެއިން ފަސް މަޝްރޫއުއެއް ކައުންސިލްތަކުން ކުރިއަށް ގެންދިއުމަށް ހަވާލުކޮށްފިއެވެ. އެގޮތުން ހަވާލުކުރެވުނު މަޝްރޫއުތަކަކީ ހދ. ކުޅުދުއްފުށި ސިޓީ ކައުންސިލް އިދާރާ ޤާއިމްކުރުމުގެ މަޝްރޫއު، ލ. ކަލައިދޫ ކައުންސިލް އިދާރާ ޤާއިމްކުރުމުގެ މަޝްރޫއު، ތ. ކިނބިދޫ ކައުންސިލް އިދާރާ ޤާއިމްކުރުމުގެ މަޝްރޫއު، ލ. ދަނބިދޫ ކައުންސިލް އިދާރާ ޤާއިމްކުރުމުގެ މަޝްރޫއު އަދި ޅ. ހިންނަވަރު ކައުންސިލް އިދާރާ ޤާއިމްކުރުމުގެ މަޝްރޫއު އެވެ. މި އެއްބަސްވުންތަކުގައި ސޮއި ކުރުމުގެ ކަންކަން ކުރިޔަށް ގެންގޮސްފައިވަނީ 03 މާރިޗު 2022 ވަނަ ދުވަހު ބޭއްވުނު ބައްދަލުވުމެއްގެ ތެރެއިންނެވެ.\nމި އެއްބަސްވުންތަކުގައި އެލް.ޖީ.އޭގެ ފަރާތުން ސޮއިކުރެއްވީ ޗީފް އެގްޒެކެޓިވް އޮފިސަރ ފާތިމަތު އަފްޝަން ލަތީފެވެ. އަދި ކައުންސިލްތަކުގެ ފަރާތުން ސޮއިކުރެއްވީ ކައުންސިލްތަކުގެ ރައީސުން އަދި ކުޅުދުއްފުށީ ސިޓީ ކައުންސިލުގެ ފަރާތުން ސޮއިކުރެއްވީ އެ ސިޓީގެ މޭޔަރެވެ. މި ބައްދަލުވުމުގައި އެލް.ޖީ.އޭގެ ފަރާތުން ސީ.އީ.އޯ ދެއްކެވި ވާހަކަ ފުޅުގައި މި ޕްރޮޖެކްޓްތަކުގެ މުހިންމުކަން ފާހާގަކުރައްވައި، ޕްރޮޖެކްޓް އެންމެ އެކެށޭނަ ގޮތެއްގައި ކުރިއަށް ގެންދިއުމަށް އެލް.ޖީ.އޭގެ ފަރާތުން ދޭންޖެހޭ އެއްބާރުލުން ދޭނެކަން ފާހަގަކޮށް، ޕްރޮޖެކްޓް ކުރިއަށް ގެންދިއުމުގައި ސަމާލުކަން ދޭންޖެހޭ ކަންކަމުގެ މައްޗަށް އަލި އަޅުއްވާ ލެއްވިއެވެ. އަދި ލާމަރުކަޒީ ނިޒާމު ކުރިއަރުވައި، ކައުންސިލްތައް ތަރަށްގީކޮށް ކައުންސިލްތަކަށް އެންމެ ފުރިހަމައަށް މަސައްކަތް ކުރެވޭނެ މާހައުލެއް ގާއިމްކުރުމީ މި ސަރުކާރުގެ ވަރަށް ބޮޑު އަމާޒެއްކަން ފާހަކުރެއްވިއެވެ.\nކައުންސިލްތަކުން ދެއްކެވި ވާހަކަފުޅުގައި މި ޕްރޮޖެކްޓްތަކުގެ މުހިންމުކަން ފާހަގަކުރައްވައި، މިހާރު ހުރި އިމާރާތުން ރައްޔިތުންނަށް ބޭނުންވާ ޚިދުމަތްތަށް އެންމެ އެކަށީގެންވާ ގޮތެއްގައި ދިނުމަށް ގިނަ ގޮންޖެހުންތަކެއް ހުރިކަން ފާހަގަކުރެއްވިއެވެ. އަދި އަލަށް މި ޤާއިމްކުރެވޭ އިމާރާތްތަކުން މި މައްސަލަތަކަށް ރައްޔިތުންނަށް އެތައް ފައިދާތަކެއް ކުރާނެކަން ފާހަގަކުރެއްވިއެވެ.\nތިރީގައި މިވަނީ މި ޕްރޮޖެކްޓްތަކަށް މިވަގުތަށް ބަޖެޓް ހަމަޖެހިފައިވާ ގޮތުގެ ތަފްސީލެވެ.\nމަޝްރޫއު ގެ ނަން\nހދ. ކުޅުދުއްފުށީ ކައުންސިލް އިދާރާ ޤާއިމްކުރުމުގެ މަޝްރޫއު\nލ. ކަލައިދޫ ކައުންސިލް އިދާރާ ޤާއިމްކުރުމުގެ މަޝްރޫއު\nތ. ކިނބިދޫ ކައުންސިލް އިދާރާ ޤާއިމްކުރުމުގެ މަޝްރޫއު\nލ. ދަނބިދޫ ކައުންސިލް އިދާރާ ޤާއިމްކުރުމުގެ މަޝްރޫއު\nޅ. ހިންނަވަރު ކައުންސިލް އިދާރާ ޤާއިމްކުރުމުގެ މަޝްރޫއު


HEYRIYA | Fuvahmulaku Chaka Kilhi: Neyri Dhookohlaa Varuge Thaneh Noon! - Vaguthu\n1 ހަފްތާ ކުރިން ( މާޗް 30, 2021 )\nފުވައްމުލަކު ޗަކަ ކިޅި- ވަގުތު އިމޭޖަސް- އިބްރާހިމް ޝާބިލް\n(ފުވައްމުލައް ސިޓީ) މި ސިޓީ ގިނަ ބަޔަކަށް ކަމުދަނީ ރީތި ބިޔަ ބޮޑު ތުނޑީގެ ސަބަބުންނެވެ. ގުދުރަތީ ރީތިކަމުގެ ފުރިހަމަކަމުންނެވެ. މީހުންގެ ހިތްހެޔޮ ކަމުންނެވެ. އޭގެ ފަހުން އާންމުން އެންމެ ބޮޑަށް ޝައުގުވެރިކުރުވާ ތަނެއްގެ ގޮތުގައި ފާހަގަ ކުރެވިފައި އޮތީ "ކޮޑަ ކިޅި" ނުވަތަ "ޗަކަ ކިޅި" ގެ އެވެ. އެތަނުގެ ވަށައިގެން ފެންނަނީ ފެހިކަމާއި ރީތި ކަމާއި ހިތްގައިމު ކަމެވެ. އެ ރީތިކަމުގެ މެދަށް ބޮޑު ކިސަޑުގަނޑެކެވެ. މިއީ ޒުވާނުންގެ މެދުގައި ވެސް މަގުބޫލު ތަނެކެވެ. އެތަނަށް އެރި މަޖާކޮށް ހެދުމަކީ ޒުވާނުން މިއަދު އެންމެ ކުރާ ހިތްވާ އެއް ކަމޭ ބުންޏަސް ދޮގަކަށް ނުވާނެއެވެ.\nމީގެކުރިން ނަމަ، މި ތަނަށް ފުވައްމުލަކު މީހުން އެރުމަކީ މާ ގަޔާވާ ކަމެއް ނޫނެވެ. އެކަމަކު، އެ ރަށަށް ޗުއްޓީއަށް ދާ މީހުންގެ މެދުގައި މިތަނަށް ހާއްސަ އަހަންމިއްޔަތުކަމެއް ދޭން ފެށުމާ ގުޅިގެން އެ ތަން ފުވައްމުލަކު މީހުންނަށް ވަނީ މާ ބޮޑަށް ވެސް ކަމުގޮސްފައެވެ. އެއީ މިހާރު ޗުއްޓީ ހޭދަކޮށްލަން އެންމެ މަޝްހޫރު އެއް ތަނެވެ. ދިވެހިންގެ އިތުރުން ބޭރުގެ ބައެއް މީހުންނަށް ވެސް ކަމުދާ ތަނެކެވެ.\nފުވައްމުލަކު ކޮޑަ ކިޅިއަށް ދާން އޮންނަ މަގު. -- ވަގުތު އިމޭޖެސް: އިބްރާހިމް ޝާބިލް\n"ވަގުތު" ހޭރިޔާ ޓީމުން ފުވައްމުލަކަށް ކުރި ދަތުރުގައި ކޮޑަ ކިޅި ނުވަތަ ޗަކަ ކިޅި ވެސް ތަޖުރިބާކޮށްލީމެވެ.\n"ޗަކަގަނޑަށް ދިޔައިންތަ؟ އެއީ ވާ ތަނަކީ،" ފުވައްމުލަކުން ދިމާވާ ކޮންމެ މީހަކު ހެން އަހާ އެއް ސުވާލަކީ އެއީއެވެ.\nމިތަނާ ބެހޭ ގޮތުން ތަފާތު އެކި ވާހަކަތައް ދެކެވެއެވެ. އެންމެ އަޖައިބުވާ އެއް ވާހަކައަކީ 1959 އިން 1963 ވަނަ އަހަރާ ހަމައަށް ހިނގައި ދިޔަ ހަމަނުޖެހުމެއްގައި ބަޑި ޖަހާތީ ބިރުން ރަށުގެ ބައެއް މީހުން ރައްކާތެރިވުމަށް ބަންޑާރަ ކިޅިއަށް ފައިބާ މުޅޯށި ބޮލުގައި އަޅައިގެން ފިލާ ތިބި ކަމުގެ ވާހަކައެވެ. މިއީ އޭރު މީހުން ދައްކައި އުޅުނު ވާހަކައެވެ.\nމިތަން އޮންނާނީ ކޮންތާކު؟\nފުވައްމުލަކު ޗަކަ ކިޅިއަކީ އެ ރަށު ބަންޑާރަކިޅި އާއި ދަޑިމަގި ކިޅިއާ ޖެހިގެން ގޮތަކަށް އަންނަ ކިޅިއެކެވެ. މި ކިޅިއަށް ފައިބާ ކޮންމެ މީހަކުވެސް ފޮޓޯއެއް ނަގައި އެތަނަށް ފޭބިކަން އަންގާލާނއެވެ. މީސް މީޑިއާގައި އެންމެ އާންމު އެއް ފޮޓޯއަކަށް މި ކިޅިތަކުގެ ފޮޓޯ ވާނެއެވެ.\nރަށުގެ މީހުން ދިރިއުޅޭ ސަރަހައްދާ ވަރަށް ދުރުގައި އޮންނަ ކޮޑަ ކިޅިއަށް ދާންޖެހެނީވެސް ވަރަށް ދަތި ހާލުގައެވެ. ގަސްތަކުގެ ތެރެއިންނާއި އަލައޮޅުތަކުގެ މެދުން ގެނބެމުންނެވެ. ނަމަވެސް ކޮޑަ ކިޅިއަށް ދިޔުމަކީ މިއަދު ފުވައްމުލަކުގެ ޒުވާނުންނާއި އެތަނަށް ދާ ގިނަ ބަޔަކު ލޯބިކުރާ ކަމެކެވެ.\nމިތަނަށް ދެވެން އޮންނަނީ އެންމެ މަގަކުން ނޫނެވެ. އެކި ފަޅިފަޅިން ވަނީ މި ތަނަށް ވަދޭވޭ ގޮތަށް މަގުތައް ހަދައިފައެވެ. ނަމަވެސް ވަކި ހިސާބަކުން ފައިގެ ތަނބިކައްޓާ ހަމައަށް ބައެއް ސަރަހައްދުތައް ގަނބައެވެ. އެތަނަށް ދާން ޖެހެނީ ކިޅި ދަންނަ މީހެކެވެ. ނުދަންނަ މީހަކާ އެކީގައި ގޮސްފި ނަމަ، މީހާ ގަނބައިގަނެ އުނދަގޫތަކާ ކުރިމަތިވުމަކީ ވެސް އެކަށީގެންވާ ކަމެކެވެ. އެކަމަކު، މިއީ އަސްލު އެތަނުގެ މަޖާކަން އެނގޭ ހިސާބެވެ. މިއީ ފެށުމެވެ.\nމި ކިޅި އަށް ގިނަ މީހުން ފައިބާ އެއް ސަބަބަކީ "މަޑްބާތް" ކުރާށެވެ. ގްރޫޕު ޖަހާލާފައި ގޮސް މަޖާކޮށްލާ މީހުން ވަކި މަދެއް ނޫނެވެ. މީގެ ކުރިން އެތަން ބޭސްވެރި ކަމަށްވެސް ބޭނުން ކޮށްފައިވާ ކަމަށް ބައެއް ފަރާތްތަކުން ވަނީ ބުނެފައެވެ. އެގޮތުން ގައިގައި ރިއްސުމާއި އާތުރައިޓްސްގެ ފަރުވާތަކަށް އެތަނަށް އެރި އުޅެއެވެ. ބައެއް މީހުން ސްޓްރެސް ފިލުވަން ކަމަށްބުނެ ވެސް މިތަނަށް ފައިބައެވެ.\nގާތްގަނޑަކަށް 50 ފޫޓުގެ ކޮޑަ ކިޅީގެ ބައެއް ތަންތަނުގެ ފުންމިނުގައި ހަ ފޫޓު ހުންނައިރު އެހެން ހިސާބުތަކުގައި އާއްމު މީހެއްގެ އިސްކޮޅު ޖެހެއެވެ. އެރަށުގެ މީހުން މިތަން ސިފަކުރަނީ ފުވައްމުކަލުގެ ފެން ސާފު ކުރާ ކިޑުނީގެ ގޮތަށެވެ.\nބައެއް މީހުން މިތަނަކީ ފައިބައިފިނަމަ، އެއްކޮށް މީހާ އަޑިއަށް ދަމައިގަންނަ ތަނެއްކަމަށްވެސް ވަނީ ބުނެފައެވެ. ނަމަވެސް ގިނަ ބަޔަކު ބުނެފައިވަނީ އެތަނަކީ އެކަހަލަ ތަނެއް ނޫން ކަމަށާއި މުޅިން ޗަކަވެފައި އޮތުމުން އަޑިއަކަށް މީހާ ނުދާނެ ކަމަށެވެ.\nމިތަން ފުރަތަމަ ފެންނަ މީހުން މިތަނަށް އެހާ ފައިބާ ހިތެއް ނުވެއެވެ. އެ ބަޔަކު އެތަން ދެކެނީ "ފަކުރު" ތަނެއްގެ ގޮތުގައެވެ. ނަމަވެސް އެއް ފަހަރު އެތަނަށް ފޭބުމުން ދެން ދެ ވަނަ ފަހަރަށްވެސް އެތަނަށް އެ ބަޔަކު ފައިބަން ބޭނުންވާނެ ކަން ޔަގީނެވެ.\nކޮޑަކިޅިގެ ތެރެއަށް މީހަކު ފައިބާފައި-- ވަގުތު އިމޭޖެސް: އިބްރާހިމް ޝާބިލް\nބައެއް މީހުން އެތަނަށް ދަނީ ޗަކަގަނޑަށް އެރިލައިގެން އޮންނާށެވެ. އަނެއް ބައި މީހުން އެތަނަށް ފުންމައި، އެކަކު އަނެކަކު ގަޔަށް ޗަކަ އުކައި ސަކަރާތް ޖަހައެވެ. މިއީ ރަށަކަށް ގޮސް، ތަޖުރިބާކޮށްލަން ތަފާތު މަޖާ ކަމެއްކަން އެންމެން ވެސް ގަބޫލުކުރެއެވެ.\nމިއީ ރަށުގައި މަޝްހޫރު ތަނެއް ނަމަވެސް މިހާތަނަށް އެތަނާ ބެހޭގޮތުން އެއްވެސް ދިރާސާއެއް ހަދާފައިވާ ކަމެއް އަދި ސާފުވެފައެއް ނުވެއެވެ.\nGALLERY| Fuvahmulaku Chaka Kilhi: Emmen Erenvee Mithanah! https://t.co/oJxV0O8c8C pic.twitter.com/fVEYx66sMP\n— Vaguthu Online (@VaguthuOnline) March 30, 2021\nފުވައްމުލަކު ރައްޔިތުންގެ ރީތި ހަން، ކޮޑަ ކިޅިއާ ގުޅުމެއްވޭތަ؟\nޗަކަ ފެންގަނޑުތަކަށް އެރުމަކީ ބައެއް ގައުމުތަކުގައި އާންމުކޮށް މީހުން ކުރަމުން އަންނަ ކަމެކެވެ. އެގޮތަށް އެކަން ކުރަނީ ހަންގަނޑު އޮމާން ކުރަން ކަމަށް ވެސް މީހުން ބުނެ އުޅެއެވެ. ފުވައްމުލަކުގައި އޮންނަ މި ކިޅިއަކީ ވެސް މީހާގެ ހަންގަނޑު ސާފުކޮށް އޮމާންކޮށްދޭ ތަނެއް ކަމަށް ގިނަ ބަޔަކު ބުނެއެވެ.\nބައެއް މީހުން އެތަނަށް ފައިބާފައި ދެން އަރާ އިރު، ހަންގަނޑު މަޑުކޮށްދޭ ކަމުގެ ޔަގީންކަން ދެއެވެ. އަނެއް ބަޔަކު ބުނަނީ ދޮންވާ ކަމަށެވެ. މިކަމުގެ ހަގީގަތެއް އަދި ނޭނގެއެވެ. ނަމަވެސް އެނގިގެން ދަނީ އެތަނަށް ފައިބައިފިނަމަ ކޮންމެވެސް ކަހަލަ ކަމެއް ހަށިގަނޑަށްވާ ކަމެވެ. މިތަނަށް އެރެން މިހާރު ޝައުގުވެރިވާ މީހުންނަށް އެކަން ދޫކޮށްލާނަމެވެ.\nފުވައްމުލައް ދަންނަންތޯ އެހުމުން ގިނަ ބަޔަކު ބުނަނީ "އެއްކަލަ ރީތި ތުނޑި އޮންނަ ރަށް" ނޫނީ "ރީތި ކުދިން" އުޅޭ ރަށް މިގޮތަށެވެ. ފުވައްމުލަކު ކުދިންގެ ރީތިވުމާ މި ކިޅިއާ ގުޅިފައި އޮތުމަކީ ވެސް ވެދާނެ ކަމެކެވެ.\nއެ ރަށުގެ ބައެއް މީހުން ކައިރިން އެއީ ތެދު ވާހަކައެއްތޯ އަހާލުމުން ބުނަނީ އެކި މީހުންގެ ވާހަކަ ތަފާތު ވާނެ ކަމަށެވެ. އެއީ ދޮގު ވާހަކައެއް ނޫނެވެ. އެންމެންގެ ވާހަކަ އެއްގޮތެއް ނުވާނެއެވެ. ބައެއް މީހުން ބުނެފައިވަނީ އެތަނަށް ފޭބުމުން ހަންގަނޑު ރީތިކޮށް އަދި ޒުވާންކަންވެސް ދެމެހެއްޓޭ ކަމަށެވެ.\nކުރީގެ މީހުން ބުނާ ގޮތުގައި މިތަނަކީ މިއީ ބޭސް ކުޅިއެވެ. ކުރިން އެތަނުގައި ހުންނަނީ ވަޅުގަނޑުތައް ކޮނެފައެވެ. އޭގެ ތެރެއަށް މީހުން އެރި ތިބެނީ ބޭސްވެރި ކަމަށެވެ. އެކަމަށް ކައިރި ރަށްރަށުންވެސް މީހުން އައިސް އުޅެއެވެ.\nމާޗް 30, 2021 11:01\nތިޔަ ކުޅިޔައް އެރިފައި މާލެއައި ކުއްޖަކު ނިކަން ވަރުގަދަ ހުމެއް އައިސް އަވަދިނުވީ ކިރިޔާ. އެންމެފަހުން ހާލު ދެރަވެގެން ޓްރީޓޮޕް ހަސްފަތާލުގައި ބާއްވައިގެން ފަރުވާދިނީ. ޗަކަބިމުގައި އުފެދޭ ނުރައްކާތެރި ޖަރާސީމެއްގެ އަސަރުކަމައް ޑޮކްޓަރު ވިދާޅުވީ...އެރޭ ކޮންމެފަހަރަކު ބަލި ނުވެދާނެ..އެކަމު ރައްކާތެރި ކަމެއް ކަމުގައި ބެލެވޭކައް ނެތް..\nމާޗް 30, 2021 15:46\nމިލިއަނުން މީހުންފޭބި އިރު ގެއްލުންނުވެ ތިމީހަކަށް ކޮންމެވެސް އެހެން ކަމެއް ލައިގަތީ ނޫންތަ؟؟\nވެދާނެ އެރަށުން ރީތި ކުއްޖަކު ފެނުނީމަ ވީގޮތެއް ކަމައްވެސް...\nމާޗް 30, 2021 18:48\nއެތައް މިލިޔަން ބެކްޓީތިޔާގެ ހާއްޔެއްތީ، އެރެން ހެޔޮވާވަރު ތަނެއްނޫން.


Saudi cabinetah badhalu thakeh genes, civil service in unikuri musaara iyaadha koffi | Mihaaru\nސައުދީ ރަސްގެފާން ސަލްމާން\nސައުދީ ކެބިނެޓަށް ބަދަލުތަކެއް ގެނެސް، ސިވިލް ސާވިސް އިން އުނިކުރި މުސާރަ އިޔާދަކޮށްފި\n23 އެޕްރީލް 2017 - 11:27\nރިޔާޒް (އެޕްރީލް 23) - ސައުދީ އަރަބިއާގެ ކެބިނެޓަށް ބަދަލުތަކެއް ގެނެސް، ސަރުކާރުގެ ޚަރަދުތައް ބޮޑުވެގެން ސިވިލް ސާވިސް މުވައްޒަފުންގެ މުސާރަ އިން އުނިކުރި ބައި އަލުން އިޔާދަކޮށްދީ އެވެ.\nސައުދީގެ ސިިވިލް ސާވިސްގެ މުސާރަ ކުޑަ ކުރަން ވަޒީރުންގެ މަޖިލީހުން ނިންމީ ސެޕްޓެމްބަރު 26، 2016 ގަ އެވެ. އެއީ އާމްދަނީ ދަށްވުމުން ޚަރަދު ކުޑަ ކުރުމުގެ ގޮތުންނެވެ. ނަމަވެސް އުނިކުރި މުސާރަ އިޔާދަކުރަން ނިންމީ ސައުދީގެ އިގްތިސާދު ރަނގަޅުވާން ފެށުމުން ކަމަށް ވެސް ޝާހީ ގަނޑުވަރުގެ ބަޔާނުގައި ބުނެފައިވެ އެވެ.\nސައުދީ ރަސްގެފާން ސަލްމާން ބިން އަބްދުލް އަޒީޒް ރޭ ނުރެއްވި ބަޔާނުގައި ކެބިނެޓަށް ގެނައި ބަދަލުތަކުގެ އިތުރުން ސަފީރުންގެ މަގާމަށާއި އަމީރުންގެ މަގާމުތަކަށް ވެސް ވަނީ ބަދަލު ގެނެސްފަ އެވެ. މިނިސްޓަ އޮފް ސްޓޭޓް ފޯ އެނާޖީ އެފެއާޒްގެ މަގާމަށް ހަމައްސާފައި ވަނީ ސަލްމާންގެ ދަރިކަލުން އަބްދުލް އަޒީޒް ބިން ސަލްމާން އެވެ. ކަލްޗާ އެންޑް އިންފޮމޭޝަން މިނިސްޓަރުގެ މަގާމަށް ވަނީ އަވާދު އަލް އަވާދު ހަމަޖައްސައިފަ އެވެ. ކޮމިއުނިކޭޝަން މިނިސްޓަރުގެ މަގާމަށް ހަމަޖެއްސީ މުހައްމަަދު އަލް ސަވާހާ އެވެ. ސިވިލް ސާވިސް މިނިސްޓަރުގެ މަގާމުގައި ހުރި ޚާލިދު އަލް އަރާޖް ވަކިކޮށް އެ މަގާމަށް ވަނީ އީސާމް ބިން ސައީދު ހަމަޖައްސައިފަ އެވެ. މަގާމުން ދުރި ކުރި އަރާޖުގެ ކޮރަޕްޝަން މައްސަލައެއް ބެލުމަށް ވަނީ ވަޒީރުންގެ ފެންވަރުގެ ކޮމިޓީއެއް އެކުލަވާލައިފަ އެވެ.\nސައުދީ ރަސްގެފާންގެ ދަރިކަލުން ޚާލިދު ބިން ސަލްމާން.\nރަސްގެފާން ސަލްމާން ގެންނެވި އެންމެ މުހިންމު އެއް ބަދަލަކީ އެމެރިކާ ސަފީރުގެ މަގާމަށް އެމަނިކުފާނުގެ ދަރިކަލުން ޕްރިންސް ޚާލިދު ބިން ސަލްމާން ހަމަޖެއްސުމެވެ. ސައުދީ ވައިގެ ސިފައިންގެ ޕައިލެޓަކަށް އުޅުއްވި ޚާލިދު ބިން ސަލްމާން ސަފީރު ކަމަށް ހަމަޖެއްސިއިރު އެ މަގާމުގައި ކުރިން ހުރި ޕްރިންސް އބްދުﷲ ބިން ފައިސަލް ބިން ތުރުކީ އަށް މަގާމު ދިންތާވީ އަހަރެއްހާ ދުވަހެވެ.\nސައުދީ އަރަބިއާގެ ވަލީ އަހުދުގެ ނައިބް އަދި ދިފާއީ ވަޒީރަކީ ވެސް ރަސްގެފާންގެ ދަރިކަލުން މުހައްމަދު އެވެ.\nމީގެ އިތުރުން ބައެއް ރަށްތަކަށް އަމީރުންނާއި ނައިބުން ވަނީ ހަމަޖައްސައިފަ އެވެ.\nސައުދީ އަރަބިއާ އިން މިދިޔަ އަހަރު މުސާރަ އަށް ގެނައި ބަދަލުގައި ވަޒީރުންގެ މުސާރަ 20 ޕަސެންޓް ކުޑަކުރި އެވެ. ސައުދީން 2015 ވަނަ އަހަރު ކުރި ޚަރަދުގެ 45 ޕަސެންޓް ޚަރަދުކޮށްފައި ވަނީ މުސާރަ އާއި އެލަވަންސްތަކަށެވެ. އެއީ 128 ބިލިއަން ޑޮލަރެވެ.\nއިތުރު ލިޔުންތައް ސިވިލް ސާވިސް ކެބިނެޓް ސައޫދީ އަރަބިއްޔާ ސިވިލް ސާވަންޓުންގެ މުސާރަ ސަލްމާން ރަސްގެފާނު


Mooshan ge solo album Addu gai release kurun maadhamaa rey\nމޫޝަންގެ ސޯލޯ އަލްބަމް އައްޑޫގައި ރިލީޒް ކުރުން މާދަމާރޭ\nމަޝްހޫރު ލަވަކިއުންތެރިޔާ މޫޝާން މުބާރިކް، (މުންމު) އަމިއްލަ ނަމުން ނަންދީފައިވާ އޭނާގެ ފުރަތަމަ ސޯލޯ އަލްބަމް އައްޑޫގައި ލޯންޗްކުރުމަށް ތައްޔާރުވެއްޖެއެވެ.\nނޮވެމްބަރ 11 ވަނަ ދުވަހުގެ ރޭ 8:30 ގައި ހިތަދޫގައި ހުންނަ ޕާންޕިނޯސްގައި ބާއްވާ މި އިވެންޓަކީ އައްޑޫގައި މިވަގުތު މިލްޒީރޯ އިން ކުރިއަށް ގެންދާ ބޭސިކް ފޮޓޯގްރަފީ ވޯކޮޝޮޕް ނިންމުމުގެ ރަސްމިއްޔާތަށް ޚާއްޞަކޮށްގެން ކުރިއަށް ގެންދާ އިވެންޓެކެވެ.\n"މިހާރު ހުންނާނެ މި އިވެންޓާ ބެހޭ ޕޯސްޓަރެއް ސޯޝަލް މީޑިއާގައި ޝެއަރ ކޮށްފައި. މި ޕޯސްޓަރ ޝެއަރ ކުރާ ފަރާތްތަކުގެ ތެރެއިން ހޮވޭ ފަރާތަކަށް އަލްބަމެއް ހިލޭ ލިބޭނެ" ކަމަށް މޫޝަން ބުންޏެވެ.\nދިވެހި އަމިއްލަ ރާގުގެ6ލަވައާއި،2ލަވައެއްގެ ރިމިކްސް އާއިއެކު ޖުމްލަ 8 ލަވަ ހިމެނޭ އަލްބަމް ރިލީޒް ކުރުމަށް މާލޭގައި ބޭއްވި އިވެންޓުގައި މޫޝަން ވަނީ އޭނާގެ އަލްބަމް ސްޓްރީމްކުރުމުގެ އެކްސްކްލޫސިވް ރައިޓްސް، ދިވެހި ލަވަތައް ސްޓްރީމްކުރާ "ލަވަފޮށި" އެޕްލިކޭޝަނާ ޙަވާލުކޮށްފައެވެ. އެހެންކަމުން އަލްބަމް ގައި ހިމެނޭ ލަވަތައް މި އެޕްލިކޭޝަނުން ބަލައިލެވޭނެކަމަށް މޫޝަން ބުންޏެވެ.\nއަމިއްލަ ރާގުގެ ހިތްގައިމު އަށް ލަވަ ހިމެނޭ މި އަލްބަމްގައި މޫޝަން ކުރިން އާންމުންނަށް ދޫކޮށްލައިފައިވާ ވަރަށް މަގުބޫލް ދެ ލަވައެއް ހިމެނެ އެވެ. އެއީ "ރަންނަމާރި" އާއި ވީޑިއޯ ލަވައެއްގެ ގޮތުގައި ގެނެސް ދިން "ރީތިކަން" އެވެ. އަލްބަމްގައި ހިމެނޭ ލަވަތަކުގެ ތެރެއިން ދެ ލަވައެއް ވަނީ ބޭރުގެ ޑީޖޭއެއް ކަމަށްވާ އޮސްޓުން ލީޑްސްއާ އެކު ރިމިކްސްކޮށްފަ އެވެ. އެ ދެ ލަވައަކީ "ރީތިކަން" އާއި "އިހުސާސް" އެވެ.\nމޫޝަން މުބާރިކްގެ ފުރަތަމަ އަލްބަމަށް އޭނާގެ އަމިއްލަ ނަމުން ނަން ދީފައިވާއިރު، އަލްބަމް ތައްޔާރުކުރުމުގައި ޒަމާނާއި ގުޅޭގޮތަށް ލަވަތައް ބައްޓަންކުރުމަށް މަސައްކަތްކޮށްފައިވާކަމަށް ވަނީ ބުނެފައެވެ.


Barca eh varu, Atletico alun race ah\nސޮސިއެދާދުގެ އޮޑެގާޑް އަތުން ބޯޅަ ހޯދަން ބާސާގެ ކުޅުންތެރިން މަސައްކަތް ކުރަނީ\nރެއާލް ސޮސިއެދާދު އަތުން ބާސާލޯނާ 2-2 އިން އެއްވަރުވެގެން ނިމިއްޖެ އެވެ.\nބާސާ މެޗުން އެއްވަރު ވުމުން، ވާދަވެރި ރެއާލް މެޑްރިޑަށް ވަނީ ލީގް ތާވަލުގެ އެއް ވަނަ އަށް ދާން ފުރުސަތެއް ލިބިފަ އެވެ. މިރޭ ވެލެންސިއާ ދެކޮޅަށް ކުޅޭ މެޗުން މޮޅުވެގެން، ރެއާލް އަށް ދެ ޕޮއިންޓްގެ ލީޑާކާ އެކު ކުރިއަށް އެރޭނެ އެވެ.\nބާސާ އެއްވަރުވީ ސުވާލު އުފެދުނު ގޮތަކަށެވެ. ރެއާލް ސޮސިއެދާދުގެ ޕެނަލްޓީ އޭރިއާ ތެރެއިން ބާސާގެ ޑިފެންޑަރު ޖެރާޑް ޕީކޭ އަށް ކުރި ފައުލަކާ ގުޅިގެން ބާސާ އަށް ޕެނަލްޓީ އެއް ދިނުމަށް ބާސާގެ ކުޅުންތެރިން އެޕީލް ކުރި އެވެ. އެ ހާލަތު ވީއޭއާރު މެދުވެރިކޮށް ރިވިއުކޮށް ދޭން ބާސާގެ ބެންޗުން އެޕީލް ކުރި ނަމަވެސް މެޗުގެ ރެފްރީ ނިންމީ ވީއޭރް ރިވިއު ކުރާނެ ހަލާތެއް ނެތް ކަމަށެވެ.\nމެޗުގެ ފުރަތަމަ ލީޑް ސޮސިއެދާދުން ނެގީ ވީއޭއާރް މެދުވެރިކޮށް ބަލައިގެން އެ ޓީމަށް ލިބުނު ޕެނަލްޓީ އަކުންނެވެ. އެ ލިބުނު ޕެނަލްޓީން އެ ޓީމަށް މެޗުގެ 12 ވަނަ މިނެޓްގައި ލީޑް ނަގައިދިނީ މިކެލް އޮޔާޒަބަލް އެވެ. ބާސާއަށް މެޗުގެ ނަތީޖާ ހަމަހަމަ ކޮށްދިނީ 38 ވަނަ މިނެޓްގައި އެންޓްއާން ގްރީޒްމަން އެވެ.\nބާސާއަށް މެޗުގައި ފުރަތަމަ ފަހަރަށް ލީޑް ނަގައިދިނީ ދެ ވަނަ ހާފު ފެށިގެން ހަތަރު ވަނަ މިނެޓްގައި ލުއިސް ސުއަރޭޒް އެވެ. ސޮސިއެދާދު އަށް މެޗުގެ ނަތީޖާ ހަމަހަމަ ކޮށްދިނީ އެލެގްޒެންޑާ އީސާކް އެވެ.\nއެތުލެޓިކޯ މެޑްރިޑް ވަނީ އެއް މަހަށް ފަހު ލީގްގައި ފުރަތަމަ މޮޅެއް ހޯދައި އަލުން ރޭހަށް އެނބުރި އައިސްފަ އެވެ. ރޭ އޮސަސޫނާ އާ ދެކޮޅަށް ކުޅުނު މެޗުގައި 2-0 އެ ޓީމު ހޯދި މޮޅަކި މިދިޔަ މަހުގެ 10 ވަނަ ދުވަހަށް ފަހު އެ ޓީމުން ލީގް ގައި ހޯދި ފުރަތަމަ މޮޅެވެ.\nއެ ދޭތެރޭގައި ކުޅުނު ތިން މެޗުންވެސް އެ ޓީމަށް މޮޅެއް ހޯދިފަ އެއް ނުވެ އެވެ. ރޭ އޮސަސޫނާ އާ ދެކޮޅަށް އެ ޓީމުގެ ލަނޑުތައް ކާމިޔާބު ކުރީ އަލްވާރޯ މޮރާޓާ އާއި ސައުލް އެވެ.


Gelluvaa Laafaivaa Meehunnaai Gulhey Muaahadhaagai Baiverivaan Majleehun Ruhun Dheefi - Vaguthu\nގެއްލުވާލާފައިވާ މީހުންގެ މައްސަލަތަކާ ގުޅޭ ބައިނަލް އަގްވާމީ މުއާހަދާއަކާއި، ބައިނަލްއަގްވާމީ އިތުރު ދެ މުއާހަދާއެއްގައި ދިވެހިރާއްޖޭން ބައިވެރިވެ ރާއްޖޭގައި ތަސްދީގު ކުރުމަށް ރުހުން ދޭން ރައްޔިތުންގެ މަޖިލީހުން މިއަދު ފާސްކޮށްފިއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ރުހުން ދިނުމަށް ފާސްކުރި ބައިނަލްއަގްވާމީ އެއް މުއާހަދާއަކީ އިންޓަނޭޝަނަލް ކޮންވެންޝަން ފޮ ދަ ޕްރޮޓެކްޝަން އޮފް އޯލް ޕާސަންސް ފްރޮމް އެންޑް ފޯސް ޑިސްއަޕިއަރެންސް (ސީއައިޑީ) އެވެ.\nއެ މުއާހަދާގައި ބައިވެރިވެ ރާއްޖޭގައި ތަސްދީގު ކުރުމަށް ރުހުން ދޭން ފާސްކުރީ 56 މެންބަރުންގެ ވޯޓުންނެވެ. އެ މުއާހަދާ ތަސްދީގު ކުރަން ނުފެންނަ ކަމަށް އެއްވެސް މެންބަރަކު ވޯޓެއް ނުދެއްވައެވެ.\nއެ މުއާހަދާގައި ބައިވެރިވާން ރުހުން ދޭން މަޖިލީހުން ފާސްވުމުން، މަޖިލީހުގެ ރައީސް މުހައްމަދު ނަޝީދު ވިދާޅުވީ، އެއީ ގެއްލުވާލާފައިވާ މީހުންގެ މައްސަލަތަކާ ގުޅޭ މުއާހަދާއެއް ކަމަށެވެ. އެ މުއާހަދާގައި ބައިވެރިވުމުން އެފަދަ މައްސަލަ ތަހުގީގު ކުރުމުގައި ރާއްޖޭން ދެން އަމަލު ކުރަން ޖެހޭނީ މުއާހަދާގައިވާ ހަމަތަކާއި އުސޫލުތަކުގެ މައްޗަށް ކަމަށް ވިދާޅުވިއެވެ.\nރާއްޖޭގައި ވެސް ގެއްލުވާލާފައިވާ މީހުނާއި ކަނޑުމަތީ އެކި ހާދިސާތަކުން ގެއްލިފައިވާ މީހުންގެ މައްސަލަތައް ދިމާވެފައިވެއެވެ. މި ގޮތުން މިނިވަން ނޫހުގެ ނޫސްވެރިޔާ އަހުމަދު ރިލްވާން ގެއްލުވާލާފައިވާ މައްސަލައަށް އިންސާފު ލިބުން ލަސްވާތީ ބޮޑެތި ކަންބޮޑުވުންތަކެއްވެއެވެ.\nމިފަދަ މައްސަލަތައް ހައްލު ކުރަން ރިޔާސީ ކޮމިޝަނެއް ވެސް ރައީސް އިބްރާހިމް މުހައްމަދު ސޯލިހް އުފެއްދެވިއެވެ. އެ ކޮމިޝަނުން ހޯދި ހޯދުމަށް ފަހުގައި، ވިދާޅުވެފައިވަނީ ދީނީ ގޮތުން ހަރުކަށި ފިކުރުގެ ބަޔަކު ވެގެން ރިލްވާން މަރާލާފައިވާ ކަމަށެވެ. އެކަމަކު ކޮމިޝަންގެ މަސައްކަތްތައް ލަސްވާތީ ބޮޑެތި ފާޑުކިއުންތައް ވެސް އަމާޒުވެފައިވެއެވެ.\nމަޖިލީހުން ރުހުން ދޭން މިއަދު ފާސްކުރި ދެވަނަ އެއްބަސްވުމަކީ، ފްރޭމްވޯކް އެގްރިމަންޓް ފޮ އެސްޓަބްލިޝިން އިންޓަނޭޝަނަލް ސޯލާ އެލަޔަންސްއެވެ. އިއާދާކުރަނިވި ހަކަތައާ ގުޅޭ އެއްބަސްވުމަށް ރުހުން ދޭން ފާސްކުރީ 58 މެންބަރުންގެ ވޯޓުންނެވެ. ރުހުން ދޭން ނުފެންނަ ކަމަށް އެއްވެސް މެންބަރަކު ވޯޓެއް ނުދެއްވައެވެ.\nތިންވަނަ މުއާހަދާއަކީ، އޮޕަރޭޝަން ޕްރޮޓޮކޯލް ޓު ދަ އިންޓަނޭޝަނަލް ކޮވެނަންޓް އޮން އިކޮނޮމިކް، ސޯޝަލް އެންޑް ކަލްޗްރަލް ރައިޓްސް (އޯޕީއައިސީއެސްސީއާރް) އެވެ. އެ މުއާހަދާގައި ބައިވެރިވާން ރުހުން ދޭން ފާސްކުރީ 55 މެންބަރުންގެ ވޯޓުންނެވެ. ނުފެންނަ ކަމަށް އެއްވެސް މެންބަރަކު ވޯޓެއް ނުދެއްވައެވެ.


އަޒްކާ އެންމެ އުފާވަނީ އޭނާގެ ޕޭޝަންޓުން ހެއްވާލެވުމުން – My WordPress\nއަޒްކާ އެންމެ އުފާވަނީ އޭނާގެ ޕޭޝަންޓުން ހެއްވާލެވުމުން\nކޯވިޑް-19ގެ މި ޕެންޑެމިކްގައި އެންމެ ބޮޑު ބުރައެއް އުފުލައި، ރައްޔިތުންނަށްޓަކައި ރެއާ ދުވާލު ގުރުބާންވަމުންދަނީ ސިއްހީ ހިދުމަތްތެރީން ކަމީ ދެބަސްވެެވެން ނެތް ހަގީގަތެކެވެ. ހުޅުމާލެ މެޑިކަލް ފެސިލިޓީގައި ނަރުހެއްގެ ގޮތުގައި މަސައްކަތް ކުރާ އައިޝަތު އަޒްކާ ޝަރީފަކީވެސް މިފަދަ ހިދުމަތްތެރިއެކެވެ.\nއޭނާ އަކީ ޕޭޝަންޓުންނަށް އޯގާތެރި، ހިތްހެޔޮ ނަރުކެވެ. އަޒްކާގެ ޕޭޝަންޓުންނަށް އުފާވެރިކަން ގެނެސްދީ، ބަލި މަތިން ހަނދާން ނައްތާލައި، ހިތްހަމަޖެހުން ގެނެސްދިނުމަކީ އޭނާއަށް ލިބޭ އުފަލެކެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ)އިން އާންމުކުރި ވީޑިއޯއެއްގައި އަޒްކާ ބުނީ، ކޯވިޑަށްފަހު ހިދުމަތްދޭން ހުޅުމާލެ ކޯވިޑް ފެސިލިޓީއަށް ނުކުތް އެންމެ ފުރަތަމަ ދުވަހުވެސް އޭނާއަށް 16 ޕޭޝަންޓުންނާއި ހަވާލުވާން ޖެހުނު ކަމަށެވެ.\nއެއްފަހަރަކު އަޒްކާއަށް ހިދުމަތްދޭން ޖެހުނީ ކޯވިޑް ޖެހުނު އުމުރުން ދުވަސްވީ ދެމަފިރިންނަށެވެ. އެދެމަފިރިންގެ ތެރެއިން، ފިރިހެން މީހާ ވަރަށް ބޮޑަށް ބަލިވެގެން، އެދެމީހުންގެ ހާސްކަން ފިލުވައިދިނުމަށް ކުރި މަސައްކަތް އަޒްކާ ވަނީ ހިއްސާކޮށްފައެވެ.\n"މިކޮޅުގައި އުޅެމުން އެ ބޭބެ ވަރަށް ބަލިކޮށް އުޅުނީ، އެހާބޮޑަށް ބަލިވީމައި، އެކަމާ ދޭތެރޭ ނުވިސްނާ ގޮތެއް ހަދަންވެގެން، އެރޭ ވަރަށް ގިނައިން ތާސްކުޅެ، ކެރަމް ކުޅެ، ފްރީ ވަގުތުތަކުގައި އެހެން އުޅެން ފެށީ" އަޒްކާ ކިޔައިދިނެވެ.\nއޭނާގެވެސް އެހީތެރިކަމާއެކު އެދެމަފިރިންނަށް ކޯވިޑުން ޝިފާ ލިބި، ސަލާމަތުން އާއިލާ ކައިރިއަށް ދެވުނު ފަހުންވެސް އަޒްކާއަށް ގުޅައި ގުޅުން ބާއްވައެވެ. އޭނާގެ އޯގާތެރިކަން އެދެމަފިރިންގެ ހިތުގައި ވަނީ ބިންވަޅު ނެގިފައެވެ.\nމިކަމުންވެސް އެނގެނީ މިހާރު ކުރިމަތިވެފައިވާ ބަލިމަޑުކަމުގެ މި ހާލަތުގައި ސިއްހީ ހިދުމަތްތެރިން ވަމުންދާ ގުރުބާނީއާއި، ކޮށްދެމުން އަންނަ ހިދުމަތުގެ އަގު ބޮޑު ކަމެވެ. އެ މަސައްކަތަށް އައްސަރިބަހާއި ސާބަހެވެ.


LIVE: Fassi Ithuru Namaves Hospital Gai Admit Kohfaiva Adhadhu Dhashah - Vaguthu\nފައްސި އިތުރު ނަމަވެސް ހޮސްޕިޓަލްގައި އެޑްމިޓް ކޮށްފައިވާ އަދަދު ދަށަށް!\nއިންޑިއާ އިން މިއަދު ވެސް ރެކޯޑް އަދަދެއްގެ މީހުން ކޮވިޑަށް ފައްސި.\nއެމެރިކާގައި "ބާރުގަދަ ކޮވިޑެއް" ފެތުރެން ފަށައިފި.\nމިއަދު 138 މީހުން ކޮވިޑަށް ފައްސިވި.\nއިނގިރޭސިވިލާތުގެ އޮކްސްފޯޑް އާއި އިންޑިއާގެ ސީރަމް އިންސްޓިޓިއުޓް ގުޅިގެން އުފެއްދި އެސްޓްރާޒެނެކާ (ކޮވިޝީލްޑް) ވެކްސިން އުމުރުން 30 އަހަރުން ދަށުގެ މީހުންނަށް ދިނުން ހުއްޓާލުމަށް އިނގިރޭސިވިލާތުން ނިންމައިފި\nBREAKING: Umurun 30 Aharun Dhashuge Meehun Covishield Vaccine Jehun Manaa Kohffihttps://t.co/DVt0CA9hmH\nހެލްތް ޕްރޮޓެކްޝަން އެޖެންސީ (އެޗްޕީއޭ)ގެ ހުއްދަ ނެތި އައްޑޫއަށް ދިޔަ އަންހެނަކު ހައްޔަރުކޮށްފި.\nBREAKING: HPA Ge Huhdha Nethi Addu Ah Dhiya Anhenaku Hayyaru Kohffihttps://t.co/iENP9xv4TG\nއޮސްޓްރޭލިއާގައި ކޮވިޑް-19 ގެ ވެކްސިންގެ ފުރަތަމަ ޑޯޒް ޖެހިތާ ތިން ގަޑިއިރުގެ ތެރޭގައި މީހަކު މަރުވެއްޖެ.\nBREAKING: Covid Vaccine Jehithaa3Gadi Iru Thereyga Meehaku Maru Vejje https://t.co/Gp0dMYZfpk\nCovid In Rangalhuvaa Meehun Ves "Sikundeege Balithakeh Ge"Veyn Thahahmal Kuran Jehey https://t.co/NaMcQCReMO\n*⃣ You will receive the second dose of Sinopharm vaccine between4- 8 weeks from receiving your first dose.\nVaccination centers & timings: pic.twitter.com/kOYiVyhsmk\n— Health Protection Agency (@HPA_MV) April 7, 2021\nކޮވިޑް ޖެހިގެން އިއްޔެ ބްރެޒިލުން 4200 އަށްވުރެ ގިނަ މީހުން މަރުވެއްޖެ.\nBrazil Ah Record Eh, Covid Jehigen Iyye 4200 Meehun Maru https://t.co/VjdxUfolJ6\nރާއްޖެ އިން ކޮވިޑް-19 އަށް ފައްސިވާ މީހުންގެ އަދަދު މަދުނުވެ ކޮންމެ ދުވަހަކު ވެސް ގިނަ ބަޔަކު ފައްސިވަމުން ދާތީ ކޮވިޑް ޖެހިފައި ތިބި މީހުންގެ އަދަދު ނުވަތަ އެކްޓިވް ކޭސްތަކުގެ އަދަދު މިހާރު ވެސް ހުރީ 3079 ގައެވެ. ނަމަވެސް ހޮސްޕިޓަލްގައި އެޑްމިޓް ކޮށްގެން ފަރުވާ ދެމުންދާ މީހުންގެ އަދަދު ވަނީ 73 އަށް މަދުވެފައެވެ. މިއީ ފާއިތުވި ހައެއްކަ މަސް ދުވަހުގެ ތެރޭގައި ހޮސްޕިޓަލްގައި އެޑްމިޓް ކޮށްގެން ފަރުވާދޭ މީހުންގެ އަދަދު މިހައި ދަށަށް ދިޔަ ފުރަތަމަ ފަހަރެވެ.\nހޮސްޕިޓަލްގައި އެޑްމިޓް ކޮށްގެން ފަރުވާދޭން ޖެހޭ މީހުންގެ އަދަދު ދަށަށްދާ ސަބަބަކީ ވެކްސިން ދީފައިވާ މީހުންގެ އަދަދު އިތުރުވަމުން ދިއުން ކަމަށް ބެލެވެއެވެ.\nކޮވިޑް-19 އިން ދިފާޢުވުމަށް ޖަހާ ވެކްސިންގެ ދެވަނަ ޑޯޒް އިތުރު 2198 މީހަކު މިއަދު ވަނީ ޖަހާފައެވެ. ތަފާސްހިސާބުތައް ދައްކާގޮތުން ވޭތުވެދިޔަ 24 ގަޑިއިރު ތެރޭގައި މާލޭ ސަރަޙައްދުން 2116 މީހަކު ވެކްސިންގެ ދެ ޑޯޒް ފުރިހަމަކޮށްފައިވާއިރު، އަތޮޅުތަކުން 82 މީހަކު ވަނީ ވެކްސިންގެ ދެވަނަ ޑޯޒް ޖަހާފައެވެ. މިއާއެކު ރާއްޖެއިން ވެކްސިންގެ ދެވަނަ ޑޯޒް ޖެހި މީހުންގެ ޖުމްލަ އަދަދު ވަނީ 7951 އަށް އަރާފައެވެ.\nވޭތުވެ ދިޔަ 24 ގަޑިއިރު ރާއްޖެއިން ވަނީ 4742 މީހުން ވެކްސިންގެ ފުރަތަމަ ޑޯޒް ފުރިހަމަކޮށްފައެވެ. މީގެ ތެރޭގައި ހިމެނެނީ މާލެ ސަރަޙައްދުން ވެކްސިން ޖެހި 376 މީހުންނާއި އަތޮޅުތަކުން ވެކްސިންޖެހި 4366 މީހުންނެވެ. މިއާއެކު ރާއްޖެއިން ވެކްސިންގެ ފުރަތަމަ ޑޯޒް ޖެހި މީހުންގެ ޖުމުލަ އަދަދުވަނީ 255،881 އަށް އަރާފައެވެ. އެޗްޕީއޭއިން މިރޭ ވިދާޅުވީ ރާއްޖޭގައި ވެކްސިން ޖެހުމަށް ޝަރުތު ހަމަވާ އާބާދީގެ 57 އިންސައްތަ މީހުން ވެކްސިންގެ ފުރަތަމަ ޑޯޒް މިހާރު ޖަހާފައިވާކަމަށެވެ.\nBREAKING NEWS: Miadhu 145 Meehun Covid Ah Fassivejje https://t.co/QO6dDzf1It\n— Vaguthu Online (@VaguthuOnline) April 6, 2021\nBREAKING NEWS: Ley Ganduva Report Aai Gulhigen Oxford Vaccine Kudakudhinnah Dhinun Medhukandaalaifi https://t.co/muJR3AefC8\nBREAKING NEWS: India In Record Adhadheh Ge Meehun Covid Ah Fassivejje https://t.co/AjMuzvzdbr\nBREAKING: Addu In Meehaku Covid Ah Fassi Vehjjehttps://t.co/3PJwmYTnNx


Ammilla salaamathah vure sifain isskan dhenee rayyithunah: Raees | Mihaaru\nއަމިއްލަ ސަލާމަތަށް ވުރެ ސިފައިން އިސްކަން ދެނީ ރައްޔިތުންނަށް: ރައީސް\nޗީފް އޮފް ޑިފެންސް ފޯސް ޝަމާލާއި ރައީސް އިބްރާހިމް މުހައްމަދު ސޯލިހް އަދި ޑިފެންސް މިނިސްޓަރު މާރިޔާ އަހުމަދު ދީދީ--\n21 އެޕްރީލް 2020 - 16:09\nސިފައިންގެ 128 ވަނަ އަހަރީ ދުވަހުގެ މުނާސަބަތުގައި ސިފައިންގެ ވެރިންނަށާއި ހުރިހާ ސިފައިންނަށް ތަހުނިޔާ ވިދާޅުވުމުގެ ގޮތުން ދެއްވި ހިތާބުގައި ރައީސް ވިދާޅުވީ މި އަހަރުގެ ސިފައިންގެ ދުވަސް ފާހަގަ ކުރަމުންދާއިރު ސިފައިން ތިބީ ގައުމީ ވަރަށް މުހިންމު މަސައްކަތެއްގައި ކަމަށެވެ.\n"ކޮވިޑް-19 ގެ ނުރައްކަލުން ދިވެހި ގައުމު ރައްކާތެރި ކުރުމަށް މި ކުރާ ގައުމީ މަސައްކަތުގައި، ދިވެހި ސިފައިން އަދާކުރަމުން އެ އަންނަނީ ވަރަށް މުހިންމު ދައުރެއް. މި ނުރައްކާތެރި މަސައްކަތުގެ ކުރީ ސަފަށް، ދިވެހި ސިފައިން ނުކުމެ އެ ތިބީ ރައްޔިތުންގެ ސަލާމަތާއި ރައްކާތެރިކަން ކަށަވަރު ކޮށްދިނުމުގެ ވަރުގަދަ އަޒުމުގައި،" ސިފައިންގެ އެންމެ މަތީ ވެރިޔާ ރައީސް ވިދާޅުވި އެވެ.\n"މިކަމުން އަޅުގަނޑުމެންނަށް އެނގިގެން މިދަނީ، ސިފައިންނަކީ އެ މީހުންގެ އަމިއްލަ ސަލާމަތާއި ރައްކާތެރިކަމަށް ވުރެ، ރައްޔިތުންގެ ސަލާމަތަށް އިސްކަންދޭ ބައެއްކަން."\nކޮވިޑް-19 އިން ސަލާމަތް ވުމަށް ކުރާ މަސައްކަތުގައި ސިފައިންގެ ސަފުތައް ފެންނަނީ ބަދަހިކަމާ އެކު، ގައުމަށް ހިދުމަތް ކުރުމުގައި ވަރުބަލި ކަމެއް ނެތި ކަމަށް ވެސް އެ މަނިކުފާނު ވިދާޅުވި އެވެ. އަދި އެކަމަށް ސިފައިންގެ އާއިލާތަކުން ދެއްވާ އެހީތެރިކަމަށް ރައީސް ޝުކުރު އަދާކުރެއްވި އެވެ.\nރައީސް ވިދާޅުވި ގޮތުގައި، މި އަހަރުގެ ސިފައިންގެ ޝިއާރު ކަމަށްވާ "ސިފައިންގެ ހިތްވަރު–ގައުމުގެ ސަލާމަތް"، އެ ޝިއާރުގެ ތެދުކަން ސިފައިން އަންނަނީ ސާބިތު ކޮށްދެމުންނެވެ.\nމިދިޔަ އަހަރަކީ ވެސް ރައްޔިތުންގެ ފުރާނަ އާއި މުދާ ރައްކާތެރި ކުރުމަށް ސިފައިން ގިނަ މަސައްކަތްތަކެއް ކުރި އަހަރެއް ކަމަށް ވެސް ރައީސް ވިދާޅުވި އެވެ. އެގޮތުން، މިދިޔަ ބޮޑު އީދު ބަންދު ތެރޭގައި ރާއްޖެ އަށް ކުރި ވިއްސާރަ އާއި ހދ. ނޮޅިވަރަންފަރު ލޯންޗެއް ބަންޑުން ޖަހައިލި ހާދިސާ އާއި މާލޭގެ އަބަދަށްފެހި މަގުގައި ހުރި ގެތަކެއްގައި ރޯވެ ހިނގި ނުރައްކާތެރި އަލިފާނުގެ ހާދިސާ އާއި މާލޭގެ ހުޅަނގު ދެކުނު ބަނދަރުގައި ތެޔޮ ބައުޒަރުތަކެއްގައި ރޯވެ ހިނގި ނުރައްކާތެރި އަލިފާނުގެ ހާދިސާ އިން މީހުންގެ ފުރާނަ އާއި މުދާ ސަލާމަތް ކުރުމަށް ސިފައިން ކުރި މަސައްކަތް އަގު ވަޒަންކޮށް ރައީސް ވަނީ ޝުކުރު އަދާ ކުރައްވައިފަ އެވެ.\nކާމިޔާބީތައް ފާހަގަ ކުރައްވައި ރައީސް ވިދާޅުވީ، މިިދޔަ އަހަރަކީ ދިވެހި އަސްކަރިއްޔާ އަށް ހެޔޮ ބަދަލުތަކެއް ގެނައުމަށް ކުރި މަސައްކަތުގެ ފޮނި ނަތީޖާ ފެނިގެން ދިޔަ އަހަރެއް ކަމަށެވެ.\n"އާންމު ރައްޔިތުންގެ ހިތްތަކުގައި ސިފައިންނާ މެދު އޮންނަ އިތުބާރާއި ޔަގީންކަން ބޮޑުވެ، ސިފައިންގެ ގައުމީ ހިދުމަތް އިތުރަށް ފުޅާކުރެވި، ތަރުތީބު ކުރެވުނު އަހަރެއް. މިއީ، ވޭތުވެދިޔަ އަހަރުގެ ތެރޭ، ސިފައިންނަށް ލިބުނު އެންމެ ބޮޑު ކާމިޔާބީ ކަމުގައި އަޅުގަނޑު ދެކެން،" ރައީސް ވިދާޅުވި އެވެ.\nސިފައިންނަށް އިލްތިމާސް ކުރައްވަމުން ރައީސް ވިދާޅުވީ ސިފައިންގެ ކޮންމެ މީހެއްގެ ހަނދާނުގައި ތާއަބަދު ހަރުލާފައި ހުންނަން ޖެހޭނެ ކަމަކީ، ސިފައިންނަކީ ދިވެހި ރައްޔިތުންގެ އުންމީދާއި މަސްލަހަތު އެބަޔަކާ އެންމެ ބޮޑަށް ގުޅިފައިވާ މީހުންކަން ކަމަށެވެ. އަދި ރައްޔިތުންނާއި ދައުލަތުގެ ފަހުރާއި ޝަރަފަކީ، ގައުމާއި ރައްޔިތުން ދިފާއު ކުރުމަށް، ސިފައިންގެ ހިތްތަކުގައި ބިންވަޅު ނެގިފައިވާ ސާބިތުކަމާއި ވަރުގަދަ އަޒުމްކަން ހަނދާން ބެހެއްޓުމަށް ރައީސް އެދިވަޑައިގަތެވެ.\nއަސްކަރިއްޔާ ޖަމާނީކޮށް ސިފައިންގެ ގާބިލްކަން އިތުރު ކުރުމަށް ސަރުކާރުން އެކަށައަޅާފައިވާ ތަސައްވަރު ހަގީގަތަކަށް ހެއްދެވުމަށް ޑިފެންސް މިނިސްޓަރު މާރިޔާ އަހުމަދު ދީދީ ކުރައްވަމުން ގެންދަވާ މަސައްކަތްޕުޅު ފާހަގަ ކުރައްވައި ރައީސް ޝުކުރު އަދާ ކުރެއްވި އެވެ. އަދި ޗީފް އޮފް ޑިފެންސް ފޯސް މޭޖާ ޖެނެރަލް އަބްދުﷲ ޝަމާލްގެ ލީޑާޝިޕްގެ ދަށުން ސިފައިން ހޯދަމުން އަންނަ ކާމިޔާބީތައް ފާހަގަ ކުރެއްވި އެވެ.\nއެމްއެންޑީއެފް ރައީސް އިބްރާހިމް މުހައްމަދު ސޯލިހް މިލިޓަރީ މާރިޔާ އަހުމަދު ދީދީ، ޑިފެންސް މިނިސްޓަރު މޭޖަ ޖެނެރަލް އަބްދުﷲ ޝަމާލް\nމުއައްސަސާއަށް 128އަހަރު. އާބާދީގެ ކޮންމެ 90 މީހަކަށް ސިފައިންގެ މީހަކު (ޔޫކޭގެ ކޮންމެ 440 މީހަކަށް، އެމެރިކާގެ ކޮންމެ 335 މީހަކަށް ފްރާންސުގެ ކޮންމެ 330 މީހަކަށް). ރާއްޖޭގެ މަސްކަނޑު ހިޔާމަތެއް ނުކުރެވޭ. ޑްރަގް އޮހިބާލަނީ. ސިފައިންގެ ބޮޑެތި އިމާރާތްތަކާއި ބޭފުޅުންގެ ފްލެޓްތައް. ސިފްކޯގެ ވިޔަފާރި. ހަވާއެރުވުމުގެ ވިޔަފާރި. ރިސޯޓުތަކުގެ ފަޔަރ އެންޑް ސޭފްޓީގެ ހުއްދައިގެ ވިޔަފާރި. 128 އަހަރުވި ތަނަކުން ރައްޔިތުންނަށްލިބޭ ހިތްހަމަޖެހުމަކީ ކޮބާބާ؟\nމި ހާރަކު އިހުސާސެ ނުކުރެވޭ މިނިވަންކަމުގެ އިހުސާސެ.\nމިހާރު ހިތައް އަރާ ރައިސް ޔަމިން ވެރިކަމުގަ ހުރިނަމައޭ. ރައްއިތުން ކާން ބޯން ދޭނެކަން ޔަގީން.\nބަގްލަދޭސް ގަވެސް އޮވޭ ވަރުގަދަ އަސްކަރީ ފައުޖެ އަމިލްލަ މަތިންދާ ބޯޓުތަކާ ޖެޓުތައް އޮވޭ. ރާއްޖެވެސް އަމިލްލަ ތަކެތި ގަންނަން ޖެހޭ ކޮމްމެ ފަހަރަކު އެހެން ޤައުމު ތަކުގަ އާދޭސްކޮއްގެން ކަންތައްކުރަނީ.\nޤައުމެ ކިޔާނީ އަސްކަރީޔާއެއް\nއިންޑިޔާ ސިފައިން ބާލަންޖެހޭ ރާއްޖެގެ އަސްކަރީއްޔާއަށް ހެލިކަޕްޓަރެ ގަންނަން ޖެހޭ.\nނަޝީދުގެ ވެރިކަން ވައްޓާލީ ރައްއިތުންގެ މުސްތަގްބޮލައްޓަކާ.\nމިގައުމުގަ ސިފައިންވެސް، ފުލުހުންނަކީވެސް ވަރަށް މުހިއްމު ބަޔެއް. ހަމަ އެގޮތަށް ޓީޗަރުންވެސް، ޑޮކްޓަރުންނާއި ނަރުހުން، ސިއްޚީ ދާއިރާގެ މަސައްކަތްކުރާ މީހުން، ރިސޯޓު މުވައްޒަފުން، ޓެކްނިކަލް މީހުން. މި ލިސްޓުގަ ފުލަށް ދަނީ ސިޔާސީ މީހުން. އެއްވެސް ބޭނުމެއް ހިފޭ ބަޔެއް ނޫން، ހުރިހާ އިނާޔަތަކާއި ބޮޑު މުސާރަ ލިބެނީ މި މީހުންނަށް. އެހެންވެ ބުނަނީ ދުނިޔެއަކީ ކެހިވެރި ތަނެކޭ!\nކުރީގައި ދައުލަތުގެ ބަޖެޓުގެ %10 އެއީ ސިފައިންގެ ބަޖެޓު، އެކަމާ ހަޖޫޖަހަޖަހައިގެން ވެރިކަމަށްއަރާ ހެދިވަޑާމަކީ ސިފައިން ބަހާލީ ދެބަޔަކަށް އެއީ ފުލުހުންނާއި ސިފައިން. މިހާރުވެސް ދައުލަތަށްލިބޭ އެއްޗެއްގެ %10 ހަރަދުކުރަނީ މިދެބައިމީހުނަށް، ތަފާތަކީ ދެނަމެއްކިޔާ ބަޔަކު އުޅޭކަން.\nމިރާއްޖޭގަ ދައުލަތަށްލިބޭ އާ މްދަަނީީން އެން މެ ބޮޑު ހޭދައެއްކުރެވޭ އެއ މުއައްސަސާ އަކަށް ފުލުހުންނާއި ސިފައިންވާނެ. އެހެންގައު މު ތަކާހިލާފަށް އަބަދު ހަނގުރާ މައިގެ ހާލަތެއްނެތް.. ބޯޑަރު ބެލެހެއްޓު މުުުުުގައި ހިޔާލުތަފާތުވުން އުފެދި ދޭދޭގައު މު ދޭތެރޭ ހަނގުރާ މަ ކުރު މެއްވެސް ނެތް.. އޮތްއެން މެބޮޑު އެތް މަސްއޫލިއްޔަތަކީ ގައު މު ގެތެރޭގެ ސުލްހަބެލެހެއްޓުން.. ވައްކަން ޑްރަގުފަދަ މައްސަލަތައް..ރައްޔިތުންނަށް ރައްކާތެރިކަން..ނިން މާނީ ރައްޔިތުން


ހަފްތާ ބަދިގެ – ކްރީމީ ޑަބަލް ޑިލައިޓް – Haftha\nSun, 23 February, 2020, 2:33 am\nހަފްތާ ބަދިގެ – ކްރީމީ ޑަބަލް ޑިލައިޓް\n2 ޖޯޑު ކްރީމް ޗީޒް\n2 ޖޯޑު ވިޕްޑް ކްރީމް\n½ ދަޅު ގެރިކިރު\n1 ޖޯޑު ދިޔާކޮށްފައި ހުރި ޗޮކްލޭޓް (ބޭނުން ވައްތަރެއް)\n1 ފޮށި ކޭކް މިކްސް (ފޮށީގައި ވާގޮތައް ތައްޔާރު ކުރެވިފައި)\nނޯޓް: ކޭކް މިކްސްއަކަށް ބޭނުން ވައްތަރެއްގެ ކޭކް މިކްސްއެއް ބޭނުންކުރެވިދާނެ.\nކޮންޓެއިނަރެއްގައި ކްރީމް ޗީޒް، ވިޕްޑް ކްރީމް، ނެސްލޭ ކްރީމް، ކިރު އަދި ގެރިކިރު ރަނގަޅަށް އެއްކުރުމަށްފަހު މިމިކްސްގެ އެއްބައި ނަގާ އެހެން ކޮންޓެއިނަރަކަށް އެޅުމަށްފަހު އެއްފަރާތެއްގައި ބަހައްޓާލާށެވެ.\nވަކިން ނެގި ކްރީމްކޮޅުގެ ތެރެއަށް ދިޔާކޮށްފައި ހުރި ޗޮކްލޭޓް އެޅުމަށްފަހު އެއްފަރާތެއްގައި ބަހައްޓާލާށެވެ.\nތައްޔާރުކޮށްފައި ހުރި ކޭކް ކޮޅުތައް ޓްރޭއެއްގައި އަތުރާލާށެވެ. މީގެ މައްޗަށް ކުރިން ތައްޔާރުކުރި ހުދު ކްރީމްކޮޅުގެ ބައެއް އެޅުމަށްފަހު މީގެ މަތިގައި މާރީ ބިސްކޯދުތައް އަތުރާލާށެވެ. މާރީ ބިސްކޯދުތައް އަތުރަންވާނީ ކުޑަ ދިޔާކިރުކޮޅެއްގައި ފޯކުރުމަށްފަހުއެވެ.\nމާރީ ބިސްކޯދުތަކުގެ މައްޗަށް ކުރިން ތައްޔާރުކުރި ޗޮކްލޭޓް ކްރީމްގެ ބައެއް އަޅައި ރަނގަޅަށް ޓްރޭގައި ފަތުރާލާށެވެ. މަތީގައި ރީތިކޮށްލުމަށް ގާނާފައި ހުރި ޗޮކްލޭޓް ނުވަތަ މަލްޓޭސާ ޗޮކްލޭޓް ބޭނުން ކުރެވިދާނެއެެވެ. ސެޓް ކުރުމަށް ފްރިޖްގައި 1 ގަޑިއިރު ބަހައްޓާލުމަށްފަހު އެހެރީ ކެއުމަށް ތައްޔާރުވެފައެވެ.


ގުޅިން ދެ މަހުގެ ތުއްތު ކުއްޖަކު ކޮވިޑަށް ޕޮޒިޓިވްވެއްޖެ – Haftha\nMon, 19 October, 2020, 8:43 pm\nގުޅިން ދެ މަހުގެ ތުއްތު ކުއްޖަކު ކޮވިޑަށް ޕޮޒިޓިވްވެއްޖެ\nކ. ގުޅިން ދެ މަހުގެ ތުއްތު ކުއްޖަކު ކޮވިޑް-19 އަށް ޕޮޒިޓިވްވެއްޖެ އެވެ.\n"ހަފްތާ" އަށް އެނގިފައިވާ ގޮތުގައި އެރަށުން ޕޮޒިޓިވް ވެފައިވަނީ ހޯމް ކަރަންޓީނަށް ގޮސް ހުރި ދެ މަހުގެ ތުއްތު ކުއްޖެކެވެ. އެކުއްޖާ ޕޮޒިޓިވްކަން އެނގުނީ ހޯމް ކަރަންޓީނުގެ 14 ދުވަސް ހަމަވެ، ނެގި ރިލީސް ސާމްޕަލުންނެވެ.\nގުޅި ކައުންސިލުން ބުނީ، މަންމައާއެކު ހޯމް ކަރަންޓީނުގައި ހުރި އެކުއްޖާގެ ފަރާތުން ބަލީގެ އެއްވެސް އަލާމާތެއް ނުފެންނަ ކަމަށެވެ. އަދި ކުއްޖާ ކޮވިޑަށް ޕޮޒިޓިވްވި ނަމަވެސް އޭނާގެ މަންމަ އާއި ކަރަންޓީނު ވެގެން ހުރި ގޭގައި އިތުރު ބަޔަކު ޕޮޒިޓިވްވެފައި ނުވާ ކަމަށް ބުންޏެވެ.\nގުޅިން ކުޑަކުއްޖަކު ކޮވިޑަށް ޕޮޒިޓިވްވި އިރު، އިއްޔެ ޅ. ހިންނަވަރު ހޯމް ކަރަންޓީނުގައި ހުރި ކުޑަކުއްޖަކު ވެސް ވަނީ ޕޮޒިޓިވްވެފަ އެވެ. އެއީ 10 އަހަރުގެ ކުއްޖެކެވެ. އޭގެ އިތުރުން 78 އަހަރުގެ އަންހެނަކު ވެސް އެރަށުން އިއްޔެ ޕޮޒިޓިވްވި އެވެ.


Maldives reopening: Hulhuvaali iru dhevana raalhakah thayyaru tha?\nއެޗްޕީއޭއިން ސާމްޕަލް ނެގުމުގެ މަސައްކަތް ކުރަނީ -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nރާއްޖެއިން ކޮވިޑްގެ ބަލީގެ މީހަކު އެންމެ ފުރަތަމަ ފެނުނީ މާޗް މަހުގެ ހަތްވަނަ ދުވަހު އެވެ. ފުރަތަމަ ކޭހެއްގެ ގޮތުގައި ރެކޯޑް ކުރެވިފައި ވަނީ ތުރުކީގެ އުމުރުން 49 އަހަރުގެ އަންހެނެކެވެ. ނަމަވެސް ރާއްޖޭގައި ޗުއްޓީ ހޭދަ ކުރުމަށް ފަހު ފުރައިގެން ދިޔަ އިޓަލީގެ ފަތުރުވެރިއަކު ކޮރޯނާ ވައިރަސްއަށް ޕޮޒިޓިވްވެފައި ވާތީ ކޮވިޑްގެ ބަލިމަޑުކަން ރާއްޖެއާ ހަމައަށް އޭގެ އެއްދުވަސް ކުރިން ފޯރާފައިވާ ކަމަށް އެ ގައުމުން ދިވެހި ސަރުކާރަށް ވަނީ އަންގާފަ އެވެ. އެއީ ކުރެއްދޫ ރިސޯޓުންނެވެ.\nކުރެއްދޫގެ ފުރަތަމަ ކޭހާއެކު މުޅި ރާއްޖެއަށް ކޮވިޑްގެ ރާޅު ބިންދާލާ އެކި ސަރަހައްދުތަކަށް ފެތުރިގެން ދިޔަ އެވެ. އެއާއެކު ޕޮޒިޓިވް ކޭސްތައް އިތުރުވެ އެކި ފަރާތްތަކުން ސަރުކާރަށް ގޮވަމުން ދިޔައީ ބޯޑަރު ބަންދު ކުރުމަށެވެ. އެއީ އެ ވަގުތަށް އެންމެ ރައްކާ ގޮތް ކަމަށާއި އެހެން ގައުމުތަކުގައި ވެސް ވައިރަސް ނުފެތުރި ކޮންޓްރޯލް ކުރެވުނީ އެހެން ކަމަށް ބުނެ މިސާލު ދައްކަމުންނެވެ.\nއޭގެ ދުވަސްކޮޅެއް ފަހުން 27، މާޗް ވަނަ ދުވަހުގެ ރޭ މެންދަމު 12:00 ޖެހުމާއެކު ރާއްޖޭގެ މައި ދޮރާށި ވީއައިއޭ ބަންދު ކުރި އެވެ. ދެ މަހަށްފަހު އަލުން ބޯޑަރު މިއަދު މި ހުޅުވާލަނީ ކުރިއަށް އޮތް ހަ މަހުގެ ހީނަރު ދުވަސްތަކަށް ވާނެ ކަމުގެ ބިރާއެކު، އިގްތިސޯދު އަލުން ބަލުން އާރާސްތު ކުރުމަށެވެ. އެހެން ނަމަވެސް، ސަރުކާރުގެ މި ނިންމުމާއެކު އާއްމުން ސުވާލުވެސް އުފެއްދި އެވެ. ބޯޑަރު ހުޅުވާލަން ގައުމު ތައްޔާރީ ކިހާވަރަކަށްތޯ އެވެ. ބޯޑަރު ހުޅުވުމާއެކު ދެވަނަ ރާޅެއް ނަގާނެ ނޫން ހެއްޔެވެ؟ އަދި، ގައުމަށް މުހިއްމީ މީހުންގެ ފުރާނަ އާއި ސަލާމަތަށްވުރެ އިގްތިސޯދުތޯ ވެސް ސުވާލު އުފައްދަ އެވެ.\nއެހެން ގައުމުތަކުގައި އަލުން ބޯޑަރު ހުޅުވާލާއިރު ވަނީ ޕްލޭންތަކެއް ހަދާފަ އެވެ. އެ ޕްލޭންތަކުގައި ނިއު ނޯމަލްގައި އަމަލު ކުރާނެ ހުރިހާ ގޮތެއް، ދިމާ ވެދާނެ ހުރިހާ ކަމެއް ހިމަނާފައިވެ އެވެ. ބޮޑެތި ކަންކަމުން ފެށިގެން ގޮސް ކުދިކުދި ކަންކަމާ ހަމައަށެވެ. ތަފާތު ފިޔަވަހިތަކަކަށް ބަހާލައިގެނެވެ. ރާއްޖޭގައި ވެސް މިފަދަ ގޮތަކަށް ވަނީ ޕްލޭނެއް ކޮށްފަ އެވެ. ރާއްޖޭގެ މައި ދޮރާށިން ފަތުރުވެރިން ވަދެގެން އަންނަ ދުވަހުން ފެށިގެން އެނބުރި ދިއުމާ ހަމައަށް ބަލާނެ އުސޫލުތަކެއް އެބަ އޮތެވެ. އެއާލައިންތަކުގެ އުސޫލާއި، އެއާޕޯޓު އަދި ރިސޯޓުތަކުގައި ވެސް ހަރުކަށި އުސޫލުތަކެކެވެ.\nރާއްޖެއިން ނިންމާފައި ވަނީ، ރިސޯޓުތަކުގެ ދެބައިކުޅަ އެއްބައި ހުޅުވުމަށެވެ. ކުރީގެ ޓޫރިޒަމް މިނިސްޓަރު އިއުލާން ކުރެއްވީ ރާއްޖޭގެ ބޯޑަރު ހުޅުވާލާއިރު ރާއްޖޭގައި ހިންގަމުންދާ 147 ރިސޯޓްގެ ތެރެއިން ދެބައިކުޅަ އެއްބައި ރިސޯޓްތައް ހުޅުވާނެ ކަމަށެވެ.\n"ރާއްޖޭގައި 150 ވުރެ ގިނަ ރިސޯޓް އޮޕަރޭޓް ކުރަމުން މި ދިޔައީ. އޭގެ ދެބައިކުޅަ އެއްބައި ރިސޯޓް އޮޕަރޭޝަނަށް ގެންނަން މިދަނީ މަސައްކަތް ކުރަމުން. އަދި ދެން ހުރި ރިސޯޓްތައް އޯގަސްޓްގައި އަންނާނެ. މަދުން ނަމަވެސް ސެޕްޓެމްބަރު އަދި އޮކްޓޫބަރާ ހަމައަށް ވެސް. ނަމަވެސް ޑޭޓް ލިބުމާއެކު ލަހުން ހުޅުވަން ހުރި ރިސޯޓްތައް ވެސް ހުޅުވުން އަވަސް ކުރުމަކީ ވެދާނެ ކަމެއް." ކުރީގެ ޓޫރިޒަމް މިނިސްޓަރު ވިދާޅުވި އެވެ.\nދެން އުފެދޭ ސުވާލަކީ މީގެ ކުރިންވެސް ރާއްޖޭގައި މި ވައިރަސް ފެތުރުނީ ރައްކާތެރިކަމުގެ ފިޔަވަޅުތައް އަޅާފައިވަނިކޮށެވެ. ދެންވެސް ވާނީ ހަމަ މިހެން ނޫން ހެއްޔެވެ؟ އެހެންނަމަވެސް، ކަމާ ގުޅޭ ހުރިހާ އިދާރާތަކަކުން މިކަމަށް ބުނަނީ މިހާރުގެ ތައްޔާރީތައް ވަރުގަދަ ވާނެ ކަމަށެވެ. އަތުން ދޫވެގެން ނުދާނެ ކަމަށެވެ. ރިސޯޓުތަކުގައި ފަތުރުވެރިން ތިބޭ އިރު ކުރިއާ ހިލާފަށް މިހާރު ވަނީ ރައްކާތެރިކަމަށް ކަންކަން ބަދަލުކޮށްފަ އެވެ. މާލެ ކައިރި ރިސޯޓުތަކުގައި މަޑު ކުރާ ފަތުރުވެރިން މާލެ އަށް އައުމާއި، ރިސޯޓުތަކުގައި މަސައްކަތް ކުރާ މީހުން އެމީހުންގެ އޮފް ދުވަސްތަކުގައި މާލެ އަންނަ އައުމެއްވެސް ނޯންނާނެ އެވެ. ރާއްޖޭގެ ޓޫރިޒަމްގެ "ވަން އައިލެންޑް ވަން ރިސޯޓް" ކޮންސެޕްޓް އަކީ މިކަމަށް އޮތް އެންމެ ބޮޑު ލުޔެވެ. އެހެން މިހުންނާ ކޮންޓެކްޓުވެ ބޮޑެތި ކްލަސްޓާތައް ހެދުމުގެ ބިރު ގެއްލޭ ހިސާބުވެސް މެ އެވެ.\nމާލެ ސީޓީގެ އެތައް ސަތޭކަ ބަޔަކު އިންޓަނޭޝަނަލް އެއާޕޯޓުގައި ވަޒީފާގައި އުޅޭއިރު އެމީހުން ވަނީ މިހާރު މިކަމަށް ޓްރެއިންކޮށްފަ އެވެ. އެމްއޭސީއެލް އާއި އިމިގްރޭޝަން ފަދަ ކުންފުނި ތަކުގައި މަސައްކަތް ކުރާ ސްޓާފުން ތިބީ މިވީ ދެ މަހެއްހާ ދުވަހު ރާއްޖެ އައި އެމަޖެންސީ ފްލައިޓުތަކާއި މެޑިކަލް ފްލައިޓުތައް ހޭންޑްލް ކޮށްފަ އެވެ. މި ނޫންވެސް ތަމްރީނުތައް ކުރާތާ ދުވަސްތަކެއް ވެއްޖެ އެވެ.\nރައްޔިތުން މަޖިލީހުގެ އެސްއޯއީ ކޮމެޓީގައި ވާހަކަ ދައްކަވަމުން، އެއާޕޯޓް އިމަޖެންސީ ސާވިސްގެ ޑެޕިއުޓީ ޗީފް އޮފިސަރު، އަހުމަދު ފަޔާޒު ވިދާޅުވީ ނިއުނޯމަލްގައި އެއާޕޯޓް ހުޅުވާއިރު އިތުރު އިމަޖެންސީއެއް ދިމާވެދާނެ ކަމަށް ބަލައި ތައްޔާރުވެފައިވާ ކަމަށާއި އެއާޕޯޓުގައި ތިން މަހުގެ އިމެޖެންސީ އަށް ބޭނުންވާ ސާމާނު ވެސް އެބަހުރި ކަމަށެވެ.\nކުރިން އެއް ފަހަރާ 1000 މީހުންނަށް ހިދުމަތްދޭ އިންޓަނޭޝަނަލް އެރައިވަލް ހޯލުގައި މިހާރު ހިދުމަތް ދޭނީ 577 މީހުންނަށެވެ. އަދި 1200 މީހުން ހިދުމަތް ދޭ އިންޓަނޭޝަނަލް ޑިޕާޗާ ހޯލުގައި މިއަދުން ފެށިގެން ހިދުމަތް ދޭނީ 750 މީހުންނަށެވެ.\nރާއްޖެ އާ އެއްގޮތަކަށް އޮންނަ، ޑެސްޓިނޭޝަން އައިލެންޑްސް ކަމަށްވާ، ސީޝެލްސް އާއި މޮރިޝަސް އަށްވެސް ކޮވިޑްގެ ރާޅު ނެގި އެވެ. އެ ދެ ގައުމުގައިވެސް ޕޮސިޓިވް ކޭސްތަކާއެކު ބޯޑަރު ބަންދު ކުރި އެވެ. ސީޝެލްސްގައި އަލުން ބޯޑަރު ހުޅުވުމަށް ނިންމާފައިވާ ކަމަށް އެ ގައުމުގެ ގައުމީ ނިއުސް އެޖެންސީގެ އިން ވަނީ ރިޕޯޓުކޮށްފަ އެވެ. އެހެންނަމަވެސް، އެ ގައުމުގައި އެންމެ ފުރަތަމަ ގެންނަނީ ހަމަ އެކަނި ޕްރައިވެޓު ޖެޓުތަކުގައި ހާއްސަ ފަތުރުވެރިންނެވެ. އެއީ، ޖުލައި ފަހުކޮޅު ނޫނީ އޮގަސްޓުގަ އެވެ. ރާއްޖެއަށް ބަލާނަމަ މިކަން އޮތީ ތަފާތުކޮށެވެ. ރާއްޖެ އަންނަ ޝެޑިއުލް ފްލައިޓުތަކަށްވެސް ހިލޭ ޖެއްސޭނެ އެވެ. ރާއްޖެ އާއި އެ ގައުމުގެ އިތުރު ތަފާތަކީ ޕޮސިޓިވް ކޭސްތައް އެ ގައުމުގައި ނެތުމެވެ. އަދި ބަލީގައި އެކަކުވެސް މަރު ނުވުމެވެ.\nރާއްޖޭގެ އިކޮނޮމިކް އިންޖީނު އަލުން ސްޓާޓުކޮށް، ނިއު ނޯމަލްގައި މީހުން ވަޒީފާ އަށް ފޮނުވާ މަސައްކަތްތައް ފެށުމަށްވެސް މި ވަގުތަށް އެންމެ މުހިއްމީ ރައްކާތެރިކަމެވެ. އަދި މުޅި ރާއްޖޭގެ ޕޮސިޓިވް ކޭސްތައް މަދު ކުރުމެވެ. ތަފާތު ހިސާބުތަކުން ބަލާއިރު ޕޮސިޓިވް ކޭސްތައް ޖޫންގައި މަދުވި ނަމަވެސް، ޖުލައިގައި ވަނީ ބޮޑުތަނުން އިތުރުވެފަ އެވެ. އަދި ރެކޯޑުތައް ދައްކާގޮތުން މިހާރު ބަލި ޖެހެނީވެސް ގިނައިން ދިވެހިންނަށެވެ. މި ޕޮސިޓިވް ކޭސްތަކުގެ ބިރު ފަތުރުވެރިންނަށްވެސް އެބަ އޮތެވެ. ޗުއްޓީ ނިމޭއިރު ކުރިމަތިވެދާނެ 14 ދުވަހުގެ ކަރަންޓީނުގެ މުއްދަތު އެމީހުންގެ ސަނީސައިޑްއޮފް ލައިފް އަށް ނުވެދާނެ އެވެ.\nމި ކަންކަން މި ގޮތުގައި ހުރެ، ސަރުކާރުގެ ތައްޔާރީތަކާއި ބޮޑެތި ޕްލޭންތަކާއެކު މިއަދު ރާއްޖެ އަލުން ހުޅުވާލާ ފަތުރުވެރިންނަށް މިއަދުން ފަށައިގެން މަރުހަބާ ކިޔާނެ އެވެ. މި އަޑިގަނޑުން އަރައިގަންނަން އަލުން މަސައްކަތް ފަށާއިރު، ގޭޓުން ވަދެގެން އަންނަ ފަތުރުވެރިންނާއެކު ދެވަނަ ރާޅަކަށް އެ ގޭޓުން ވަންނަން ޖާގަ ނުދޭނެ ކަމުގެ ޔަގީން ވަނީ އަރުވާފަ އެވެ.\nއެމްއޭސީއެލް ދިވެހި ރާއްޖެ އަލުން ހުޅުވާލުން


Kuriyah otheee bana 24 gadi iru\nކުރިޔަށް އޮތީ މޫސުން ބަނަ 24 ގަޑިއިރު\nމިހާރު ކުރާ ވިއްސާރައިގައި މާލޭގެ މަގެއް: ކުރިޔަށް އޮތް 24 ގަޑި އިރުގައި މޫސުން ބަނަވާނެ -- އަހުމަދު އަޝްހާދު | އަވަސް\nރާއްޖޭގެ ބައެއް އަތޮޅު ތަކަށް މޫސުން ގޯސްވެފައި ވާތީ އެ އަތޮޅުތަކަށް މޫސުމާބެހޭ ގައުމީ އިދާރާއިން ސަމާލުވުމުގެ މޫސުމީ އެލާޓްތައް ނެރެފި އެވެ.\nމޫސުމުގެ މި އެލާޓް ދެ ލެވެލަކަށް ނެރެފައި ވާއިރު ވައިޓް އެލާޓެއް ނެރެފައި ވަނީ ލ. އަތޮޅުން ފެށިގެން އައްޑު އަތޮޅާއި ހަމައަށެވެ. މިއަދު ހެނދުނު 9:00 އިން ފެށިގެން މެންދުރުފަހު 3:00 ޖެހުމާއި ހަމައަށް މި އެލާޓް ދެމި އޮންނާނެ އެވެ. މީގެ އިތުރުން މޫސުން އިތުރަށް ގޯސްވެފައި ވާތީ މިއަދު ހެނދުނު 10:00 އިން ފެށިގެން މެންދުރު ފަހު 3:00 ޖެހުމާއި ހަމައަށް ހއ. އަތޮޅުން ފެށިގެން ތ. އަތޮޅާއި ހަމައަށް ވަނީ ޔެލޯ އެލާޓެއް ނެރެފަ އެވެ.\nމެޓުން ބުނާ ގޮތުގައި މިވަގުތު ތަކުގައި ރާއްޖޭގެ އެކި ހިސާބުތަކަށް ބޯކޮށް ވާރޭ ވެހި ގުގުރާނެ އެވެ. އަދި ކުރިއަށް އޮތް 24 ގަޑި އިރުތެރޭގައި ވެސް ރާއްޖޭގެ ބޮޑު ބަޔަކަށް ވިއްސާރަ ކުރާނެ އެވެ.\nމެޓުގެ ފޯކާސްޓްތައް ދައްކާ ގޮތުން ވައި ޖެހެނީ މެދު އަތޮޅުތަކާއި އުތުރުގެ އަތޮޅުތަކަށް ހުޅަނގު ދެކުނާއި ހުޅަނގުން ގަޑިއަކު 17 މޭލާ 27 މޭލާ ދެމެދުގެ ބާރުމިނުގަ އެވެ. ދެކުނުގެ އަތޮޅުތަކަށް ގަޑިއަކު 13 މޭލާއި 23 މޭލާ ދެމެދުގެ ބާރުމިނުގަ އެވެ. ވިލާގަނޑުގައި ގަޑިއަކު 45 މޭލާއި 50 މޭލާ ދެމެދުގެ ބާރު މިނަށް ވައިގަދަވާނެ އެވެ. ރާއްޖޭގެ ކަނޑުތައް ގަދަވާނެ އެވެ. ދިޔަވަރު ބޮޑު ގަޑިތަކުގައި އުދައިގެ އަސަރު ކުރާނެ އެވެ.\nމިހާރު ކުރާ ވިއްސާރައިގައި މާލޭ މަގުމަތީގައި މީހަކު ހިނގަނީ -- ފޮޓޯ: އަވަސް | އަހުމަދު އަޝްހާދް (ޖެރީ)\nބައެއް ރަށްތަކަށް އުދަ އަރާނެ\nދެކުނަށް ވައިޓް، އުތުރަށް ޔެލޯ އެލާޓް ނެރެފި